МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ

4 ДҮГЭЭР САРЫН 02-НЫ ӨДӨР /БААСАН ГАРАГ/-ИЙН НЭГДСЭН

ХУРАЛДААНЫ ТЭМДЭГЛЭЛИЙН ТОВЬЁГ

|  |  |  |
| --- | --- | --- |
|  **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:**  | 1-8 |
| **2.** | Хуралдааны дэлгэрэнгүй тэмдэглэл | 9-54 |
|  | 1.Монгол Улс, Олон улсын хөгжлийн ассоциаци хоорондын нэмэлт, санхүүжилтийн хэлэлцээр /Монгол Улсад КОВИД-19-аас урьдчилан сэргийлэх, хариу арга хэмжээ авах, бэлэн байдлыг хангах төсөл/-ийг соёрхон батлах тухай хуулийн төсөл /Засгийн газар 2021.03.25-ны өдөр өргөн мэдүүлсэн, соёрхон батлах/2.Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай3.Эрүүл мэндийн даатгалын үндэсний зөвлөлийн зарим гишүүнийг чөлөөлөх, томилох тухай 4.Монгол Улсын Ерөнхий сайдын мэдээлэл /Эрчим хүчний салбарын өнөөгийн байдал, эрчим хүчний найдвартай аюулгүй байдлыг хангах чиглэлээр хэрэгжүүлж байгаа ажлын талаар/5.Хүний эрх, хамгаалагч эрх зүйн байдлын тухай хуулийн төсөл болон хамт өргөн мэдүүлсэн хуулийн төсөл /Улсын Их Хурлын гишүүн Д.Цогтбаатар 2020.05.07-ны өдөр өргөн мэдүүлсэн, эцсийн хэлэлцүүлэг/6. Хууль эцэслэн батлах | 10-2828-3334-4040-5152-5353-54 |

***Монгол Улсын Их Хурлын 2021 оны хаврын ээлжит чуулганы***

***4 дүгээр сарын 02-ны өдөр /Баасан гараг/-ийн нэгдсэн хуралдааны товч тэмдэглэл***

 Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Улсын Их Хурлын чуулганы нэгдсэн хуралдааныг цахим хэлбэрт шилжүүлж, Улсын Их Хурлын дарга Г.Занданшатар, Улсын Их Хурлын дэд дарга Т.Аюурсайхан, С.Одонтуяа, Улсын Их Хурлын гишүүн, Улсын Их Хурал дахь Монгол Ардын намын бүлгийн дарга Д.Тогтохсүрэн, Улсын Их Хурлын гишүүн, Улсын Их Хурал дахь Ардчилсан намын бүлгийн дарга Д.Ганбат, Аюулгүй байдал, гадаад бодлогын байнгын хорооны дарга Б.Баттөмөр, Байгаль орчин, хүнс, хөдөө аж ахуйн байнгын хорооны дарга Х.Болорчулуун, Хууль зүйн байнгын хорооны дарга С.Бямбацогт, Улсын Их Хурлын гишүүн Н.Алтанхуяг, Ц.Туваан, Г.Дамдинням, нар**“Их хуралдай” танхимаас, бусад гишүүд MyParliament программ болон цахим хуралдааны программыг ашиглан чуулганы нэгдсэн хуралдаанд цахимаар оролцов.*

*Хуралдаанд ирвэл зохих 75 гишүүнээс 44 гишүүн цахим хуралдааны программын ирцэд бүртгүүлж, 58.6 хувийн ирцтэйгээр хуралдаан 10 цаг 08 минутад Төрийн ордны “Их хуралдай” танхимд эхлэв.*

*Чөлөөтэй: Х.Нямбаатар, Л.Оюун-Эрдэнэ;*

*Эмнэлгийн чөлөөтэй: Н.Учрал;*

*Тасалсан: Ш.Адьшаа, Ж.Эрдэнэбат;*

*Хоцорсон: Т.Аубакир-15 минут, С.Ганбаатар-20 минут, С.Одонтуяа-1 цаг, Б.Пүрэвдорж-50 минут, Ш.Раднаасэд-35 минут, Д.Цогтбаатар-2 цаг 43 минут, Б.Энх-Амгалан- 50 минут.*

***Нэг.Монгол Улс, Олон улсын хөгжлийн ассоциаци хоорондын нэмэлт, санхүүжилтийн хэлэлцээр*** */****Монгол Улсад КОВИД-19-аас урьдчилан сэргийлэх, хариу арга хэмжээ авах, бэлэн байдлыг хангах төсөл/-ийг соёрхон батлах тухай хуулийн төсөл*** */Засгийн газар 2021.03.25-ны өдөр өргөн мэдүүлсэн,* ***соёрхон батлах****/*

 Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Сангийн яамны Хөгжлийн санхүүжилтийн газрын дарга И.Батхүү, Эрүүл мэндийн яамны Гадаад хамтын ажиллагааны хэлтсийн дарга Б.Янжмаа, Халдварт өвчин судлалын үндэсний төвийн Дархлаажуулалтын албаны дарга О.Дашпагма нар “Их хуралдай” танхимаас, Сангийн яамны Хөгжлийн санхүүжилтийн газрын зөвлөх Д.Амаржаргал цахимаар оролцов.

 Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ш.Ариунжаргал, М.Отгон, мөн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн нар байлцав.

 Хууль санаачлагчийн илтгэлийг Сангийн сайд Б.Жавхлан “Их хуралдай” танхимаас, хуулийн төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Т.Доржханд цахимаар танилцуулав.

 Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Д.Ганбат, Д.Батлут, С.Бямбацогт, Д.Сарангэрэл, Ц.Сандаг-Очир, Т.Доржханд, Д.Өнөрболор, Ч.Хүрэлбаатар, Ж.Чинбүрэн нарын тавьсан асуултад Сангийн сайд Б.Жавхлан, Сангийн яамны Хөгжлийн санхүүжилтийн газрын дарга И.Батхүү, Эрүүл мэндийн яамны Гадаад хамтын ажиллагааны хэлтсийн дарга Б.Янжмаа, Халдварт өвчин судлалын үндэсний төвийн Дархлаажуулалтын албаны дарга О.Дашпагма нар “Их хуралдай” танхимаас хариулж, тайлбар хийв.

 Улсын Их Хурлын гишүүн Ч.Хүрэлбаатар, Ж.Чинбүрэн, С.Чинзориг нар үг хэлэв.

*Монгол Улсын Их Хурлын чуулганы хуралдааны дэгийн тухай хуулийн 44 дүгээр зүйлийн 44.2-т “Нэгдсэн хуралдаанд хуулийн төслийг эцэслэн батлах санал хураалт явуулах бөгөөд Улсын Их Хурлын нийт гишүүдийн олонх дэмжсэн бол хууль эцэслэн баталсанд тооцно.” гэж заасны дагуу санал хураалтыг MyParliament программыг ашиглан цахим хэлбэрээр явуулав.*

 **Г.Занданшатар:** Байнгын хорооны саналаар Монгол Улс, Олон улсын хөгжлийн ассоциаци хоорондын нэмэлт санхүүжилтийн хэлэлцээр /Монгол Улсад КОВИД-19-аас урьдчилан сэргийлэх, хариу арга хэмжээ авах, бэлэн байдлыг хангах төсөл/-ийг соёрхон батлах тухай хуулийн төслийг батлах санал хураалт явуулъя.

Зөвшөөрсөн: 47

 Татгалзсан: 16

 Бүгд: 63

 74.6 хувь буюу нийт гишүүдийн олонхын саналаар хууль батлагдлаа.

 Монгол Улс, Олон улсын хөгжлийн ассоциаци хоорондын нэмэлт, санхүүжилтийн хэлэлцээр /Монгол Улсад КОВИД-19-аас урьдчилан сэргийлэх, хариу арга хэмжээ авах, бэлэн байдлыг хангах төсөл/-ийг соёрхон батлах тухай хуулийн эцсийн найруулгыг танилцуулав. Улсын Их Хурлын гишүүд хуулийн эцсийн найруулгатай танилцлаа. /11:12/

*Уг асуудлыг 11 цаг 12 минутад хэлэлцэж дуусав.*

***Хоёр.Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай***

Хэлэлцэж буй асуудалтай холбогдуулан Монголын ажил олгогч эздийн нэгдсэн холбооны гүйцэтгэх захирлын орлогч бөгөөд Ерөнхий зохицуулалтын газрын дарга Э.Энхжаргал, Монголын Үйлдвэрчний эвлэлийн холбооны Дэд ерөнхийлөгч С.Эрдэнэбат, Нийслэл Улаанбаатар хотын Үйлдвэрчний эвлэлийн холбооны дарга С.Жаргалсайхан, Монголын Үндэсний Худалдаа аж үйлдвэрийн танхимын ахлах зөвлөх Л.Төр-Од, УБТЗ ХНН-ийн Засвар, ашиглалт хариуцсан замын орлогч дарга Х.Амгалан нар “Их хуралдай” танхимаас оролцов.

 Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх М.Отгон, мөн газрын Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр нар байлцав.

Нийгмийн даатгалын үндэсний зөвлөлийн зарим гишүүдийг чөлөөлөх, томилох талаар Нийгмийн бодлогын байнгын хорооноос гаргасан санал, дүгнэлтийг Улсын Их Хурлын гишүүн Д.Батлут “Их хуралдай” танхимаас танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Ц.Даваасүрэн, Х.Булгантуяа нарын цахимаар тавьсан асуултад Нийгмийн бодлогын байнгын хорооны дарга М.Оюунчимэг “Их хуралдай” танхимаас хариулж, тайлбар хийв.

Улсын Их Хурлын дарга Г.Занданшатар үг хэлэв.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг MyParliament программыг ашиглан цахим хэлбэрээр явуулав.*

**Г.Занданшатар:** 1.Байнгын хорооны саналаар Нийгмийн даатгалын үндэсний зөвлөлийн даатгуулагчийг төлөөлсөн гишүүнээр С.Эрдэнэбатыг томилох саналыг дэмжье гэсэн санал хураалт явуулъя.

 Зөвшөөрсөн: 28

 Татгалзсан: 36

 Бүгд: 64

 43.7 хувийн саналаар дэмжигдсэнгүй.

2.Байнгын хорооны саналаар Нийгмийн даатгалын үндэсний зөвлөлийн даатгуулагчийг төлөөлсөн гишүүнээр С.Жаргалсайханыг томилох саналыг дэмжье гэсэн санал хураалт явуулъя.

 Зөвшөөрсөн: 28

 Татгалзсан: 36

 Бүгд: 64

 43.7 хувийн саналаар дэмжигдсэнгүй.

3.Байнгын хорооны саналаар Нийгмийн даатгалын үндэсний зөвлөлийн ажил олгогчийг төлөөлсөн гишүүнээр Э.Энхжаргалыг томилох саналыг дэмжье гэсэн санал хураалт явуулъя.

 Зөвшөөрсөн: 34

 Татгалзсан: 30

 Бүгд: 64

 53.1 хувийн саналаар дэмжигдлээ.

4.Байнгын хорооны саналаар Нийгмийн даатгалын үндэсний зөвлөлийн ажил олгогчийг төлөөлсөн гишүүнээр Х.Амгаланг томилох саналыг дэмжье гэсэн санал хураалт явуулъя.

 Зөвшөөрсөн: 28

 Татгалзсан: 36

 Бүгд: 64

 43.7 хувийн саналаар дэмжигдсэнгүй.

5.Байнгын хорооны саналаар Нийгмийн даатгалын үндэсний зөвлөлийн ажил олгогчийг төлөөлсөн гишүүнээр Л.Төр-Одыг томилох саналыг дэмжье гэсэн санал хураалт явуулъя.

 Зөвшөөрсөн: 30

 Татгалзсан: 34

 Бүгд: 64

 45.3 хувийн саналаар дэмжигдсэнгүй.

 Улсын Их Хурлын гишүүн М.Оюунчимэг санал хураалтыг дахин явуулах горимын санал гаргав.

 **Г.Занданшатар:** Улсын Их Хурлын гишүүн М.Оюунчимэгийн гаргасан горимын саналыг дэмжье гэсэн санал хураалт явуулъя.

 Зөвшөөрсөн: 34

 Татгалзсан: 30

 Бүгд: 64

 53.1 хувийн саналаар горимын санал дэмжигдлээ.

**Г.Занданшатар:** Байнгын хорооны саналаар Нийгмийн даатгалын үндэсний зөвлөлийн ажил олгогчийг төлөөлсөн гишүүнээр Л.Төр-Одыг томилох саналыг дэмжье гэсэн санал хураалтыг дахин явуулъя.

 Зөвшөөрсөн: 33

 Татгалзсан: 31

 Бүгд: 64

 51.6 хувийн саналаар дэмжигдлээ.

 Улсын Их Хурлын дарга Г.Занданшатар “Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай” Улсын Их Хурлын тогтоолын төсөлд өөрчлөлт орсон тул тогтоолын эцсийн найруулгыг үдээс хойших хуралдаанаар танилцуулахаар болов.

*Уг асуудлыг 11 цаг 34 минутад хэлэлцэж дуусав.*

***Гурав.Эрүүл мэндийн даатгалын үндэсний зөвлөлийн зарим гишүүнийг чөлөөлөх, томилох тухай***

Хэлэлцэж буй асуудалтай холбогдуулан Эрүүл мэндийн сайд С.Энхболд, Монголын Үйлдвэрчний эвлэлийн холбооны Ерөнхийлөгч Х.Амгаланбаатар нар “Их хуралдай” танхимаас оролцов.

 Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн даргын албан үүрийг түр орлон гүйцэтгэгч Ц.Батбаатар, мөн газрын Зөвлөхүүдийн албаны зөвлөх М.Отгон, Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр нар байлцав.

“Эрүүл мэндийн даатгалын үндэсний зөвлөлийн зарим гишүүнийг чөлөөлөх, томилох тухай” асуудлаар Нийгмийн бодлогын байнгын хорооноос гаргасан санал, дүгнэлтийг Улсын Их Хурлын гишүүн М.Оюунчимэг танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Т.Аюурсайхан, Х.Булгантуяа, С.Бямбацогт нарын тавьсан асуултад нэр дэвшигч, Эрүүл мэндийн сайд С.Энхболд, Нийгмийн бодлогын байнгын хорооны дарга М.Оюунчимэг нар “Их хуралдай” танхимаас хариулж, тайлбар хийв.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг MyParliament программыг ашиглан цахим хэлбэрээр явуулав.*

**Г.Занданшатар:** 1.Байнгын хорооны саналаар Эрүүл мэндийн даатгалын үндэсний зөвлөлийн даргаар С.Энхболдыг томилох саналыг дэмжье гэсэн санал хураалт явуулъя.

 Зөвшөөрсөн: 38

 Татгалзсан: 17

 Бүгд: 65

 58.5 хувийн саналаар дэмжигдлээ.

2.Байнгын хорооны саналаар Эрүүл мэндийн даатгалын үндэсний зөвлөлийн гишүүнээр Х.Амгаланбаатарыг томилох саналыг дэмжье гэсэн санал хураалт явуулъя.

 Зөвшөөрсөн: 36

 Татгалзсан: 19

 Бүгд: 65

 55.4 хувийн саналаар дэмжигдлээ.

“Эрүүл мэндийн даатгалын үндэсний зөвлөлийн зарим гишүүнийг чөлөөлөх, томилох тухай” Улсын Их Хурлын тогтоол батлагдсанд тооцлоо.

Улсын Их Хурлын дарга Г.Занданшатар “Эрүүл мэндийн даатгалын үндэсний зөвлөлийн зарим гишүүнийг чөлөөлөх, томилох тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүд тогтоолын эцсийн найруулгатай танилцлаа. /11:57/

*Уг асуудлыг 11 цаг 58 минутад хэлэлцэж дуусав.*

*Үдээс өмнөх хуралдаан 11 цаг 59 минутад завсарлаж, үдээс хойших хуралдаан 14 цаг 10 минутад эхлэв.*

 ***Дөрөв.Монгол Улсын Ерөнхий сайдын мэдээлэл*** */Эрчим хүчний салбарын өнөөгийн байдал, эрчим хүчний найдвартай аюулгүй байдлыг хангах чиглэлээр хэрэгжүүлж байгаа ажлын талаар/*

Ерөнхий сайдын мэдээлэлтэй холбогдуулан Эрчим хүчний сайд Н.Тавинбэх, Эрчим хүчний яамны Төрийн нарийн бичгийн дарга Б.Насантогтох, мөн яамны Бодлого, төлөвлөлтийн газрын дарга Б.Ерэн-Өлзий, Эрчим хүчний бодлогын хэрэгжилтийг зохицуулах газрын дарга Д.Батзориг, Эрчим хүчний зохицуулах хорооны Үнэ тариф, зах зээлийн газрын дарга Б.Болор-Эрдэнэ нар “Их хуралдай” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Хяналт шалгалт, үнэлгээний газрын зөвлөх С.Эрдэнэчимэг нар байлцав.

Монгол Улсын Их Хурлын чуулганы хуралдааны дэгийн тухай хуулийн 109 дүгээр зүйлийн 109.10-т заасны дагуу Эрчим хүчний сайд Н.Тавинбэх Эрчим хүчний салбарын өнөөгийн байдал, эрчим хүчний найдвартай аюулгүй байдлыг хангах чиглэлээр хэрэгжүүлж байгаа ажлын талаар мэдээлэл хийв.

Мэдээлэлтэй холбогдуулан Улсын Их Хурлын гишүүн С.Одонтуяа, Д.Ганбат, Б.Пүрэвдорж нарын тавьсан асуултад Эрчим хүчний сайд Н.Тавинбэх, Б.Болор-Эрдэнэ, Б.Ерэн-Өлзий, Б.Насантогтох нар “Их хуралдай” танхимаас хариулж, тайлбар хийв.

Чуулганы нэгдсэн хуралдаанд Эрчим хүчний сайд Н.Тавинбэх Эрчим хүчний салбарын өнөөгийн байдал, эрчим хүчний найдвартай аюулгүй байдлыг хангах чиглэлээр хэрэгжүүлж байгаа ажлын талаар мэдээлэл хийлээ.

 *Уг асуудлыг 14 цаг 52 минутад хэлэлцэж дуусав.*

 ***Тав. Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төсөл*** /*Хүний эрх хамгаалагчийн эрх зүйн байдлын тухай хуулийн төсөлтэй холбогдуулан боловсруулсан,* ***эцсийн хэлэлцүүлэг***/

Хэлэлцэж буй асуудалтай холбогдуулан Хүний эрхийн Үндэсний Комиссын гишүүн бөгөөд даргын албан үүргийг түр орлон гүйцэтгэгч Ж.Хунан, Хүний эрхийн Үндэсний Комиссын гишүүн Б.Энхболд нар “Их хуралдай” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн газрын Зөвлөхүүдийн албаны зөвлөх М.Отгон, Эрх зүйн дүн шинжилгээний хэлтсийн ахлах зөвлөх Г.Золжаргал, Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг, Хяналт шалгалт, үнэлгээний газрын зөвлөх С.Эрдэнэчимэг нар байлцав.

Төслийг эцсийн хэлэлцүүлэгт бэлтгэсэн талаарх Хууль зүйн байнгын хорооноос гаргасан танилцуулгыг Улсын Их Хурлын гишүүн Ц.Мөнхцэцэг “Их хуралдай” танхимаас танилцуулав.

Байнгын хорооны танилцуулгатай холбогдуулан Улсын Их Хурлын гишүүн Т.Аюурсайхан үг хэлэв.

Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төслийг эцэслэн батлах бэлтгэл хангуулахаар Хууль зүйн байнгын хороонд шилжүүлэв.

*Уг асуудлыг 15 цаг 06 минутад хэлэлцэж дуусав.*

“Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай” Улсын Их Хурлын тогтоолын эцсийн найруулгыг танилцуулав. **Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа. /15**:07**/**

 ***Зургаа.Хуулийн төслүүдийг эцэслэн батлах***

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн газрын Зөвлөхүүдийн албаны зөвлөх М.Отгон, Эрх зүйн дүн шинжилгээний хэлтсийн ахлах зөвлөх Г.Золжаргал, Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

 *Монгол Улсын Их Хурлын чуулганы хуралдааны дэгийн тухай хуулийн 44.2-т “Нэгдсэн хуралдаанд хуулийн төслийг эцэслэн батлах санал хураалт явуулах бөгөөд Улсын Их Хурлын нийт гишүүний олонх дэмжсэн бол хууль эцэслэн баталсанд тооцно.” гэж заасны дагуу хуулийн төслүүдийг эцэслэн батлах санал хураалтыг MyParliament программыг ашиглан* *цахим хэлбэрээр* *явуулав.*

**Г.Занданшатар:** 1.Хүний эрх хамгаалагчийн эрх зүйн байдлын тухай хуулийг эцэслэн батлах санал хураалт явуулъя.

Зөвшөөрсөн: 31

 Татгалзсан: 23

 Бүгд: 54

 71.4 хувийн саналаар дэмжигдсэнгүй.

Улсын Их Хурлын гишүүн Ц.Мөнхцэцэгийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Г.Занданшатар:** Улсын Их Хурлын гишүүн Ц.Мөнхцэцэгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 40

Татгалзсан: 14

Бүгд: 54

74.0 хувийн саналаар горимын санал дэмжигдлээ.

**Г.Занданшатар:** Горимын санал дэмжигдсэн тул Хүний эрх хамгаалагчийн эрх зүйн байдлын тухай хуулийг эцэслэн батлах санал хураалтыг дахин явуулъя.

Зөвшөөрсөн: 43

Татгалзсан: 11

Бүгд: 54

79.6 хувь буюу нийт гишүүдийн олонхын саналаар хууль батлагдлаа.

***Дагалдан гарсан:***

1.Гэрч, хохирогчийг хамгаалах тухай хуульд нэмэлт, өөрчлөлт оруулах тухай хуулийн төслийг эцэслэн баталъя гэсэн санал хураалт явуулъя.

Зөвшөөрсөн: 42

Татгалзсан: 12

Бүгд: 54

77.6 хувь буюу нийт гишүүдийн олонхын саналаар хууль батлагдлаа.

2.Зөрчлийн тухай хуульд нэмэлт оруулах тухай хуулийн төслийг эцэслэн баталъя гэсэн санал хураалт явуулъя.

Зөвшөөрсөн: 40

Татгалзсан: 14

Бүгд: 54

74.1 хувь буюу нийт гишүүдийн олонхын саналаар хууль батлагдлаа.

3.Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төслийг эцэслэн баталъя гэсэн санал хураалт явуулъя.

Зөвшөөрсөн: 39

Татгалзсан: 15

Бүгд: 54

74.2 хувь буюу нийт гишүүдийн олонхын саналаар хууль батлагдлаа.

Улсын Их Хурлын дарга Г.Занданшатар Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн эцсийн найруулгыг танилцуулав. **Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа. /15**:34**/**

Чуулганы нэгдсэн хуралдааны зохион байгуулалтыг Улсын Их Хурлын Тамгын газрын Хууль, эрх зүйн газрын Хуралдаан зохион байгуулах хэлтсийн дарга Г.Агар-Эрдэнэ, мөн хэлтсийн шинжээч М.Номиндулам, С.Энхзаяа нар болон техник хангамжийн зохион байгуулалтыг Мэдээллийн технологийн хэлтсийн дарга Ж.Элбэгзаяа, мөн хэлтсийн ахлах референт Ч.Тунгалаг, шинжээч У.Энхжин нар хариуцан ажиллав.

*Хуралдаан 3 цаг 07 минут үргэлжилж, 75 гишүүнээс 54 гишүүн хүрэлцэн ирж, 72.0 хувийн ирцтэйгээр 15 цаг 24 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**4 ДҮГЭЭР САРЫН 02-НЫ ӨДӨР /БААСАН ГАРАГ/-ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Г.Занданшатар:** Улсын Их Хурлын гишүүдийн амгаланг айлтгая.

Онцгой нөхцөлд хэрэглэгдэх хуралдааны дэгд заасны дагуу Улсын Их Хурлын гишүүд цахим хуралдааны программыг ашиглан ирцээ бүрдүүлж нэгдсэн хуралдаанд цахимаар оролцож байна.

Чуулганы танхимд 7 гишүүн ирсэн байна. Халдвар хамгааллын дэгийн дагуу, 35 гишүүн цахимаар оролцож байна. Ингээд 44 гишүүний ирцтэйгээр чуулганы хуралдааныг мэдэгдье ээ. Чуулганы танхимд 11 гишүүн ирсэн, 46 гишүүний ирцтэй байна.

Ингээд Улсын Их Хурлын 2021 оны хаврын ээлжит чуулганы 4 дүгээр сарын 2-ны өдрийн нэгдсэн хуралдаан нээснийг мэдэгдье. Чуулганы нэгдсэн хуралдаанаар хэлэлцэх асуудлыг танилцуулъя.

1.Монгол Улс, Олон улсын хөгжлийн ассоциац хоорондын нэмэлт санхүүжилтийн хэлэлцээр “Монгол Улсад /КОВИД-19/-өөс урьдчилан сэргийлэх, хариу арга хэмжээ авах, бэлэн байдлыг хангах, төсөл”-ийг соёрхон батлах тухай хуулийн төсөл;

2.Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай;

3.Эрүүл мэндийн даатгалын үндэсний зөвлөлийн зарим гишүүнийг чөлөөлөх, томилох тухай.

Үдээс хойших хуралдаанаар Монгол Улсын Ерөнхий сайдын мэдээллийн цаг байгаа. Эрчим хүчний салбарын өнөөгийн байдал, эрчим хүчний найдвартай, аюулгүй байдлыг хангах чиглэлээр хэрэгжүүлж байгаа ажлын талаар мэдээ сонсоно.

Ингээд хэлэлцэх асуудалдаа оръё. Энэ дээр зайтай, ганцаараа байгаа учраас маскаа авлаа.

**Нэг.Монгол Улс, Олон улсын хөгжлийн ассоциац хоорондын нэмэлт санхүүжилтийн хэлэлцээр “Монгол Улсад /КОВИД-19/-өөс урьдчилан сэргийлэх, хариу арга хэмжээ авах, бэлэн байдлыг хангах, төсөл”-ийг соёрхон батлах тухай хуулийн төслийг хэлэлцэнэ.**

Хууль санаачлагчийн илтгэлийг Сангийн сайд, Улсын Их Хурлын гишүүн Болдын Жавхлан танилцуулна. Болдын Жавхлан гишүүнийг индэр төрж байна.

**Б.Жавхлан:** Улсын Их Хурлын дарга, эрхэм гишүүд ээ,

КОВИД-19 цар тахалтай холбоотой хүндрэлийг даван туулахад зориулж Дэлхийн банкны онцгой байдлын хариу арга хэмжээний хөтөлбөрөөс Монгол Улсад 50.7 сая ам.долларын хөнгөлөлттэй зээл олгохоо мэдэгдсэний дагуу энэхүү санхүүжилтээр цар дархлалын эсрэг вакцинжуулалтын төслийг хэрэгжүүлэхээр Дэлхийн банктай тохиролцсон. Санхүүжилтийг Дэлхийн банкны захирлуудын зөвлөлийн 2021 оны 2 дугаар сарын 11-ний өдөр баталгаажуулснаар 2021оны 2 дугаар сарын 15-ны өдөр хэлэлцээрт гарын үсэг зураад байна.

Санхүүжилтийг одоо хэрэгжиж байгаа Монгол Улсад /КОВИД-19/ цар тахлахаас урьдчилан сэргийлэх, хариу арга хэмжээ авах, бэлэн байдлыг хангах төслийн нэмэлт санхүүжилт хэлбэрээр хүлээн авах юм. Төслийн хүрээнд нийт хүн амын 60 хүртэлх хувийг хамруулахад хүрэлцэхүйц вакцин, түүний дагалдах хэрэгсэл болон хувийн хамгаалах хэрэгслийг худалдан авах, вакциныг тээвэрлэх, хадгалах, түгээх зэрэг хүйтэн хэлхээний тоног төхөөрөмжийг шинэчлэх, бэхжүүлэхээс гадна хүчил төрөгчийн бага оврын станц байгуулах, улсын хэмжээнд дархлаажуулалт хийх, эмч, эмнэлгийн ажилтнуудын чадавхыг бэхжүүлэх, судалгаа хийх зэрэг цогц арга хэмжээг авч хэрэгжүүлнэ.

Олон улсын хөгжлийн ассоциацаас олгох энэхүү хөнгөлөлттэй зээлийн хүү нь жилийн 1.25, үйлчилгээний хураамж 0.75, хөрөнгө нөөцлөн баталгаажуулсны хэмжээ 0.5 хувь байна. Зээлийн эргэн төлөх хугацаа 30 жил. Үүнээс эхний 5 жилд үндсэн төлбөрөөс чөлөөлөгдөх юм.

Иймд нэмэлт санхүүжилтийн хэлэлцээрийг соёрхон батлах тухай хуулийн төслийг хэлэлцэн шийдвэрлэж өгөхийг хүсье. Анхаарал тавьсанд баярлалаа.

**Г.Занданшатар:** Баярлалаа. Одоо Байнгын хорооны санал, дүгнэлтийг Аюулгүй байдал, гадаад бодлогын байнгын хорооны гишүүн, Улсын Их Хурлын гишүүн Тогмидын Доржханд танилцуулна. Доржханд гишүүн цахимаар танилцуулах уу?

**Т.Доржханд:** Баярлалаа. Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 3 дугаар сарын 25-ны өдөр өргөн мэдүүлсэн Монгол Улс, Олон улсын хөгжлийн ассоциац хоорондын нэмэлт санхүүжилтийн хэлэлцээр, “Монгол Улсад /КОВИД-19/-өөс урьдчилан сэргийлэх, хариу арга хэмжээ авах, бэлэн байдлыг хангах төсөл”-ийг соёрхон батлах тухай хуулийн төслийг Аюулгүй байдал, гадаад бодлогын байнгын хороо 2021 оны 3 сарын 31-ний өдрийн хуралдаанаар хэлэлцлээ.

Хуулийн төслийг хэлэлцэх үед Улсын Их Хурлын гишүүн Алтанхуяг төслийн санхүүжилт, зарцуулалтын талаар, Улсын Их Хурлын гишүүн Доржханд гишүүдэд олон улсын байгууллагуудаас авч байгаа санхүүжилт, төсөл, хөтөлбөрийн талаар тодорхой ойлголт өгөх, Улсын Их Хурлын гишүүн Баделхан төслийг дэмжиж байгаагаа илэрхийлээд, төслийн хүрээнд авч байгаа санхүүжилтээр хүн амынхаа 60 хувийг бүрэн вакцинжуулах боломжтой эсэх, дараа дараагийн вакцинжуулах арга хэмжээ нь КОВАКС хөтөлбөрийн хүрээнд хэрэгжих эсэх талаар асуулт асууж хариулт авлаа. Улсын Их Хурлын гишүүн Н.Алтанхуяг вакцины асуудлыг хурдан шийдвэрлэх, гадаадаас авах зээлийг багасгах, төсөвт тусгагдсан шаардлагагүй хөрөнгө оруулалтуудыг хасах, Улсын Их Хурлын гишүүн Т.Доржханд КОВАКС хөтөлбөрт тууштай оролцох, энэ төрлийн санхүүжилтийг шийдвэрлэх, дэд бүтцээ эхлээд бэлтгэх, сургалт хийх, сүлжээ үүсгэх зэрэг дэд бүтцийн асуудал дээр анхаарч, санхүүжилтээ нэмэх нь зүйтэй гэсэн саналыг тус тус гаргасан.

Хуулийн төслийг Байнгын хорооны хуралдаанд оролцсон гишүүдийн олонх нь дэмжиж, сонирхон батлах нь зүйтэй гэж үзлээ.

Улсын Их Хурлын эрхэм гишүүд ээ,

Монгол улс, Олон улсын хөгжлийн ассоциац хоорондын нэмэлт санхүүжилтийн хэлэлцээр, “Монгол Улсад /КОВИД-19/-өөс урьдчилан сэргийлэх, хариу арга хэмжээ авах, бэлэн байдлыг хангах төсөл”-ийг соёрхон батлах тухай хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн, уг хуулийн төслийг баталж өгөхийг та бүгдээс хүсье. Анхаарал тавьсанд баярлалаа.

**Г.Занданшатар:** Ажлын хэсгийн гишүүдийг танилцуулъя. Сангийн сайд Болдын Жавхлан танхимаас оролцож байгаа, Сангийн яамны Хөгжлийн санхүүжилтийн газрын дарга Идэшийн Батхүү, Сангийн яамны Хөгжлийн санхүүжилтийн газрын зөвлөх Дэлгэрсайхан Амаржаргал цахимаар оролцож байгаа юм байна. Эрүүл мэндийн яамнаас Эрүүл мэндийн яамны Гадаад хамтын ажиллагааны хэлтсийн дарга Биндэръягийн Янжмаа, Халдварт өвчин судлалын үндэсний төвийн дархлаажуулалтын албаны дарга Отгонбаярын Дашпагма нар оролцож байна.

Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асууж, үг хэлэх Улсын Их Хурлын гишүүд байна уу? Бямбацогт гишүүнээр тасаллаа. Цахимаар хоёр гишүүнээр тасаллаа. Эрхэм гишүүн Дашдондогийн Ганбат.

**Д.Ганбат:** Та бүхнийхээ амар амгаланг айлтгая. Ингээд зээл авах гээд гэрээ соёрхон батлуулахаар ороод иржээ. Энэний зорилго нь одоо вакцин авах л юм байна л даа. Тэгээд хоёр, гурван асуулт байна. Энэ маань их оройтож байгаа юм биш үү? Бид хэлж л байсан, тийм ээ? Тэр, 11 сард энэ вакцинаа аваач ээ, мөнгө төгрөгөө төсөвтөө тусгаач ээ гэж хэлж байсан. Гэтэл энэ биелэгдээгүй. Тэгээд одоо ороод ирж байна. Бусад улс орнууд бол вакцинжуулалтаа хийгээд, би тухайн үед хэлж байсан. Яг Израйль шиг ажиллаач ээ. Еврей хүн ямар вакцин хийж байна, тэрийг хийлгэмээр байна. Монголчууд 3-хан сая хүн байгаа. 60 хувь нь гэвэл 1 сая хэдэн зуу л байгаа шүү дээ. Тэнд бол 85, 90 хувийн үр дүн үзүүлдэг био тинтех, пфайзер вакциныг хийж л байна л даа.

Гэтэл энэ хугацаанд янз бүрийн вакцин хийж ирлээ. Вакцинжуулалтай хуультай, Монгол Улс дархлаажуулалтын. Дэлхийн эрүүл мэндийн байгууллагаар батлагдсан тийм вакциныг бид нар оруулж ирж хийх ёстой. Одоо ямар вакцин яаж хийгээд байна аа? Энэ хуулийнхаа дагуу явж чадаж байна уу, чадахгүй байна уу? Энэ мөнгөөрөө гэрээ хэлцэл хийсэн үү? Ямар вакцин авах юм бэ? Тэгэхгүй бол энд тэндхийн үлдэгдэл вакцинаар, хандиваар оруулж ирсэн, Монголын ард түмэнд бусад ард түмнээс тусалсан ийм вакциныг хийж байгаа. Энд бодлого, зорилго чиглэсэн ийм юм байна уу? Энэ бүх юм чинь урсгалаараа яваад байна. Хэн зээл өгнө гэсэн газраас авч байна, хэн хандивлаж байна, тэр вакцинаас авч хийж байна. Бүхэл бүтэн улс орон, бүхэл бүтэн Засгийн газар ийм байж болохгүй шүү дээ.

**Г.Занданшатар:** Сангийн сайд Болдын Жавхлан асуултад хариулна.

**Б.Жавхлан:** Ганбат гишүүний асуултад хариулъя. Тэгэхээр энэ цар тахал гэдэг зүйл маань зөвхөн манай улсад тулж байгаа асуудал биш, дэлхий нийтээрээ тулж байгаа ийм том сорилт болоод байна. Вакцинжуулалтын асуудал мөн л адилхан. Бид өнгөрсөн онд төсвөө баталж байх үед 11 сард вакцинууд Дэлхийн эрүүл мэндийн байгууллагаар баталгаажаагүй байсан, үнэ нь ч тодорхой биш байсан. Та энийг маш сайн мэдэж байгаа. Пфайзер вакцин 2021 оны 12 сарын 31-нд өнгөрсөн оны бараг хамгийн сүүлийн өдөр, астразенека 2021 оны 2 сарын 15-нд л Дэлхийн эрүүл мэндийн байгууллагаар баталгаажсан. Тийм учраас бид аль вакцин нь одоо түрүүлж барианд орох юм, аль нь Дэлхийн эрүүл мэндийн байгууллагаар баталгаажих юм, ямар үнэтэй зах зээл дээр нийлүүлэгдэх юм, одоо ч гэсэн зах зээл дээр нийлүүлэгдэж байгаа үнэ эцсийн байдлаар аль ч багц нь тодорхойгүй байна. Өөр өөр үнээр яваад байна. Хар зах руу гарчихсан байна. КОВАКС-ын хөтөлбөрөөр явж байна. Азид мөн л бас Азийн хөгжлийн банкны хөтөлбөрийн хүрээнд, ингээд маш олон шугамуудаар явж байна. Бид нар аль ч шугам дээр, аль ч эх үүсвэр дээр нь хоцроогүй ээ. Дэлхий нийттэй л яг хөл зэрэгцээд явж байгаа.

Вакцинжуулалтын түвшний хувьд бид Азидаа бол тийм бас гологдохооргүй, хоцорчхоогүй явж байна, эхний тавд явж байна. Гэхдээ бид цөөхөн хүн амтай, энэ тархалтынхаа хэмжээтэй харьцуулах юм бол вакцинжуулалтаа цааш нь маш хурдацтай эрчимжүүлэх ийм шаардлага гарч ирж байгаа. Тийм ч учраас Дэлхийн эрүүл мэндийн байгууллагаар баталгаажсан болон дэлхийн эрүүл мэндийн салбаруудын хувьд улс гүрнүүдийн эрүүл мэндийн баримталдаг бодлогын хүрээнд бас нэг Дэлхийн эрүүл мэндийн байгууллагаас гадна харж байдаг нэг зүйл бол энэ вакцины нарийн дэглэмтэй, хатуу дэглэмтэй улс гүрэн гээд 11 улс байдаг. Эдгээр улс гүрнүүдээс аль нь ямар вакцин хэрэглэж байна вэ гэдгийг бас харж шийдэх байгаа. Ингээд бид ямар ч байсан хүн амынхаа 10 хувьд, өчигдрийн байдлаар 330 мянган хүнд.

 **Г.Занданшатар:** Жавхлан гишүүн 1 минут. Тодорхой хариулаарай.

**Б.Жавхлан:** ...зорилтот 60 хувь гэдэг түвшнийхээ бараг 20 гаруй хувьд нь ингээд хийчхээд явж байна. Ингээд ойрын хугацаанд 4, 5, 6 сар гэхэд зорилтод нийт хүн амынхаа 60 хувьд нь хамруулахаар ингэж зорьж ажиллаж байна. Тийм учраас эдгээр санхүүжилтийн гэрээнүүд одоо бас чухал байгаа. Гэхдээ энийг одоо бид төсөв дээр мөнгө байхгүй болчхоод ингэж байна гэж ойлгох нь бол өрөөсгөл. Энэ бол бас л төсвийн харилцаагаар нэг жилд их хэмжээний дарамт авахгүйгээр олон жилд дарамт багатайгаар төсвийн хуваарилалтуудаа хийж байна гэж ойлгоорой, баярлалаа.

**Г.Занданшатар:** Ганбат гишүүн 1 минут тодруулъя.

**Д.Ганбат:** Энэ орж ирж байгаа мөнгө чинь хэзээ орж ирэх юм бэ? Гэрээ байгаа юу гэж асуусан. Яг ямар вакцин авах юм бэ? Одоо Ази төдөд орж байна, олон улсад хэдэд орж байна гэх, энэ тэр нэг сонин биш байна. Яг өнөөдөр хэддүгээр байранд орж байна гээд эхнийхээ тунг хийсэн тэр үзүүлэлтээрээ ингээд л хүмүүсийн тархи толгой угаагаад байх шаардлага байхгүй. Яг улс орны нөхцөл байдал амьдрал ямар байна? Эхний тунгаа хийчихсэн 532 хүнээс эерэг тийм шинжилгээний үр дүн гарсан байна шүү дээ. Тэгээд энэ дээрээ үнэлэлт дүгнэлт хийгээд ямар олон төрлийн вакцин хийлгэхэд юм, яадаг юм?

Бусад улс орнууд нэг л төрлийн вакцин хийгээд л явчхаж байна шүү дээ. 3 сая хүний 60 хувь гэдэг чинь 1 сая хэдэн зуу л хүн байгаа шүү дээ. Энийг чинь одоо ядаад байх ер нь юу байна аа? Та бүхний ажлын хийх ажил, хийж байгаа арга барил, чадвар.

**Г.Занданшатар:** Сангийн сайд Болдын Жавхлан гишүүн.

**Б.Жавхлан:** Бид нар хийгдэж байгаа ажлуудаа л ярьж байна. Энд ерөөсөө худлаа тоо танд яриагүй ээ. Тэр 500 гаруй хүнд вакцин хийлгэснээс хойш илэрсэн нь бол үнэн. Гэхдээ тэр бол ганцхан манайд тохиолдож байгаа зүйл биш, олон улсад л тохиолдож байгаа. Энэ вакцин чинь ч гэсэн бүгд л шинэ шүү дээ. Гэхдээ тэр вакцин хийлгэснээс хойш дархлаа тогтох тогтоогүй одоо тэр шилжилтийн хугацаанд илэрч байгаа. Одоо цаашид бол хөнгөн тус эмчлэгдэж байгаа гэсэн. Эрүүл мэндийн байгууллагаас ийм мэдээлэл өгч байгаа. Гэрээ бол хийгдсэн. Өнөөдөр ингээд соёрхон батлагдаад бид гэрээнийхээ дагуу зарцуулах эрхтэй болно. Ямар вакцин худалдаж авах вэ гэдэг дээрээ бид өдөр, шөнөгүй ажиллаж байна. Маш олон сувгаар, арилжааны шугамаар худалдаж авахаар ажиллаж байна.

Ямар ч байсан Дэлхийн эрүүл мэндийн байгууллагаар баталгаажсан, мөн тун удахгүй баталгаажиж байгаа ийм мэдээллүүдийг авч байгаа. Ийм вакцинуудаас гэрээ хийж, худалдаж авахаар хөөцөлдөж байгаа юм.

**Г.Занданшатар:** Өнөөдөр 4 сарын 2-нд синовак билүү, БНХАУ-ын вакцины нэг ээлж хүлээлцэж авч байгаа. Жавхлан сайд.

**Б.Жавхлан:** Өнөөдөр ингээд 330 мянган хүн амдаа хийчхээд байна. Нөөц үлдэгдэл 36 мянган ширхэг байна. Өнөөдөр БНХУА-ын Синофарм үйлдвэрийн веросил вакцин 300 мянган тун бууна. 4 сарын 9-нд 600 мянган тун бууна.

**Г.Занданшатар:** Цахимаар, Улсын Их Хурлын гишүүн Даваажанцангийн Сарангэрэл асуулт асууна.

**Д.Сарангэрэл:** Баярлалаа даргаа. Вакцины тухайд бол Засгийн газраас, Сангийн яам, Эрүүл мэндийн яам, бусад байгууллагын үйл ажиллагаанд бас би талархалтай хандаж байгаа. Ер нь вакцинд нэлээн бас ойртуулж өгцгөөсөн. Энэ бол олон хүний хүч хөдөлмөр байсан.

Хэд хэдэн асуулт байна. Та бүхэндээ хэлэхэд бас нэг ийм буруу зөрүү мэдээллүүд яваад байна. Нэгдүгээр вакцинаа хийлгэсэн улсууд хоёр дахь вакцин нь байхгүй, хийх боломжгүй болж байгаа гэдэг нэг ийм ташаа мэдээлэл юм уу, илүү бодит мэдээлэл юм уу, яваад байна. Үүнд одоо бодит хариулт өгөх шаардлагатай байна аа, нэгдүгээрт. Хоёрдугаарт, Эрүүл мэндийн яам болон Улсын онцгой комисс эрсдэлийн үеийн мэдээлэл харилцааны менежмент дээрээ илүү анхаарч ажилламаар байх юм. Тухайлбал, манайд чинь олон мянган хүн коронавирусээр өвдөөд, тэр нь эдгээд, ингээд ажил хөдөлмөртөө орох болж байна. Гэтэл энэ хүмүүсийн шинжилгээнд 4-6 сардаа эсрэг биет үүсээд шинжилгээний хариу нь дандаа эерэг гарна. Тэгэхээр энэ хүмүүст өвчлөөд эдгэрсэн гэдэг бичиг сачгийг нь өгөх тал дээр анхаардаггүй юм уу?

Би одоо шууд нэр хэлж байгаад уучлаарай. Миний хамаатан садан биш. Энэ эрсдэлийн үеийн менежмент, олон нийттэйгээ харилцаж, бодит мэдээлэл өгөх ийм шаардлага байна шүү дээ. Энэ Нарангэрэл дарга бол энэ дээр мэргэшсэн хүн байдаг юм. Энэ хүнийгээ гаргаад, энэ мэдээллийг нь өгөөд олон нийттэйгээ яриач ээ, харилцаач ээ. Яагаад энэ ажлаа орхигдуулаад байгаа юм бэ?

Мэдээлэлгүйгээс болоод иргэд бухимдах, буруу зөрүү ойлголт гарах, ташаа мэдээлэл явах ийм үндэслэл болдог юм. Нэгэнтээ энэ асуудлыг эхнээс нь судалчихсан мэдэж байгаа хүнээ гаргаад, өдөр болгон ард түмэнтэйгээ харьцаад,

үнэнийг нь хэлээд, мэдээллийг нь өгөөд ингээд явах юм бол бид хамтдаа даван туулах бүрэн боломж байж байна. Өнөөдөр бол ерөөсөө хамгийн гол бид нарын хамгаалалт бол маск. Одоо маскныхаа тухай ярихаа больчихлоо шүү дээ. Хүн хэдэн хэдийгээр ухаантай ч хэлэхээс нааш гэдэг.

**Г.Занданшатар:** Сарангэрэл гишүүнд нэмэлт 1 минут, тодруулъя.

**Д.Сарангэрэл:** Тэгэхээр ер нь энэ вакцины тухайд бол манай орны тухайд асуудал мөнгөндөө биш байгаа шүү дээ. Дэлхийн вакцин үйлдвэрлэгчид чинь энэ дэлхийн хүн амын вакцины хэрэглээний шаардлагад нийцэхүйц тэр хэмжээнд үйлдвэрлэж чадахгүй байгаад асуудал байгаа юм. Харьцангуй, манайх харин маш сайн ажиллаад, бүх шугамаар ажиллаад вакцинаа татаж аваад байна. Одоо ингээд 1 саяар нь оруулж ирэх ийм сайхан мэдээг сонсоод үнэхээр их талархаж байна. Тийм учраас өнөөдрийн энэ оруулж ирж байгаа асуудлыг дэмжиж байна. Ямар ч байсан вакцины худалдаанд мөнгөний асуудалд Засгийн газар гаргаагүй ээ. Одоо энэ үйлдвэрлэлийг үйлдвэрлэлээс нь харин хурдан татаж авах чиглэл санаачилгатай ажиллаж байгаагийн үр дүнд өнөөдөр бид нар бас нэлээн хүн амынхаа тодорхой хэсгийг вакцинжуулчихаад, зургаадугаар сард бол 60 хувийг санхүүжүүлж, вакцинжуулна гэдэг бол их том үзүүлэлт. Өнөөдөр Солонгос Улс 11 сард гэхэд л хүн амынхаа 60 хувийг вакцинжуулна гэдэг мэдээллийг хэлж байна шүү дээ. Тэгэхэд өндөр хөгжилтэй оронтой харьцуулахад Монгол Улс маань энэ чиглэлд бол нэлээн тэргүүлж явна аа.

**Г.Занданшатар:** Халдварт өвчин судлалын үндэсний төвийн дархлаажуулалтын албаны дарга Отгонбаярын Дашпагма хариулна.

**О.Дашпагма:** Баярлалаа. Сарангэрэл гишүүний асуултад хариулъя. Бид эхний тунгаар вакцинжуулсан хүндээ хоёр дахь тунгийн вакциныг тодорхой хувьд нь бол нөөцөлсөн. Тэгэхээр хоёр дахь тунгийн вакциныг хадгалсан байгаа гэдгийг хэлье.

**Г.Занданшатар:** Яасан байгаа гэчихэв ээ. Сарангэрэл гишүүн асуултыг бичиж аваагүй юм уу? Яагаад тэр Нарангэрэл гээд тэр хүнийг сурталчилгаа, дархлаажуулалтын талаар мэргэжлийн хүмүүс яриулахгүй байгаа юм. Энэ чинь танай ажил биз дээ? Ийм л байгаа юм даа.

Сарангэрэл гишүүнд дахиад 1 минут. Энэ хүмүүс асуултаа ойлгоогүй байна.

**Д.Сарангэрэл:** Баярлалаа. Миний гол хэлээд байгаа зүйл нь хүмүүс коронавирусийн халдвар аваад өвдөөд, тэгээд дараа нь эмчлүүлээд эдгээд гарлаа. Энэ хүмүүсийн шинжилгээний хариу эсрэг биет үүссэн учраас нэг хэсэгтээ нэмэх гарна аа. Ийм хүмүүст өвдөөд эдгэсэн юм, энэ бол эсрэг бие үүссэн юм гэдэг тэр бичиг сачгийг нь хэн өгөх юм бэ? Хүмүүс чинь эргэлзээнд ингээд орчхоод байж байна шүү дээ. Одоо хөдөө гадаа явна гэхээр дахиад шинжилгээ авч байна. Нөгөө хүн маань өвдөөд эдгэчихсэн. Тэгэхдээ эсрэг биет үүсчихсэн байгаа учраас шинжилгээнийх нь хариу нэмэх гараад байна. Энэ дээр та бүхэн маань ямар хариулт өгч байгаа, ямар бичиг сачиг өгч байгаа юм бэ? Энийгээ шийдвэрлээч ээ.

Хоёрдугаарт, эрсдэлийн үеийн мэдээлэл харилцааны менежментийн ажил их чухал байна. Ард түмэнтэйгээ ярь аа, ард түмэнтэйгээ харьц аа, мэдээллүүдээ тодорхой өг өө гэдэг ийм байр суурийг илэрхийлж байна. Энэ дээр та бүхэн

маань ямар шийдэл гаргаж ажиллах юм бэ гэдэг ийм хоёр тодорхой асуултыг би тавьж байна.

**Г.Занданшатар:** Эрүүл мэндийн яам, Биндэръяагийн Янжмаа.

**Б.Янжмаа:** Сарангэрэл гишүүний асуултад хариулъя. КОВИД-19 халдварын үеийн эрсдэлийн үеийн харилцаа холбооны стратегийг Эрүүл мэндийн яам одоо шинэчилж ажиллаж байгаа. Сарангэрэл гишүүний тавьж байгаа маскны хэрэглээ, олон нийтэд зөв мэдээлэл хүргэх, вакцинжуулалттай холбоотой асуудлуудыг анхаарч холбогдох хүмүүст асуудлыг уламжилж өгье.

Өвдсөн хүний тодорхойлолтыг одоогийн байдлаар зөвхөн халдвар авсан хүмүүст IDJ тодорхойлох шинжилгээг Халдварт өвчин судлалын үндэсний төв дээр хязгаарлагдмал хүрээнд хийж байгаа. Цаашдаа хүн амын дунд халдвар өргөн хүрээнд тархаж, олон хүн өвдөж байгаа тохиолдолд өвдсөнийг тодорхойлох энэ шинжилгээг бол өргөжүүлэх шаардлагатай байгаа. Баярлалаа.

**Г.Занданшатар:** Хариулт нь нэг л болохгүй байна даа. Одоо Дамбын Батлут гишүүн асууна.

**Д.Батлут:** Юуны өмнө та бүхнийхээ энэ өдрийн амгаланг айлтгая. Зөвхөн Монгол Улс биш дэлхийн улс орон бүр энэ КОВИД-19 сар тахалтай тэмцэж байна. Тэр утгаараа вакцины үйлдвэрлэл бол нийт дэлхийн хүн амын улс орнуудын бүрэн хэрэгцээг одоо хангаж чадахгүй байгаа. Ачаалал ихтэй байгаа. Энэ тохиолдолд Монгол Улсын Засгийн газар бол энэ вакцинжуулалттай холбоотой асуудалд маш сайн ажиллаж байгаа гэж бодож байгаа. Одоо маш олон чиглэлээр ажиллаж вакцинжуулалтад хийгээд эхэлчихсэн явж байна. Одоо бас 50.7 сая доллароор хөнгөлөлттэй зээлээр нийт хүн амынхаа 60 орчим хувийг вакцинжуулах ийм ажил хийгдэх гээд явж байгаад сайшаалтай хандаж байна.

Хоёр гурван асуулт байна. Өнөөдөр энэхүү зээлийг авч ашигласнаараа нийт вакцинжуулах шаардлагатай байгаа хүн амаа бүрэн вакцинжуулж дуусах уу? Энэ вакцин маань хэзээ яг орж ирж, энэ гэрээний хэрэгжилт маань яг хэзээнээс эхэлж вакциныхаа төлбөр тооцоог хийгээд, вакцин нь оруулж ирэхээр төлөвлөж байгаа вэ гэдэг асуултад хариулт авъя.

Хоёрдугаарт нь, ер нь бол зөвхөн Улаанбаатар гэхгүй, бусад орон нутгуудад бас нэлээн халдвар гарчихсан явж байна. Энэ стратегийн чухал бүс нутгуудыг нэн тэргүүнд вакцинжуулах асуудал их чухал байгаа юм. Бид энэ асуудлыг нэлээн эртнээс ярьж байсан. Бүлэг дээр, Их Хурлын танхимд ч гэсэн. Ялангуяа Өмнөговь, Дорноговь, Орхон аймаг гэх мэтчилэнгийн улсын төсвийг бүрдүүлэхэд чухал ач холбогдолтой байдаг энэ аймгуудын иргэдийг яаралтай вакцинжуулах шаардлага байна. Энийг ер нь төр хэдийнээс эхэлж, дуусгана гэсэн ийм бодол төлөвлөлт байгаа вэ гэдгийг асууя.

**Г.Занданшатар:** Яг дархлаажуулалтын явцын талаар, энэ гэрээн дээрээ л асууж байгаа шүү. 1 минут.

**Д.Батлут:** Энэ орон нутгуудын санхүүгийн нөхцөл байдал нэлээн хүндэрч байна. Ний нуугүй ярихад тэнд халдвар хамгааллын дэглэм бариулахын тулд төрийн албан хаагчид цаг, наргүй ажиллаж байна, ариутгал халдваргүйжүүлэлтийг хийж байна гээд нөгөө жоохон төлөвлөсөн төслүүд нь бүгд дууссан байна. Тийм учраас энэ орон нутагт ямар санхүүгийн дэмжлэг үзүүлэх, ийм зохицуулалтад юу хийхээр төлөвлөж байгаа вэ гэдэг асуултад хариулт авъя. Баярлалаа та бүхэнд.

**Г.Занданшатар:** Болдын Жавхлан, Сангийн сайд асуултад хариулна.

**Б.Жавхлан:** Вакцинжуулалтын үйл ажиллагааг бас тодорхой хэмжээнд үнэлж байгаа Батлут гишүүндээ талархлаа. Тэгэхээр ийм байгаа юм. Түрүүн Сарангэрэл гишүүн их зөв тодорхойлж хэллээ. Энэ вакцинжуулалтын асуудал санхүүжилттэй, ерөөсөө их байна уу, бага байна уу, хурдан байна уу, хоцорч байна уу, үгүй юу гэдэгтэй хамаарахгүй байгаа юм. Бид хэрвээ худалдан авах гэрээгээ хийж чадвал санхүүжүүлэхэд боломжтой эх үүсвэрүүдээ бэлдсэн зохицуулалтууд хийчихсэн байгаа. Энэ ч гэсэн мөн ингээд нэмэлт эх үүсвэр орж ирж байгаа юм. Энэ чинь одоо ганцхан вакцинжуулалт худалдан авах биш хүйтэн хэлхээ гээд, үүндээ бэлтгэл ажил, одоо эмч эмнэлгийн ажилтнуудаа бэлтгэх, вакцинжуулалтын цэгүүдээ бэлтгэх, ингээд тархсан орон нутагт мөн одоо вакцинжуулалттай холбоотой бусад дагалдах хэрэгсэл гээд олон аж ахуйн зүйлүүд гарна. Эдгээр зардлуудад мөн ашиглаж болох ийм эх үүсвэрүүд байгаа юм. Төлбөр тооцоотой хамааралтай вакцинжуулалтын асуудал бол хоцорсон зүйл, эрт, орой зүйл байхгүй гэдгийг дахиж хэлье. Гагцхүү одоо дэлхий нийтээрээ л ийм хомсдолд орчхоод байгаа л асуудал байгаа юм. Гэхдээ бид аль болох хоцрохгүйг хичээж ажиллаж байгаа. Уг нь яг вакцинжуулалтын тактикийн хувьд бол Онцгой комиссоос илүү мэдээлэл өгөх байх. Яах вэ, гишүүн асуусан учраас би өөрийнхөө мэдэж байгаа мэдээллийн хүрээнд хэлье.

Өнөөдөр ингээд 300 мянга нь тун бууна, 9-нд 600 мянган тун бууна. Удахгүй мөн ОХУ-аас спутник вакцин худалдаж авахаар, мөн астразеника вакцинуудыг холбогдох газруудаас авахаар гэрээ хэлэлцээрүүд нэлээн амжилттай урагшилж байгаа. Эхний ээлжид Улаанбаатар хот маань өөрөө маш том голомт болчхоод байгаа учраас мэдээж одоо эндээ анхаарлаа төвлөрүүлнэ. Энд вакцинжуулалтын ажил гол төв болно оо. Хоёр дахь ээлжид одоо 9, 10-нд ирэх дараагийн ээлжүүдээ орон нутаг руу.

**Г.Занданшатар:** Жавхлан сайд гүйцээж хариулъя, нэмэлт.

**Б.Жавхлан:** Орон нутгууд дээр бол хүндрэл хараахан тулаагүй байгаа, тулаагүй байгаа шүү. Одоо тэр нөөцүүд нь бүгд дуусчихсан аймаг бол хараахан байхгүй байгаа. Улаанбаатарын хэмжээнд одоо цар тахал нь эрсдэлийн түвшинд хүрчихсэн, нөөцөө шавхчихсан аймаг хараахан бий болоогүй байна. Зүгээр цаашдаа байдал яаж өрнөхийг бол төсөөлөхийн аргагүй. Энд л бид бэлтгэлтэй байх ёстой л гэж хариулъя даа. Одоо вакцинжуулалтаа амжилттай хийгээд ард иргэд, аж ахуйн нэгжүүд маань хорио цээрийн дэглэмээ сайтар бариад ингээд явах юм бол бид айхтар цаашаа хүндрүүлэхгүйгээр, энэ түвшинд бариад цааш нь илүү эдийн засгаа шавраа илрүүлэн эрүүл мэндээ ч аврах боломж бидэнд бүрэн дүүрэн байгаа.

**Г.Занданшатар:** Одоо цахимаар Цэндийн Сандаг-Очир гишүүн.

**Ц.Сандаг-Очир:** Баярлалаа. Ийм сайхан таатай нөхцөлтэй зээлийн гэрээг дэмжиж байгаа. Юуны өмнө ард иргэдээ вакцинжуулах ажил яаравчилж дуусахгүй бол одоо бас асуудал ихтэй байна. Тэгээд би Эрүүл мэндийн яамнаас дараах хоёр асуултыг асууя. Энэ вакцинжуулалтын асуудал бол хүн амын эрүүл мэндийн асуудал. Тийм учраас зарим нэг байгууллагууд жишээ нь томоохон төмөр зам гэдэг юм уу, банкнууд гэдэг юм уу, томоохон хувийн хэвшлийнхэн одоо өөрсдөө санхүүжилтээ даагаад, ингээд ажилчдаа вакцинжуулалтад хамруулна гэж байгаа. Энэнд ер нь манай Эрүүл мэндийн яам хэр хяналт тавьж байгаа вэ?

Тухайлбал, одоо тээвэрлэлтээс нь авхуулаад, хадгалалт хамгаалалтад, тэгээд одоо яг вакцинжуулалтын ажилд хяналт хэн тавьж байгаа вэ? Энэ салбарын ажилтнууд өнөөдөр аль аль байгууллагууд вакцинжуулалтад өөрсдийн хувиар ажилчдаа вакцинжуулалтад хамруулаад байна аа? Вакцинжуулалтын бодлого чинь улсын хэмжээнд нэг бодлого байх ёстой биш үү? Тэгэхээр мөнгөтэй газар болгон дур дурын энэ вакцинуудаа авчраад хийгээд байх ийм байдал байж болох юм уу? Тийм учраас энэнд хэр хяналт тавьж байгаа вэ гэдэг нэг асуулт асууя.

Хоёрт, цөөхөн хүн амтай улсын хувьд үр дүн гарах асуудал чинь одоо энэ л байна даа. Давуу тал нь, 3-хан сая хүн ам байна. 1, 2 сая хүн амд нь тун вакцинаа хийчихвэл одоо тэгээд болох гээд байна. Гэтэл өнгөрсөн хоёр сарын хугацаанд 300 гаруй мянган хүн амаа вакцинжуулалтад хамруулчихлаа, гурваас дөрвөн вакциныг хийчихлээ. Одоо аль вакцинаа хийхээ бас судалж байгаа юм байна. Би бол харьцангуй, Засгийн газар богино хугацаанд бас энэ дэлхийн зах зээл дээр эрэлт ихтэй байгаа вакциныг олж ирж байгаа дээр таатай байна. Астразеника вакцинтай холбоотой янз бүрийн асуудал байгаа. Энэ дээр Эрүүл мэндийн яамнаас тайлбар юм хийж байгаа юу? Цусны бөөгнөрөл үүсгэж байна л гэж байна. Зарим улс орнууд бас зогсоосон л гэж байна, хойшлуулсан л гэж байна.

Өмнө нь хийсэн энэ гурав, дөрвөн вакцинжуулалтад хяналт хэр тавив? Аль вакцин үр дүнтэй дархлаа сайн суулгаж байна вэ? Зарим иргэд бол бас вакцинаа хийлгэхгүй Оросын вакциныг хүлээж байгаа ч гэдэг юм уу, ахмадуудын дотор.

**Г.Занданшатар:** Сандаг-Очир гишүүнд 1 минут.

**Ц.Сандаг-Очир:** Тийм учраас өнгөрсөн хугацаанд гурваас дөрвөн хийсэн вакциндаа бас Эрүүл мэндийн яамны зүгээс хяналт тавьж ажиллав уу? Аль вакцин үр дүнтэй байна? Аль вакцин дархлаа сайн суулгаж байна? Энэ тал дээр хийсэн шинжилгээ судалгаа юм байдаг юм болов уу? Энэ дээр Эрүүл мэндийн яамнаас хариулт авъя.

**Г.Занданшатар:** Эрүүл мэндийн яам,

**Б.Янжмаа:** Сандаг-Очир гишүүний асуултад хариулъя. Монгол Улсын зарим аж ахуйн нэгж компаниуд бол КОВИД цар тахлаас сэргийлэх вакциныг оруулж ирэх хүсэлтийг бол Засгийн газар, Эрүүл мэндийн яаманд тавьж байгаа. Асуудлуудыг бол бүх талаар дэмжиж холбогдох зөвшөөрлийг өгч ажиллаж байгаа. Яг одоогийн байдлаар бол “Монгол Эм Импэкс” хувьцаат компаниас өөр вакцин оруулж ирсэн хувийн аж ахуйн нэгж өнөөдрийн байдлаар байхгүй байгаа. Тухайн компанийг, аж ахуйн нэгжийг вакцинаа оруулж ирэхэд нь мэргэжлийн хяналтын байгууллагын хяналт дор Халдварт өвчин судлалын үндэсний төвийн вакцины төв агуулахад вакциныг авч хадгалсан. Ер нь бол Эрүүл мэндийн яамны зүгээс хяналтыг хатуу тавьж байгаа. Уг вакциныг бол Эрүүл мэндийн байгууллагаар дамжуулж хийхтэй холбогдуулан хяналтыг тавьж зөөвөрлөж хүргүүлсэн. Эрүүл мэндийн байгууллагын хяналт дор уг вакциныг хийсэн байгаа. Өөрөөр одоо хувийн аж ахуйн нэгжүүд хараахан вакцин оруулж ирээгүй байна. Цаашид орж ирэхэд хяналтыг тавина.

Дараа нь, ямар ээлжийн вакцинуудыг авахаар судалж байна вэ гэдгийн хувьд бол олон улсын КОВАКС хөтөлбөрийн хүрээнд энэ оны 6 дугаар сардаа багтаж нэмэлтээр 100 мянга 620 тун пфайзер ВioNTech вакцин орж ирнэ. Түүнчлэн 6 дугаар сардаа багтаж 98 мянга гаруй астразеника БНСУ-д үйлдвэрлэсэн, хүн тун орж ирнэ. Нийтдээ бол энэ оны 6 дугаар сарыг дуусгах хугацаанд КОВАКС хөтөлбөрөөр 239 мянга 160 тун ийм вакцин хүлээж авахаар байгаа. Цааш цаашдаа уг хөтөлбөрийн хүрээнд Дэлхийн эрүүл мэндийн байгууллагаас яаралтай нөхцөлд хэрэглэх зөвшөөрлийг авсан “Джонсон энд Джонсон” болон бусад нэмэгдэж орж ирэх вакцинуудыг авна. Мөн түүнчлэн одоо манай улсад хэрэглэж байгаа БНХАУ-ын Синофарм, Бээжингийн био технологийн үйлдвэрийн веросил вакцины.

**Г.Занданшатар:** Асуултад нь хариулахгүй юм аа. Цахимаар Тогмидын Доржханд гишүүн.

**Т.Доржханд:** Баярлалаа. Энэ, зарим нэг буруу ойлголтууд яваад байгаа юм. Тийм болохоор би бас чуулган дээр тодруулга хийж өгөөч л гэж хүсэж байгаа юм. Тэр нь юу вэ гэхээр энэ хэлэлцээрээ ингээд ярьж байхаар одоо маш хурдан богино хугацаанд вакцин орж ирэх нь гэсэн ийм хүлээлт үүсчихсэн юм шиг байгаа юм. Тэгээд одоо ямар байдал үүсээд байна аа гээд. Тэгэхээр ингээд олон улсын байгууллага КОВАКС, Дэлхийн эрүүл мэндийн байгууллага, Дэлхийн банкны шугамаар хэрвээ хөөцөлдөөд явсан бол цаг хугацаа алдах байсан байна, тийм болохоор бид нар харин ч ингээд өөрсдийнхөө шугамаар тухайн улсаас авсан амжиж, энэ сайн боллоо гэсэн яриа их гараад байгаа юм. Тэгээд буруу ойлголт өгөөд, буруу хүлээлт үүсгэчихээр энэ буруу мэдээлэл нь яваад сүүлдээ олон улсын байгууллагууд чинь бол тийм юм байна, ер нь л аль болох хурдхан шиг л өөрсдөө түүгээрээ хувийнх нь байна уу, хувьсгалынх нь байна уу явах нь зүйтэй гэсэн байдлаар яачих вий гэдэг юм. Тэгэхээр ялгаатай зүйл байгаа шүү.

Энэ төслийн хүрээнд, манай одоо энэ ажлын хэсэг нь сайн хэлж өгөөрэй. Зөвхөн вакцин авах асуудал биш ээ. Хамгийн гол нь энэ хүйтэн хэлхээний тоног төхөөрөмжийг Монгол Улсад суурилуулах, бий болгох цоо шинээр шүү. Одоо энэ эрүүл мэндийн салбарынхан болохоор бид нар вакцин хийдэг туршлагатай, асуудал байхгүй гэж яриад байгаа. Гэхдээ өмнө нь хийж байсан вакцин чинь биш шүү дээ, энэ чинь хадгалалт хамгаалах тийм горим нь шал өөр. Нэг вакциныг задаллаа гэхэд нэгэн зэрэг хийхгүй бол үр ашиг байдаггүй.

Тийм болохоор хөдөө орон нутагт яг үүнийгээ ингээд хадгалах, түгээх задлаад тариа тарилгаа хийх эд нар процесс нь өөр өөр байгаа болохоор сургалт явж байгаа. Өөр байгаа болохоор энэ чинь дэд бүтцийн асуудлууд хийгдэж байна, Монголд байхгүй ээ. Ийм болохоор энэ төслийн хүрээнд энэ дэд бүтэц нь илүү чухал гэсэн ийм байр суурьтай байгаа. Тэгээд энийгээ ажлын хэсэг нь сайн тайлбарлаж өгөөрэй. Яагаад вэ гэхээр, манай энэ эрүүл мэндийн салбарынхан бүгд мэдэж байгаа шүү дээ. Энэ вакцин чинь өөрөө ямар хугацаанд энэ дархлааг бий болгох юм бэ гэдэг чинь эцсийн байдлаар бас тодорхойгүй байгаа.

Хоёрдугаарт энэ чинь жил болгон шахуу бид нар вакцин хийлгэх болж байгаа байхгүй юу. Зөвхөн өнөөдөр ингээд яаралтай тохиолдлоо гээд нэг хоёр одоо шокууд ингээд хийгээд зүгээр болчих юм биш ээ. Жишээ нь цаашаа тогтмол үйлчлэх юм. Үйлчлэхийн тулд бид нарт үр ашигтай найдвартай дэд бүтэц хэрэгтэй байгаа юм. Энд чинь зориулаад энэ санхүүжилт орж ирж байгаа гэдгээрээ үнэ цэнэтэй шүү.

Хоёрдугаарт КОВАКС гэдэг чинь бол олон улсын хөтөлбөр. Яг энэ технологи, инноваци санхүүжилтэд нь мөнгө өгсөн улсууд нь түрүүлж авч байгаа нь үнэн. Сайн энэ вакцинуудыг авахын тулд олон улсын байгууллагуудаар явах нь үнэн. Анх энэ хэлэлцээр орж ирж байхад энэ ондоо багтааж л вакцины асуудал шийдэгдэнэ л гэж ярьж байсан шүү дээ. Тэгэхээр энэ одоо вакцин чинь удаад байна гэдэг шүүмжлэлийг бол хүлээж авч болохгүй ээ. Харин ч энэ чинь нэмэлт байдлаар орж ирж байгаа болохоор бид нар энийгээ өргөжүүлээд явах нь зүйтэй. Тийм болохоор ажлын хэсэг энэ тал дээрээ илүү мэдээллээ өгөөрэй гэж хэлж байгаа юм. Баярлалаа.

**Г.Занданшатар:** Хэн хариулах вэ? Жавхлан сайд.

**Б.Жавхлан:** Доржханд гишүүнд баярлалаа. Ер нь бидний ажил дээр бас нэмэр болоод нэмэлт мэдээллүүд өгчихлөө. Саяын ярьж байгаа зүйлүүд бол бүгд зөв. Бид энэ эх үүсвэрүүдийг зөвхөн вакцин худалдаж авахаас гадна вакциныг хүлээж аваад эцсийн хэрэглэгчид нь хүргэх хүртэлх дунд хугацааны, энэ дунд талын зөөврийн ложистикийн хамгаалалтын, энд ажиллаж байгаа эрүүл мэндийн салбарын, эмч, эмнэлэгийн ажилтнуудыг сургах гээд тэгээд бүхий л тэр нэмэлт зардлууд дээр ашиглаж болохоор ийм эх үүсвэрүүд байгаа. Тийм учраас одоо бидэнд нэлээн тийм нэмэртэй бөгөөд төсөв дээр дарамт багатай ийм эх үүсвэр болж ирж байгаа. Баярлалаа.

**Г.Занданшатар:** Дамдинсүрэнгийн Өнөрболор гишүүн цахимаар асууна.

**Д.Өнөрболор:** Сайн байцгаана уу? Монгол Улс энэ олон улсын хөгжлийн ассоциац хоорондын энэ нэмэлт хэлэлцээрийг соёрхон батлах тухай хуулийн төслийг бол дэмжиж байна. Энэ хууль одоо батлагдсанаар бас Монгол Улсын нийт хүн амын 60 хувийг вакцинжуулах ийм боломж бүрдэх юм байна. Вакцинжуулалтын ажлыг хийх бас 8 мянга орчим эмч, эмнэлгийн мэргэжилтнүүдийг бэлтгэх, нэгдсэн сургалт, мэдээлэл олгох ийм үйл ажиллагааг хэрэгжүүлэх бас боломж бүрдэж байгаа юм байна гэж ойлгож байна. Тэгэхээр нэг тодорхой асуулт, хоёр санал байна.

Энэ санхүүжилтийн хэлэлцээр, энэ цар тахлын урьдчилан сэргийлэх, хариу арга хэмжээ авах, бэлэн байдлыг хангах төслийн нэмэлт хэлэлцээр гэж байхыг бодоход энэ нэмэлт санхүүжилт гэж байгаа юм байна гэж ойлгож байна. Тэгэхээр нийтдээ энэ төсөлд ер нь хэр хэмжээний санхүүжилт зээлээр аваад байна, голчлон юунд зарцуулаад байна гэдгийг Сангийн сайдаас асууя.

Япон Улсын Засгийн газрын 2.6 сая тун, спутник-в 300 зуун мянга, Хятадын Синофарм 900 мянга, пфайзер 1.5 сая тун гээд. Ингээд авч үзэх юм бол ер нь үндсэндээ 18-аас дээш насны хүн амын 63 хувийг бол давж вакцинжуулах ийм боломж бол нээлттэй болчих юм байна гэж харагдаж байна. Тэгэхээр одоо энэ манай улсын хэмжээнд нэг, хоёрдугаар шатлалын эмнэлгээс гадна энэ орон нутгийн, хувийн хэвшлийн өрхийн эмнэлгүүд энэ халдварт, нэн ялангуяа одоо энэ гоц халдварт өвчинд зориулсан ийм оновчтой бүтэцгүй онцгой тохиолдолд хувиргах тал дээр бол маш их муу, ийм боломж муутай юм байна гэж харагдаж байгаа. Тийм учраас бас одоо ийм мэтийн энэ хөнгөлөлттэй зээлийн хөтөлбөрүүдийг, ер нь цаашид бас цар тахлын мэргэжлийн, тусгай эмнэлгийг улсын статустай эмнэлэг барьж байгуулах асуудлыг анхаарч ажиллах нь бас зүйтэй юм байна гэж ойлгогдож байна.

Дараагийн нэг асуудал нь бол энэ хөдөө орон нутагт халдвар олдоод маш хурдацтай тархаж байна. Сая Батлут гишүүн ч гэсэн орон нутгийн одоо санхүүжилтийн асуудал бол маш их хүндэрч байна гээд тэгж байна.

**Г.Занданшатар:** Өнөрболор гишүүнд 1 минут өгье, тодруулъя.

**Д.Өнөрболор:** Хөдөө орон нутгийн санхүүжилтийн байдал ч гэсэн одоо бас нэлээн их хүндэрч байна гээд сая Батлут гишүүн бас хэлж байна. Тэгэхээр энэ халдвар ч гэсэн орон нутагт бол бас нэлээн одоо хурдацтай дасаад тархаж байна. Тэгэхээр энэ хөдөө орон нутгийн эрүүл мэндийн байгууллагуудын эм бэлдмэл, бусад хэрэгслээр нь яаралтай хангах арга хэмжээ цаг алдалгүй авч энэ арга хэмжээг авах шаардлагатай байна гэж гэж бодож байна. Нэн ялангуяа энэ вакцинжуулалтын ажлыг одоо эхлүүлэх хэрэгтэй байна. Тийм учраас бол орон нутгийн энэ вакцинжуулалтын нарийвчилсан ийм төлөвлөгөөг нээлттэй ард иргэддээ, мөн одоо гишүүддээ бас ил тод мэдээллээр хангах хэрэгтэй байна гэж л хэлье.

**Г.Занданшатар:** Сангийн сайд Болдын Жавхлан.

 **Б.Жавхлан:** Өнөрөө гишүүний асуултад хариулъя. Өмнө нь 26 сая доллар, Дэлхийн банкнаас “Монгол Улсад КОВИД-19 цар тахлаас урьдчилан сэргийлэх, хариу арга хэмжээ авах, бэлэн байдлыг хангах төсөл” гэж төслийн хүрээнд авсан байгаа. Энэ нь бол одоо нэмэлтээр авч байгаа. Мөн л зорилго нь бол нэг. Гэхдээ энэ нэмэгдэж байгаа зүйл нь вакцин шууд худалдан авахад зарцуулж болно гэж байгаа юм. Тэгээд энэ бол нэмэлт гэрээ. Өмнө нь энэ төслийн хүрээнд 26 сая доллар авсан ийм зүйлүүд байгаа. Манай яамны газрын дарга Батхүү нэмэлт мэдээлэл өгөх зүйл байвал нэмээрэй.

**Г.Занданшатар:** Батхүү, 85 дээр.

**И.Батхүү:** Сайн байна уу? Өнөрболор гишүүний асуултад хариулъя. Дэлхийн банкны санхүүжилт 2020 оноос эхлээд хэрэгжиж байгаа КОВИД-19 цар тахлаас урьдчилан сэргийлэх, хариу арга хэмжээ авах бэлэн байдлыг хангах төслийн 26.9 сая ам.доллартай үнийн дүнтэй төслийн хүрээнд улсын III дугаар төв эмнэлэг, Хан-Уул дүүрэгт байрлах 300 ортой эмнэлэг, Анагаахын шинжлэх ухааны их сургуулийн харьяа сургалтын эмнэлэг, 21 аймаг, 9 дүүргийн нэгдсэн эмнэлгүүд нийт 1000 орчим нэр төрлийн 11 мянга 500 гаруй тоног төхөөрөмжийг худалдан авах ажлыг хийгдээд явж байгаа.

Энэ төсөл дээр яг одоо яригдаж байгаа, энэ вакцины санхүүжилтийг нэмэлтээр авч байгаа шалтгаан нь бол төслийн удирдлагын нэмэлт зардал гаргахгүй байх, шинээр хүн авч ажиллуулах цаг хугацаа алдахгүй байх, илүү төсвийн хөрөнгийг үр ашигтай зарцуулах зорилгод нийцүүлж ингэж ажиллаж байгаа юм.

**Г.Занданшатар:** Чимэдийн Хүрэлбаатар. Төсвийн байнгын хорооны дарга цахимаар асуулт асууна.

**Ч.Хүрэлбаатар:** Баярлалаа. Би асуулт асуухгүй, хэдэн санал хэлье гэж бодсон юм. Хамгийн гол нь одоо КОВАКС хөтөлбөр дээрээ нэлээн сайн анхаарал тавьж ажиллаарай. Хэдийгээр өнөөдөр америкчууд хилээрээ одоо вакцин гаргахгүй гээд Канад руу явж байсан вакциныг блоклосон, Европын Холбоо Европын Холбооны орнуудад үйлдвэрлэгдсэн вакциныг гаргахгүй гээд, Австрали руу явж байсан астразеника вакциныг хориглосон зэрэг ийм арга хэмжээнүүд бол явагдаж байна. Энэтхэг улс вакциныг экспортлохыг одоо хорьчихсон байх жишээтэй ийм амаргүй үед явагдаж байгаа. Ийм нөхцөл байдал бол цаашдаа нэг их удаан үргэлжлэхгүй болов уу гэж бодож байгаа. Тийм учраас энэ КОВАКС хөтөлбөр дээрээ ач холбогдол өгч ажиллах хэрэгтэй. Дэлхийн томоохон орнуудын хөрөнгөө оруулчихсан байгаа учраас КОВАКС хөтөлбөр бол энэ цаашдаа нэлээд ач холбогдолтой явах болов уу гэж энэ бодож байгаа гэдгийг нэгдүгээрт нь хэлье.

Хоёр зүйл дээр Засгийн газар анхаараач ээ гэдгийг би хэлье. Нэлээд хэдэн вакцинууд бол 12 наснаас дээшээ хүүхдүүд дээр вакцинаа туршаад эхэлчихсэн байна. Зарим нь бол их эерэг үр дүн гарч байна. Ер нь цаашдаа сургуулийг нээх хүүхдүүдийн дунд халдвар тараахгүй, хүүхдүүдээ эрсдэлд оруулахгүй гэвэл одоо хүүхдүүдийг вакцинжуулахаас өөр аргагүй байгаа. Тийм учраас өнөөгийн хүндрэлтэй байдлаараа өнөө, маргаашаа бодож биш, бас цаашдаа ирээдүйгээ бодож ажиллаарай. Тийм учраас энэ хүүхдийг вакцинжуулах ажилдаа онцгой анхаарал тавьж ажиллаарай гэдгийг би хоёрдугаарт нь хэлмээр байна.

Гуравдугаарт нь бол, энэ вакцины паспорт дээр Засгийн газар онцгой анхаараач ээ. Яагаад гэвэл улс орнууд аялал жуулчлалтай холбоотой эдийн засгийг нээх, эдийн засгийг идэвхжүүлэхэд яах аргагүй энэ вакцинжуулалтын паспорт, вакцинжуулалтын бүртгэлүүд бол их чухал ач холбогдолтой болчхоод байгаа учраас энийгээ одооноос эхэлж анхаарал тавьж ажиллаач ээ гэдгийг.

**Г.Занданшатар:** Үндсэндээ үг хэллээ дээ. Санал гэж байгаа биз дээ дээ. Тэгэхдээ Болдын Жавхлан гишүүн.

**Б.Жавхлан:** Хүрэлбаатар даргад баярлалаа. Үнэхээр одоо бидний хүндрэлтэй байгаа байдлыг хамгийн сайн ойлгох ёстой хүмүүсийн маань нэг. Бид бол хичээж ажиллаж байгаа. Ямар ч байсан төсвөөс шалтгаалсан, худалдаж авах хөрөнгө эх үүсвэрээс шалтгаалсан вакцины дутагдалууд бол хараахан тийм зүйл гараагүй байгаа. Вакцин худалдаж авахад бол үнэхээр олон бэрхшээл тулгарч байна. Ямар ч байсан гэхдээ хүн амынхаа зорилтот түвшнийхээ 20 гаруй хувьтай явж байна гэдэг маань бол бас багагүй амжилт. Ингээд 4, 5, 6 сард зорилтот 60 хувьдаа хийж дуусгана гэсэн ийм хатуу, бас нэлээн амбицтай зорилт тавиад хичээж ажиллаж байгаа. Тэр, паспортжуулах асуудал маш чухал. Үнэхээр маш чухал. Гэхдээ бид нөгөө онлайн дата үүсгээд энэ бүртгэл дата хэлбэрээр бол маш сайн хийгдэж байгаа. Бүр вакцины сериал дугаар номер бүрээр хийгдэж байгаа. Дараа шаардлага гарсан үед цаасан хэлбэрээр, паспорт гадаад явах үед гадаад паспорт дээр тэмдэглэгээ хийдэг ч юм уу. Дэлхийн улс гүрнүүдийн хувьд хоорондоо вакцинтай улсуудаа яаж нэвтрүүлэх вэ гэдэг нэгдсэн нэг горим гарчих юм бол тэрэнд нь нэгдээд биежүүлээд паспортжуулаад явахад манай өнөөдрийн бидний цуглуулж байгаа дата бол суурь бааз болно.

**Г.Занданшатар:** Улсын Их Хурлын гишүүн Бямбацогт.

**С.Бямбацогт:** Энэ хэлэлцээрийг яаралтай хийх нь зөв байх аа. Монгол Улс маань яаж иргэдээ хурдан вакцинжуулах вэ гэдэг дээр хувь иргэн, төр бүгд л одоо зүтгэж байгаа. Тийм болохоор гаднын зээл тусламж байна уу, улсын төсвийн хөрөнгө оруулалт байна уу, хувийн хэвшлийнхэн өөрсдийнхөө хөрөнгөөр байна уу, бүхий л вакцинуудыг богино хугацаанд оруулж ирж иргэддээ маш богино хугацаанд вакцинжуулах энэ бодлогоо хэрэгжүүлэх. Үүнийхээ хажуугаар эдийн засгаа бас унагаачихгүй байх энэ бодлогыг зэрэгцүүлж хослуулж явуулж байгаа Засгийн газрын бодлогыг дэмжиж байгаа, иргэддээ бид зөв мэдээлэл өгмөөр байна.

Эхний ээлжид Улаанбаатар хотынхоо иргэдийг бас вакцинжуулъя. Одоо хамгийн гол төв учраас голомт. Нөгөө талдаа бид нар аймаг орон нутаг гэж байгаа. Аймаг орон нутгаасаа эхний үед энэ хилийн бүсүүдээр Оростой харилцаж байгаа, Хятадтай харьцаж байгаа. Энэ хил орчмынхоо бүс нутаг, энэ худалдаа арилжаа явж байгаа энэ газар нутгаа бас нэг жоохон вакцинжуулах ажилдаа илүү анхаармаар байгаа. Энэ тал дээр хэрхэн, ямархуу бодлого явуулж байгаа юм бол?

Хүлээлт байгаад байна, тодорхойгүй байдал үүсчихээд байна. Үндсэндээ Хятад Улстай харьцаж байгаа бүх хилийн боомтууд бүгд өнөөдөр үйл ажиллагаа нь зогссон, импорт ч байхгүй, экспорт ч байхгүй ийм байдалтай байна гэсэн мэдээлэлтэй байгаа. Энэ үнэн үү? Бид нар чинь үндсэндээ өргөн хэрэглээ, бараа бүтээгдэхүүний бараг 70, 80 хувийг гурил, мах, төмснөөс бусад бараа бүтээгдэхүүнээ импортоор Хятадаас авч байгаа. Экспортод гарч байгаа нүүрс, зэсийн баяжмал, төмрийн хүдэр гээд одоо бүх экспортын гол орлого олдог бүтээгдэхүүн нь бас урагшаа урт хилээр Хятад Улс руу гарч байгаа. Гэтэл хилийн боомтууд нь одоо үйл ажиллагаа нь зогсчих юм бол бид экспортод түүхий эдээ гаргаж орлого олох бололцоогүй. Нөгөө талдаа бас хүнсний хомсдол, бараа бүтээгдэхүүн өсөх өргөн хэрэглээний бараа бүтээгдэхүүний үнэ өсөх, импорт мөн зогссоноос ийм эрсдэл үүснэ. Энэ дээр бас Засгийн газар маань ямар бодлого баримталж байна вэ? Иргэддээ бас мэдээлэл өгмөөр байна. Хэзээ энэ хил нээгдэх вэ?

**Г.Занданшатар:** Болдын Жавхлан сайд.

**Б.Жавхлан:** Гишүүний мэдээлэлд бол үнэн зүйл байна. Гэхдээ ойлголт бол буруу шүү. Энэ боомт хаагдаж байгаа ерөөсөө асуудал биш. Зүгээр, манай эндээс гарч байгаа экспорт, цаашаа ил гарч байгаа. Түүгээд нүүрс ачсан болон манай эрдэс баялгийн нөөц ачсан тээврийн хэрэгслүүдийг л хүлээж авахгүй байгаа. Энэ тоо нь эрс багассан, ийм байгаа. Тэрнээс биш импорт наашаа орж ирж байгаа, хөдөлгөөн бол нээлттэй хэвээрээ байгаа. Ялангуяа одоо урдаас орж ирдэг импортын бараг гол нэвтрүүлдэг хилийн боомт болох Замын-Үүд бол урдаасаа нээлттэй байгаа. Урд гарсан машинууд бол наашаагаа бараа материалаа ачаад орж ирж байгаа. Энэ байдлаар зүгээр.

Харин удах юм бол эндээс машин гарч чадахгүй байгаа учраас цаанаасаа наашаа бараа ачиж орж ирэх тээврийн хэрэгсэл маань гацах эрсдэл байгаа. Харин төмөр замаар явдаг бараа таталт бол хэвийн үргэлжилж байгаа. Тийм учраас бараа хомсдол үүсэх ийм ямар ч шалтгаан байхгүй. Энэ дээр тайван байж болно. Буруу хүлээлт үүсчих вий. Ийм зүйл бол байхгүй ээ. Тийм учраас гадаад худалдаа бол зөвхөн манай экспортын тээвэр зөөвөрлөлт дээр л хязгаарлалт үүсчихээд байна. Урд боомтууд дээр, боомтын ойролцоо бүсүүд дээр КОВИД илэрсэнтэй холбоотойгоор түр ийм хяналтын хугацаанд орсон байгаа. Өнөөдрөөс зарим боомтуудаар эргэж манай нүүрсүүдийг хүлээж авч байгаа. Шивээхүрэн буцаад эхэлж байна. Манайх харин дотоод талдаа эдгээр хилийн боомтууд дээрээс бүтэн хөл хорио тавих, ялангуяа голомт болчхоод байгаа Улаанбаатараас тийшээгээ хүн зөөвөрлөхгүй байх, эндхийг богино хугацаанд ногоон бүс болгох талаар Улсын онцгой комиссоос яаралтай арга хэмжээ авч, өчигдөр орой бид хуралдаад урд хилийн боомтын бүсүүд дээр бол бүтэн хөл хорио тавьсан байгаа. Богино хугацаанд ногоон бүс болгохоор зорьж ажиллаж байгаа. 5, 6, 7-ноос бидний авч хэрэгжүүлж байгаа.

**Г.Занданшатар:** Жавхлан гишүүн, нэмэлт.

**Б.Жавхлан:** Баярлалаа. Энэ бол бас чухал мэдээлэл шүү. Одоо ингээд бид өчигдөр оройноос бүтэн хөл бариад явчхаж байгаа юм, урд хилүүдийн боомтууд дээр. Ингэхээр Хятадын талаас мэдэгдэж байгаагаар бол 1 дэхээс эхлээд ажиглалт хийнэ. Хэвийн байх юм бол манайхаас таталтуудаа аваад эхэлнэ гээд, удахгүй хэвийн байдалд орно гэж ингэж найдаж байгаа юм.

**Г.Занданшатар:** Одоо эрхэм гишүүн Жигжидсүрэнгийн Чинбүрэн үг хэлнэ, цахимаар.

**Ж.Чинбүрэн:** Сайн байцгаана уу? Энэ чухал асуудал. Түрүүн бас Сарангэрэл гишүүн хэллээ. Ер нь мэдээллийн урсгал, энэ эрсдлийн үеийн мэдээллийн хангалттай байдал бол үнэхээр шаардлага хангахгүй байгаа. Ер нь бол энэ вакцины худалдан авалтыг үнэхээр нээрэн Монгол Улс шуурхай, хурдан хийж байгаа гэдэг дээр бол яалт ч үгүй дархлаажуулалтын ажлын хэсгийг ахалж байсан хүний хувьд бол энийг баттай хэлж чадна. Өнөөдөр Монгол Улс нийт хийх шаардлагатай улсуудынхаа 20 хувь руу орох, 10 хувьд нь одоо хийчихсэн байна. Ингээд өнөөдөр Синофарм буюу одоо байгаа вакцин дотроос хамгийн л шаардлага хангаж байгаа өндөр дархлаажуулалт үүсгэж байгаа, ийм вакцин ороод ирж байгаа явдал энэ тэр бол тун сайн байна.

Мэдээж дэлхий нийтээрээ эрэлт, хэрэгцээ хоёр үнэндээ шаардлага хангахгүй бас 7 тэрбум хүний 60 хувьд нь вакцинжуулалт хийнэ гээд өдөр болгон дэлхий даяараа 14-16 сая хүний вакцин хийж байгаа. Энэ нөхцөлд бас Засгийн газар ингэж өдөр, шөнөгүй ажиллаж вакциныг ямар ч байсан авч чадаж байгаа нь бол үнэхээр их юм. Монгол Улсын хувьд бол заавал нэг төрлийн вакцин хийнэ гэж тулгаж шаардах боломжгүй. Яагаад гэхээр нийлүүлэлт нь ийм байгаа учраас бид аль болохоор олдсоноо хийнэ гэдэг нь зөв. Гэхдээ олдсон нь бол дандаа олон улсын байгууллагууд дээр хүлээн зөвшөөрөгдсөн, баталгаатай ийм вакцин хийж байгаа.

Түрүүн бас ярьж байгаа асуудал бол эхний тунгаа авсан 500 гаруй хүн дахиад халдвар авч байна гэж. Энэ бол угаасаа авна. Дархлаа үүсэх болоогүй байхдаа халдвар хамгааллын дэглэм барихгүй явах юм бол одоо ахиад халдвар авах эрсдэл байгаа шүү дээ. Тийм учраас маск зүү гэдэг асуудал, энэ дархлаа вакцин хийлгэчихээд болчихлоо гэж тайвшрах явдал бол ер нь болохгүй шүү. Тийм учраас энэ мэдээлэл харилцаа, энэ мэдээллийг бол илүү өгөхгүй бол, гишүүд хүртэл ойлгомжгүй байдал, тодорхой бус байгаад байгаа асуудлуудыг Сарангэрэл гишүүн хэлээд байна шүү дээ. Тийм учраас Эрүүл мэндийн яам энэ дээр бол онцгой анхаар. Зарим хэвлэл мэдээллээр гарч байна. Би гадаад улсыг ярьж байна шүү. Эмч, эмнэлгийн ажилчид өөрсдөө вакцин хийлгээгүйгээс болоод эмчлүүлж байгаа хүмүүстээ халдвар тараасан асуудал одоо шүүх дээр очиж байна шүү дээ. Тийм учраас бид бас шуурхай, эмнэлгийн 19 мянган ажилчиддаа хийж, халдвар тархаах тэр аюулын гинжийг бас тасалж чадсан. Энэ бодлогууд бол бас зөв явж байна. Одоо харин орон нутгийн эмч, эмнэлгийн ажилчид руу яаралтай вакцинаа эхний тун ирэнгүүт хийж эхлэх нь маш зүйтэй. Тийм учраас энэ гэрээг яаралтай гишүүд маань дэмжиж, Монгол Улсад вакцинаа яаралтай оруулж ирэхэд бас дэмжлэг үзүүлэх нь чухал юм гэж хэлэх гэсэн юм. Баярлалаа.

**Г.Занданшатар:** Бадарчийн Жаргалмаа гишүүн асуулт асууна.

**Б.Жаргалмаа:** Та бүхнийхээ өглөөний амар амгаланг айлтгая. Юуны өмнө энэ хүнд хэцүү цагт иргэдийн төлөө ажиллаж байгаа эмч мэргэжилтнүүд болон мөн хэвлэл мэдээллийнхэндээ юуны өмнө бас талархлаа илэрхийлье. Бас олон түмэндээ баярлалаагаа хэлэх нь зүйтэй байх аа. Холбогдох мэргэжлийн байгууллагуудаас тавьж байгаа зүй ёсны шаардлагыг та бүхэн маань хангалттай биелүүлэгч байгаа. Амны хаалтаа зүүж, гарын ариун цэврээ тогтмол сахиарай. Болж өгвөл гадуур дотуур битгий яваарай.

Би нэг зүйлийг тодруулах гэсэн юм. Эрүүл мэндийн яамнаас энэ боломжийг ашиглаад вакцинаторууд буюу одоо вакцин тарьж байгаа эмч сувилагчдынхаа нэмэгдэл цалинг хэрхэн яаж өгч байгаа бол оо? Хамгийн багаас тооцож өгч байна гэдэг ийм вакцинаторуудын санал бас надад ирсэн шүү гэдгийг уламжилъя. Тэгээд үүндээ тайлбар авъя. Одоо цалингийн нэмэгдэл олгох боломж байгаа болов уу?

Нөгөө талаас хамгийн анх вакцин хийлгэж эхлэхэд би бас хэлж байсан. Би Дархлаажуулалтын тухай хуульд хяналт тавих ажлын хэсэгт бас ажиллаж байгаа. Нөхцөл байдал дээр, газар дээр нь очоод танилцахад ер нь эрүүл байгаа ногоон бүсээ нэн түрүүн вакцинжуулж аваач, тэндээ халдвар тархаахгүй байх дээр анхаараач гэдэг хүсэлтийг тавьж байсан. Тэр хүсэлтийг ч гэсэн би уламжилж байсан. Энэ ажлыг одоо цөөхөн ногоон бүсээ бид нар нэн даруй вакцинаараа хангавал яасан юм бэ гэдэг ийм саналыг хэлэх гэсэн юм.

Бас нэгэн асуулт байна. КОВИД-оор нас барсан нэгнээ нутаглуулах энэ үйл явцад нь яаж явж байгаа бол? Яагаад ингэж асууж байна вэ гэвэл цогцсоос ялгарах хорт хий бодис маш ихээр байдаг. КОВИД-оор нас барсан гэдэг ийм тоон мэдээлэл бас сүүлийн үед дурдагдаж байгаа. Ийм хүмүүсээ хэрхэн яаж нутаглуулж байгаа юм бол оо? Моргийнхон болоод эмч сувилагчид, магадгүй тэр оршуулганд явж байгаа хүмүүс халдвар тархахгүй байх магадлал, эрсдэл бас өндөр байгаа шүү дээ.

Өнөөдөр Халдвар судлалын үндэсний төв дээр бас КОВИД гарсан гэдэг энэ нөхцөл байдлаар хорио тогтоож байна. Тэгэхээр энэ бүхэн дээр бид нар хяналтаа чангатгахгүй бол бас эрсдэл байгаа шүү гэж хэлье. Ингээд вакцин оруулж ирж байгаа Сангийн яам болон холбогдох ажлын хэсгийнхэн болоод Гадаад харилцааны сайддаа бас талархал илэрхийлэх нь зүйтэй байх. Бүгдээрээ вакцин тариулсан ч гэсэн бид нар бас халдвар хамгааллаа сахих ёстой шүү гэдгийг би дахин дахин хэлэхийг хүсэж байгаа.

 **Г.Занданшатар:** Асуултад Эрүүл мэндийн яам хариулъя.

**Б.Жаргалмаа:** Жаргалмаа гишүүний асуултад хариулъя. Вакцинатор, сувилагч нар бол одоо мөрдөгдөж байгаа хууль тогтоомжийнхоо хүрээнд бол цалин хөлсөө аваад явж байгаа. Дэлхийн банкны энэ нэмэлт санхүүжилт, энэ зээлийн хөрөнгөөр хэрэгжих төсөл дээр бол цалин хөлс болон унаа шатахуун, хоол ундны зардлыг тусгаагүй байгаа.

Ногоон бүсийг дархлаажуулах ажлын хувьд бол түрүүн бас гишүүд хэлсэн. Одоо ялангуяа стратегийн чухал ач холбогдолтой уул уурхайн хилийн бүсийн аймгуудад шинээр хүлээж авч байгаа вакцинаасаа хангалт хийхээр төлөвлөж байгаа. Үндсэндээ ирэх долоо хоногоос энэ дурдсан аймгуудад вакциныг түгээхээр төлөвлөлт хийгдсэн байж байгаа.

**Г.Занданшатар:** Содномын Чинзориг гишүүн. Энэ үг хэлсний дараа санал хураалт явуулна. Гишүүд санал хураалтад бэлдээрэй.

**С.Чинзориг:** Дарга, хоёр, гурван санал байгаа юм. Засгийн газар цаашдаа бас анхаарах байх аа. Нэг дэх асуудал, хөдөө орон нутгуудад халдварын голомт нэлээн бас өргөжчихлөө. Манай Өвөрхангай аймагт тэгэхэд л өнөөдрийн байдлаар 91 тохиолдол бүртгэгдсэн гэсэн ийм мэдээтэй байгаа. Тэгэхээр энэ хөдөө орон нутагт эмч, эмнэлгийн ажилтнуудыг нэг удаагийн хамгаалалтын хэрэгслийг хангах тал дээр нэлээн онцгой анхаармаар байна. Ийм хамгаалалтын хэрэгслийн хүрэлцээ маш муу байгаа гэдэг асуудлыг орон нутгийн эмнэлгийн ажилтнууд хэлээд байгаа юм. Энэ дээр Засгийн газрын л онц анхаарч ажиллаж өгөөч. Хоёрдугаарт, орон нутагт голомтод ажиллаж байгаа эмч, эмнэлгийн ажилтнууддаа Улаанбаатар хотод ажиллаж байгаа эмч, эмнэлгийн ажилтнуудтай адилхан нөгөө цалин, илүү цагийн хөлсийг нь олгох, урамшуулал олгох асуудлыг бас даруйхан шийдэж өгмөөр байна.

Хоёр дахь асуудал нь, орон нутгийн удирдлагууд энэ халдварын голомт хөдөө орон нутагт нэмэгдсэнтэй холбоотойгоор зардал өсөж байгаа асуудлууд маш их санал хүсэлт ирүүлж байгаа. Энийг бас Сангийн сайд засаг дээр яриад улсын нөөцөөс орон нутгуудад халдвар дэгдсэн газруудад илүү нэмэгдэл зардлын санхүүжилтийг шийдүүлэх асуудал дээр онцгой анхаарал хандуулж өгөөч гэдэг асуудал.

Гурав дахь асуудал нь, хөдөө орон нутагт ажиллаж байгаа төрийн байгууллагуудын томилолтыг бас жаахан журамлаж цэгцэлмээр байна. Сая Өвөрхангай аймагт гарсан энэ голомт чинь бас энэ Спортын хорооны удирдлагуудын орон нутагт ажилласан томилолттой холбоотой бас нэлээн одоо гол голомт үүсэх ийм нөхцөл байдал бүрдүүлчихсэн юм. Цаашдаа энэ төрийн байгууллага, албан хаагчдын томилолттой холбоотой орон нутагт ажиллах энэ асуудлыг нэлээн цэгцэлж өгөхгүй бол болохгүй байна гэдэг ийм бас асуудлууд байна.

Дөрөв дэх асуудал нь, голомт үүсчихсэн байгаа энэ орон нутгуудад, ялангуяа эмнэлгийн ажилтнууд, цагдаа, мэргэжлийн хяналт, онцгой байдлын албан хаагчдын эхний ээлжид вакцинд хамруулах асуудлыг бас яаралтай шийдэж өгөх бол. Манай Өвөрхангай аймагт эмч, эмнэлгийн ажилтнууд нь 1400 орчим хүн бий. Эдгээр хүмүүсийг эхний ээлжид бас дархлаажуулалтад хамруулж вакцинд хамруулах асуудлыг шийдэж өгөөч гэсэн юм ийм саналтай байна.

**Г.Занданшатар:** Чинзориг гишүүн 1 минут. 1 минутад багтаана шүү дэ

**С.Чинзориг:** Бид чинь нэг хэсэг энэ PCR шинжилгээг авна, маш сайн үр дүнтэй гээд, өрх болгоноос нэг гишүүнийг PCR шинжилгээнд хамруулна гээд л маш их ажил болсон шүү дээ. Тэгээд одоо сүүлийн үед Эрүүл мэндийн яамны удирдлага ХӨСҮТ-ийн удирдлагууд чинь PCR шинжилгээ хийх шаардлагагүй гэж, одоо PCR шинжилгээ хийлгэхгүй байх нь зүйтэй болиулна энэ тэр гэсэн асуудал маш их одоо ярьдаг болоод ирчихлээ шүү дээ, энэ чинь. Одоо тэгээд Улсын онцгой комисс дээрээ Засгийн газар дээр ярьсан юм уу? Ер нь цаашаа PCR хийхгүй болж байгаа юм уу? Үр дүнгүй болж байгаа юм уу? Тэгвэл өмнө нь одоо бас иргэдийг хорьж байгаад л өрх бүрээс нэг гишүүнийг нь шинжилгээнд хамруулна гээд байсан. Энэ ажил чинь үр дүнд дүнгүй болж байгаа юм уу? Ингээд ийм ойлгомжгүй байдлууд үүсгээд байна. Тэрийгээ тодорхой бас хариу тайлбарыг нь нийт иргэдэд өгмөөр байна. Засгийн газар, Онцгой комиссоос анхаараач ээ гэсэн ийм санал хэлье.

**Г.Занданшатар:** Гишүүд асуулт асууж, үг хэлж дууслаа. Байнгын хорооны саналаар хуулийн төслийг эцэслэн батлах санал хураалт явуулна. Гишүүд санал хураалтад бэлдээрэй. Эцэслэн батлах санал хураалт явуулна. Эцэслэн батлах санал хураалт нийт гишүүдийн олонхын саналаар дэмжсэн бол хууль эцэслэн баталсанд тооцно гэж заасан. Их Хурлын чуулганы хуралдааны дэгийн тухай хуулийн 44.2-т “нэгдсэн хуралдаанд хуулийн төслийг эцэслэн батлах, санал хураалт явуулах бөгөөд Улсын Их Хурлын нийт гишүүний олонх дэмжсэн бол хууль эцэслэн батлагдана.” Тэгэхээр 39-өөс дээш ирцээр хууль батлагдана.

Ингээд ирцээ бүрдүүлж байх хооронд Эрүүл мэндийн яам, Улсын онцгой комисс гишүүдийн тавьж байгаа асуултад хариуцлагатай хариултыг бичиг цаасаар нь эргэж өгөөрөй. Бямбацогт гишүүний, Сарангэрэл гишүүний. Хэдийгээр энэнтэй шууд холбоогүй боловч энэ цаг үеийн нөхцөл байдал ийм байгаа учраас амьдрал дээр анхаарах асуудлууд асар олон байна шүү дээ. Жаргалмаа гишүүний яриад байгаа тэр оршуулганд явж байгаа, төрж байгаа хүмүүсийн асуудлууд байж байна. Яах юм бэ гээд, энэ тодорхойгүй юмнууд байна. Тэгээд нэг хаалганы шинжилгээнээс авахуулаад энэ үр дүнгүүд дархлаажуулалтын ажлын явц Эрүүл мэндийн яаман дээр, Улсын онцгой комисс дээр, нэн ялангуяа Улсын онцгой комисс энэ асуудлуудаар оролцож байх хэрэгтэй шүү дээ. Хариуг нь өгүүлэх хэрэгтэй.

Ингээд бүртгэлийн санал хураалт явуулна.

Бүртгэх санал хураалт явуулж байна. Амартүвшин, Баатарбилэг, Аубакир, Бейсен, Болорчулуун, Ж.Ганбаатар Ганбат, Даваасүрэн, Дамдинням, Дэлгэрсайхан, Жавхлан, Мөнхцэцэг, Сандаг-Очир, Саранчимэг, Сүхбаатар, Туваан, Хүрэлбаатар, Цогтгэрэл, Содномын Чинзориг сая байсан, Өнөрболор гишүүн сая байсан, Чойжилсүрэн гишүүн байсан. Хүрэлбаатар сайд байсан, Сандаг-Очир сая асуулт асууж байсан, Батлут гишүүний iPad болохгүй байна уу? Энд эсрэг гараад байна.

Туршилтыг үзье ээ. Жамбалын Ганбаатар гишүүн энд байсан яасан бэ? Ц.Мөнх-Оргил, Мөнхцэцэг, Сандаг-Очир гишүүн түрүүн байсан, Саранчимэг гишүүн, Сүхбаатар, Ц.Туваан, Ч.Хүрэлбаатар, Содномын Чинзориг сайд сая байсан, Өнөрболор сая байсан. Энэ хүмүүс сая байсан. Туршилтын санал. Санал хураалтыг цахим хуралдааны MayParliament аппликэйшн ашиглаж тусгай сүлжээгээр санал хураалт нууцлалтай явуулж байна.

Санал хураалтад 63 гишүүн оролцож туршилтад 43 гишүүн. Чинзориг Өнөрболор, Ганбаатар, Болорчулуун, Дамдинням түрүүн байсан.

Санал хураалт явуулна.

Нэмэлт санхүүжилтийн хэлэлцээр соёрхон батлах тухай хуулийн төслийг эцэслэн баталъя гэсэн саналын томьёоллоор санал хураалт.

47 гишүүн дэмжиж хуулийн төсөл эцэслэн батлагдлаа.

Гишүүд, ажлын хэсэгт баярлалаа. Хуулийн эцсийн найруулгыг уншиж танилцуулъя.

Нэмэлт санхүүжилтийн хэлэлцээр соёрхон батлах тухай

1 дүгээр зүйл. Монгол Улс, Олон улсын хөгжлийн ассоциац хооронд 2021 оны 2 дугаар сарын 15-ны өдөр байгуулсан “Монгол Улсад КОВИД-19-өөс урьдчилан сэргийлэх, хариу арга хэмжээ авах бэлэн байдлыг хангах, төсөл”-ийн нэмэлт санхүүжилтийн хэлэлцээрийг Монгол Улсын Засгийн газрын өргөн мэдүүлснээр соёрхон баталсугай.

Хуулийн эцсийн найруулга дээр саналтай гишүүн байна уу? Цахимаар алга байна, танхим алга байна. Эцсийн найруулгыг сонссонд тооцлоо.

Дараагийн асуудалд орно. Ажлын хэсэгт баярлалаа. Ажлын хэсэг, дараа нь мэдээлэлтэй ярьж байгаарай, асуудалд.

**Хоёр.Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай асуудлыг хэлэлцэнэ.**

Нийгмийн бодлогын байнгын хорооны санал, дүгнэлтийг Улсын Их Хурлын гишүүн Дамбын Батлут танилцуулна. Эрдэнэтийн 20 дугаар тойргоос сонгогдсон эрхэм гишүүн Дамбын Батлутыг индэрт урьж байна.

**Д.Батлут:** Улсын Их Хурлын дарга, эрхэм гишүүд ээ,

Нийгмийн бодлогын байнгын хороо 2021 оны 1 дүгээр сарын 26-ны өдөр, 3 дугаар сарын 30-ны өдрүүдийн хуралдаанаараа Нийгмийн даатгалын үндэсний зөвлөлийн зарим гишүүдийг чөлөөлөх, томилох асуудлыг хэлэлцээд дараах санал, дүгнэлтийг Улсын Их Хурлын чуулганы нэгдсэн хуралдаанд танилцуулж байна. Нийгмийн даатгалын үндэсний зөвлөлийн даатгуулагч болон ажил олгогчийг төлөөлсөн гишүүн Хаянхярваагийн Амгаланбаатар, Хуягийн Ганбаатар нарын бүрэн эрхийн хугацаа дуусгавар болсон, Төмөр-Очирын Батзул, Энэбишийн Оюунтэгш, Намгарын Алгаа нар чөлөөлөгдөх хүсэлтээ Байнгын хороонд ирүүлсэн болно.

Хуралдаанаар Улсын Их Хурлын гишүүн Ундрам Нийгмийн даатгалын үндэсний зөвлөлийн гишүүнд тавигдах шаардлага, цаашид гишүүд Нийгмийн даатгалын хууль эрх зүйн орчныг сайжруулахад хэрхэн хувь нэмэр оруулах талаар нэр дэвшигчдээс асуулт асууж, хариулт авлаа.

Байнгын хорооны хуралдаанаар Нийгмийн даатгалын үндэсний зөвлөлийн гишүүн Хаянхярваагийн Амгаланбаатар, Хуягийн Ганбаатар, Төмөр-Очирын Батзул, Энэбишийн Оюунтэгш, Намгарын Алгаа нарыг зөвлөлийн гишүүнээс чөлөөлж, Монголын Үйлдвэрчний Эвлэлийн Холбооноос нэр дэвшүүлсэн Сүхбаатарын Эрдэнэбат, Саараагийн Жаргалсайхан, Монголын Ажил олгогч эздийн нэгдсэн холбооноос нэр дэвшүүлсэн Энхтайваны Энхжаргал, Хоржавын Амгалан, Монголын үндэсний худалдаа, аж үйлдвэрлэлийн танхимаас нэр дэвшүүлсэн Лхагважавын Төр-Од нарыг Нийгмийн даатгалын үндэсний зөвлөлийн гишүүнээр томилох саналыг хуралдаанд оролцсон гишүүд санал нэгтэйгээр дэмжсэн болно.

Монгол Улсын Их Хурлын чуулганы хуралдааны дэгийн тухай хуулийн 108 дугаар зүйлийн 108.1 дэх хэсэг,Ннийгмийн даатгалын тухай хуулийн 27 дугаар зүйлийн 27.2 дахь хэсгийг тус тус үндэслэн Улсын Их Хурлын тогтоолын төслийг боловсрууллаа.

Улсын Их Хурлын эрхэм гишүүд ээ,

Нийгмийн бодлогын байнгын хорооны санал, дүгнэлтийг хэлэлцэж, Нийгмийн даатгалын үндэсний зөвлөлийн зарим гишүүдийг чөлөөлөх, томилох тухай Улсын Их Хурлын тогтоолын төслийг баталж өгөхийг та бүхнээсээ хүсье. Анхаарал тавьсанд баярлалаа.

**Г.Занданшатар:** Чуулганы нэгдсэн хуралдааны танхимд нэр дэвшигч Сүхбаатарын Эрдэнэбат байхгүй байна уу? Сараагийн Жаргалсайхан, Энхтайваны Энхжаргал, Хоржавын Амгалан, Лхагважавын Төр-Од нар хүрэлцэн ирсэн байна.

Байнгын хорооны санал, дүгнэлт, эрх бүхий албан тушаалтны санал болон нэр дэвшигчдээс асуулт асууж, үг хэлэх Улсын Их Хурлын гишүүд байна уу? Танхимд алга байна. Цахимаар байна уу? Цэрэнпилийн Даваасүрэн гишүүн цахимаар.

**Ц.Даваасүрэн:** Та бүхэнд энэ өдрийн мэнд хүргэе. Тэгэхээр нийгмийн даатгалын үндэсний зөвлөлийн гишүүдийг томилж байгаа энэ асуудалд хариуцлагатай хандах нэг зүйл байгаад байгаа юм. Яах вэ, энэ төрийн бус байгууллагууд тухайн бизнесийн бүлэглэл, үйлдвэрчний эвлэл гээд ингээд төлөөллөө ирүүлсэн учраас би зүгээр харьцангуй хүмүүстээ тавих шалгууртаа хариуцлагатай хандсан байх гэж ингэж бодож байна.

Энэ дээр нэг асуудлыг бид нар маш анхааралтай, цаашдаа ажиллах явцдаа анхаарах ёстой. Үе үеийн, нийгмийн даатгалын санд гарсан нэг том зөрчил өнгөрсөн. Зарим удирдлагыг нь шорон луу татаад байгаа юм бол нийгмийн даатгалын мөнгийг банкинд байршуулахдаа дундаас нь хүү цохисон асуудал байхгүй юу. Уг нь бид нар 2003 онд Монгол Улсын төрийн санг байгуулахдаа нийгмийн даатгалын санг төрийн сангийн бүрэлдэхүүнд байлгадаг байсан. Тэгээд хожим нь ингээд энэ мөнгийг хүүтэй байлгах ёстой, банкин дээр эргэлдүүлэх ёстой гэж ингэж төрийн сангаас салгаж аваад эцэст нь яадаг болсон гэхээр одоо банкинд банкнуудтай хуйвалдаж, тодорхой хүүгийн зөрүүтэй байршуулж, энэ эрх мэдэлтэй хүмүүс дундаас нь хүү цохидог болсон. Төрийн сан дээр ч сүүлд, хожим бас иймэрхүү асуудал гарсан л байсан. Тухайн үеийн дарга нь бас энэ асуудлаар баригдаад хоригдож байсан ийм зүйл хүртэл гарч байсан.

Тийм учраас энэ зүйл дээр одоо та бүхэн маш анхааралтай хандаж ажиллахгүй бол наад нөхдүүд чинь энэ сангуудын мөнгийг банктай хуйвалдаж, дундаас нь хүү цохидог ийм байгаад байгаа юм. Үржүүлэх нэрээр өсгөж байгаа нэрээр. Тэгэхээр энэ Үндэсний зөвлөлд томилогдож байгаа улсууд бол энэ дээр одоо маш анхааралтай хандаарай. Энэ мөнгийг хэн нэгэн хүн дундаас нь.

**Г.Занданшатар:** Даваасүрэн гишүүн үг хэллээ. Хүрэлбаатарын Булгантуяа гишүүн цахимаар байна.

**Х.Булгантуяа:** Би яг энэ бүтэц бүрэлдэхүүнтэй холбоотойгоор асуулт асууя гэж бодож байсан юм. Нөгөө Капитал банкиндаа оруулаад алдчихсан их хэмжээний мөнгө гэж яриад байгаа юм. Энэ шийдвэрийг гаргахад оролцож байсан. Нийгмийн даатгалын хорооны гишүүдээс өнөөдөр үргэлжлүүлээд ажиллаж байгаа хүмүүс байгаа юу? Тухайн үед энэ шийдвэр гаргахад оролцсон энэ хүмүүстэй хариуцлага тооцсон ийм асуудал байдаг уу гэж иргэд нэлээн их асуудаг. Энэ асуултыг би асууя гэж бодсон юм.

**Г.Занданшатар:** Нийгмийн бодлогын байнгын хорооны дарга Оюунчимэг асуултад хариулна.

**М.Оюунчимэг:** Булгантуяа гишүүн их чухал асуулт асуулаа. Түрүүн Даваасүрэн гишүүний үгэнд ч гэсэн орж байна. Ер нь энэ хариуцлагатай хандах ёстой асуудал гээд. Тийм ч учраас эхлээд Нийгмийн бодлогын байнгын хороон дээр Үндэсний зөвлөлд нэр дэвшээд орж ирсэн асуудлыг бид нэг удаа буцаасан. Яагаад гэвэл гурван талт механизмыг бас шаардлага өндөртэй байх, босго өндөртэй байх, хариуцлагатай хандахгүй бол орж ирж байгаа хүмүүс нь ч гэсэн шалгуур хангахгүй, нөгөө талаасаа сая Булгантуяа гишүүний хэлсэнчлэн өмнө нь Нийгмийн даатгалын үндэсний зөвлөл дээр энэ нийгмийн даатгал, саяын Капитал банктай холбоотой асуудлуудад бас тэр үед энэ үндэсний зөвлөлийн гишүүн байсан хүмүүс хугацаа нь дуусаагүй, одоо бас байгаа. Гэхдээ жил үлдсэн.

Тийм учраас бид гурван талт механизмын Ажил олгогч эздийн нэгдсэн холбоо, Үйлдвэрчний эвлэлээс оруулж байгаа төлөөллүүд дээр энэ алдааг давтахгүй байх. Энийг бол шударгаар тухайн үед нь таслан зогсоож чаддаг хүмүүсийг нэр дэвшүүлж оруулж ирэх, Авлигатай тэмцэх газарт энэ хүмүүсийн материал очдог. Очих үед нь бас энэ шалгуур нөхцөл байдлыг хангаж чадаж байна уу, үгүй юу, өмнө нь энэ асуудал байхад энэ хүмүүс оролцсон уу, үгүй юу гээд энэ дээр анхааралтай хандах талаар Нийгмийн бодлогын байнгын хороо бас бичиг явуулж, энэ дээр нэлээд хариуцлагатай хандаж байгаа.

Ер нь бол сая ч гэсэн даатгуулагчдын зүгээс ажил олгогчдын зүгээс нэг, Номин холдингийн захирал орж ирснээ маргааш нь бөөн асуудал үүсээд л шууд орой нь нэрээ татаад л, өглөө нь дахиад өөр хүний нэр гээд иймэрхүү зүйлүүд бол байсан. Тийм учраас бид нар Ажил олгогч эздийн нэгдсэн холбооны Ганбаатар даргад Улсын Их Хурлын энэ чухал томилгоон дээр, энэ хариуцлагатай ажил дээр хариуцлагатай хандахыг зөвлөж энэ удаа бас тодорхой хэмжээгээр нэг анхааруулга өгсөн байгаа. Ер нь гурван талт механизмыг цаашдаа чанаржуулах асуудал байгаа гэдгийг хэлье гэж бодож байна.

Капитал банктай холбоотой асуудал бол цагдаа, шүүхээр явж байгаа. Бид нар нийгмийн даатгалын, эрүүл мэндийн даатгалын үндэсний зөвлөлийн тайланг 4 дүгээр сараас сонсох ёстой. Өчигдөр бол тайлангууд нь ирсэн. Тэгээд энэ асуудалд анхаарч ажиллаж байгаа гэдгээ хэлье.

**Г.Занданшатар:** Улсын Их Хурлын гишүүд асуулт асууж, үг хэлж дууслаа. Сая Цэрэнпилийн Даваасүрэн гишүүний хэлсэн. Хүрэлбаатарын Булгантуяа гишүүний асуусан зүйлүүд бол бодит байдал аа. Нийгмийн даатгалын үндэсний зөвлөл нийгмийн даатгалд хулгай нүүрлэсэн, нийгмийн даатгалын санд шинэлэг байдлаар хандахгүй байна, Нийгмийн бодлын байнгын хороо. Хүний эрхийн Үндэсний Комиссыг бүрдүүлэхэд сонгон шалгаруулалтаар бүрдүүлсэн. Харилцан хамаарал, судалгаа бүх юмыг нь хийж байгаад ямар ч байсан нэг их хамааралгүй юм гарч ирсэн. Одоо шүүх дээр ч гэсэн энэ сонгон шалгаруулалт шилжинэ.

Өнгөрсөн хугацаанд нийгмийн даатгалын сан дампуураад тэтгэврийг нэмэхэд хүргэж байгаа гол зүйл бол тэр хуримтлуулсан мөнгө инфляцаар депрешн буюу сангийн мөнгө элэгдэлд ороод, харин тэтгэврийн хэмжээ бол инфляцын түвшинтэй уялдуулж нэмэгдэж байгаа гэж байнга зарлага тал нь нэмэгдээд, орлого нь өсгөн арвижуулах юм байхгүй. Дандаа нийгмийн даатгалын сангийг энд тэнд хулгайгаар хүү цохиж байршуулдаг. Сая Даваасаүрэн хэлдэг энэ гэмт хэрэг нь нотлогдсон. Эрүүл мэндийн даатгалын сан ч ялгаагүй. Энэ сангийн менежмент бүрэн алдагдсан.

Энэ санг хамгаалахын тулд манаач болгож ажил олгогчдын холбооноос даатгуулагчаас ажил олгогчдоос, үйлдвэрчний эвлэлээс Нийгмийн даатгалын үндэсний зөвлөлийг бүрдүүлдэг. Энэ хүмүүс нь эс үйлдэл гаргаж, нүдэн балай нүдээ таглаж, чихээ таглаж суусан учраас нийгмийн даатгалын санг ингэж эрсдэлд оруулсан. Тэр хүмүүс хариуцлага хүлээх ёстой. Үнэлэхэд нь хамрагдсан байсан. Одоо энэ дотор тийм хүмүүс байгаа бол нэр дэвшихээсээ татгалзах хэрэгтэй. Тэгээд л найз нь дундаа нэг танил тал, ар өврийн хаалгаар оруулж ирээд байдаг юм бол цаашдаа байхгүй шүү. Энийг одоо Авлигатай тэмцэх газар, тусгай байгууллагууд ч гэсэн байнга шалгаж, саналаа өгч байж энэ хүмүүсийг оруулж байх хэрэгтэй. Энэ үндэсний зөвлөлөөс хамаг юм эхэлж байгаа шүү. Нүдэн балай байсан учраас энэ мөнгийг манаж бай гэж явуулсан чинь хамтраад хулгайлсаар байгаад энэ нийгмийн даатгалын сангийн мөнгө өсгөж арвижихгүй байгаа учраас төр эрсдэлд орж байгаа юм. 1990 онд төлсөн мөнгө одоо хэд болж өсөж үржсэн байх ёстой вэ? Үнэгүйдсэнээс болж нийгмийн даатгалын сан ингэж ирээдүйгүй болсон юм байгаа юм.

Ингээд Улсын Их Хурлын гишүүд асуулт асууж, үг хэлж дууслаа. Энийг Байнгын хороо цаашид анхаарч энэ хүмүүсийг дахин үнэлгээ хийх хэрэгтэй. Ингээд цаг нь тулсан учраас энэ асуудлаар санал хураая.

Байнгын хорооны саналаар Сүхбаатарын Эрдэнэбатыг даатгуулагчийг төлөөлсөн Нийгмийн даатгалын үндэсний зөвлөлийн гишүүнээр томилох саналыг дэмжье гэсэн саналыг томьёоллоор санал хураалт явуулъя.

Эрдэнэбатыг олонх нь дэмжсэнгүй.

Саараагийн Жаргалсайханыг даатгуулагчийг төлөөлсөн Нийгмийн даатгалын үндэсний зөвлөлийн гишүүнээр томилох саналыг дэмжье гэсэн саналын томьёоллоор санал хураалт явуулъя.

Саараагийн Жаргалсайханыг 45.3 хувиар. Санал хураалтаар 64 гишүүн оролцож, 29 гишүүн дэмжиж, 35 гишүүн татгалзаж, энэ санал дэмжигдсэнгүй.

Энхтайваны Энхжаргалыг ажил олгогчийг төлөөлсөн Нийгмийн даатгалын үндэсний зөвлөлийн гишүүнээр томилох саналыг дэмжье гэсэн саналын томьёоллоор санал хураалт явуулъя.

Энхтайваны Энхжаргалыг санал хураалтад 64 гишүүн оролцож, 34 гишүүн дэмжиж ажил олгогчийг төлөөлсөн Нийгмийн даатгалын үндэсний зөвлөлийн гишүүнээр томилох саналыг дэмжье гэсэн санал хураалт дэмжигдлээ.

Хоржавын Амгаланг ажил олгогчийн төлөөлсөн Нийгмийн даатгалын үндэсний зөвлөлийн гишүүнээр томилох саналыг дэмжье гэсэн санал хураалт.

Хоржавын Амгаланг санал хураалтад 64 гишүүн оролцож, 28 гишүүн дэмжиж, 43.8 хувийн саналаар энэ санал дэмжигдсэнгүй.

Лхагважавын Төр-Одыг ажил олгогчийн төлөөлсөн Нийгмийн даатгалын үндэсний зөвлөлийн гишүүнээр томилох саналыг дэмжье гэсэн саналын томьёоллоор санал хураалт явуулъя.

**М.Оюунчимэг:** Дарга аа, горимын санал байна.

**Г.Занданшатар:** Санал хураалтаар зарчмын зөрүүтэй санал гэж байхгүй шүү дээ. Даатгалыг нэг Их Хурлаар авч хэлэлцэж байж томилогдох ёстой юм байна.

Нийгмийн даатгалын үндэсний зөвлөлийн гишүүнээр томилох саналыг хуралдаанд оролцсон гишүүдийн олонх дэмжээгүй тул, Энхтайваны Энхжаргалаас бусдыг дэмжээгүй тул Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай тогтоолыг түр хойшлуулж, энийг дахин сайн ярьж, Нийгмийн даатгалын үндэсний зөвлөл, Эрүүл мэндийн даатгалын зөвлөлийн асуудлыг сайн ярихгүй бол энэ даатгуулагчдын мөнгө хөдөлмөрчдийн мөнгө эрсдэлд ороод байгаа юман дээр нэг дүгнэлт хийж ярьж байж, Байнгын хороо санал дүгнэлтээр бас орж ирмээр байгаа юм. Цаашдаа хяналт тавьж ажиллах ёстой юм. Нээлттэй ил тод байдлыг хангах хэрэгтэй. Тэгээд бодлогодоо орж ирэх хэрэгтэй.

Оюунчимэг гишүүн санал хэлье, санал ч байхгүй л дээ. Горимын санал хэлнэ.

**М.Оюунчимэг:** Ерөнхийдөө Улсын Их Хурлын даргын хэлж байгаатай 100 хувь санал нэг байгаа. Яагаад гэвэл тэнд үнэхээр тэр бугшсан хулгайны сүлжээ өнөөдрийг хүртэл сүүдэр нь байгаад байгаа учраас Нийгмийн бодлогын байнгын хороо энэ дээр бол хариуцлагатай хандаад, жишээ нь Эрүүл мэндийн даатгалын үндэсний зөвлөл, нийгмийн даатгал дээр сая хуульд нэмэлт, өөрчлөлт оруулахаар Засгийн газартай яриад оруулж ирсэн боловч Байнгын хороон дээр бас дэмжигдээгүй. Жишээ нь манай энэ зарим нэг гишүүд бол одоохондоо ингэж болохгүй гэсээр байгаад бас дэмжигдээгүй ороод ирсэн. Тэгэхээр хуульд өөрчлөлт оруулах юм байна аа.

Харин одоо энэ салбарын сайд нь Ариунзаяа сайд, Эрүүл мэндийн сайд нарын хувьд урсгал болоод санхүүжилттэй холбоотой яаралтай шийдэх асуудлууд байгаад байгаа учраас үйлдвэрчний эвлэл, ажил олгогч эздийн нэгдсэн холбоон дээр бид нар нэлээд шахаж шүүсийг нь гаргаж байж. Эдгээр хүмүүсийг бас оруулж ирж байгаа. Гурван ч удаа Нийгмийн бодлогын байнгын хорооноос буцсан. Жишээлбэл, энэ орж ирж байгаа үйлдвэрчний эвлэлийн төлөөлөл энэ тэр бол бас нэлээд шалгуур хангаж орж ирсэн.

Тэгээд манай гишүүд бас сая арай ойлголтгүй байв уу, эсхүл нөгөө цахимаар оролцож байгаа гишүүддээ анхааруулж хэлэхгүй бол энэ үйлдвэрчний эвлэлээс орж ирж байгаа ажил олгогч эздээс орж ирж байгаа Амгалан гээд төмөр замаас орж ирж байгаа хүмүүс бол Байнгын хороогоор гурван ч удаа зарим нь буцаж байж, шинээр ингэж бас шалгуур арай өндөр босгоор хангаж орж ирж байгаа хүмүүс нь өнөөдөр энд сууж байгаа юм шүү.

Харин хуульд өөрчлөлт оруулах бол зайлшгүй шаардлага байгаа. Эрүүл мэндийн даатгалын үндэсний зөвлөл дээр ч гэсэн. Тэгээд бид нар энийг сая Байнгын хороогоор нэмэлт, өөрчлөлт оруулах асуудал яригдаад, тэгээд буцаад боловсруулж оруулж ирэхээр Эрүүл мэндийн сайд, Ариунзаяа сайд хоёрт бол хуулийн төслийг буцаасан байгаа. Тэгэхээр энийг дахиж хураалгаж өгөхгүй бол салбарын сайдын ажилтай нь, санхүүжилттэй холбоотой, Үндэсний зөвлөл нь хуралдаж чадахгүй, одоо энэ хөдөлмөр хамгаалалтай холбоотой асуудлууд, эрүүл мэндийн урсгал зардал, эрсдэлийн сантай холбоотой асуудлуудаар яаралтай үндэсний зөвлөл нь хуралдаж шийдвэр гаргах бас шаардлага байгаад байгаа гэдгийг гишүүддээ хандаж хэлье гэж бодож байна. Тийм учраас дахин санал хураалт явуулж өгнө үү гэж хүсэж байна.

**Г.Занданшатар:** Дахин санал хураалт явуулахгүй л дээ. Нэг хувь хүн дээр хураагдсан санал хураалтууд явагдаад дуусчихлаа. Гишүүд дэмжихгүй байгаа юмыг одоо бид яах вэ? Ганцхан Энхтайваны Энхжаргал дэмжигдлээ. Ингээд тогтоолын төслийг уншиж танилцуулъя.

Ингээд тогтоолын төслийг уншиж танилцуулъя. Нийгмийн даатгалын үндэсний зөвлөлийн зарим гишүүнийг томилох, чөлөөлөх тухай.

**Т.Аюурсайхан:** Хамгийн сүүлийн санал хураалтыг нь горимын саналаар.

 **Г.Занданшатар:** Хамгийн сүүлийнхийг үү? Лхагважавын Төр-Од дээр үү?

Хамгийн сүүлийнх дээр бол Оюунчимэг гишүүний гаргасан саналаар Лхагважавын Төр-Одыг ажил олгогчийг төлөөлсөн Нийгмийн даатгалын үндэсний зөвлөлийн зарим гишүүнээр томилох саналыг дэмжье гэсэн санал хураалтын дүнг дахин явуулахын тулд өмнөх санал хураалтыг хүчингүйд тооцох санал хураалт явуулна.

Гишүүд анхааралтай байгаарай, цаашаа яриарай.

Сүүлийн санал хураалтыг хүчингүйд тооцох санал хураалт явуулъя. Сүүлийн санал хураалтыг хүчингүйд тооцох санал хураалтад 64 гишүүн оролцож 34 гишүүн дэмжиж, 53.1 хувийн саналаар санал дэмжигдлээ.

Санал хураалтыг хүчингүйд тооцсон тул Лхагважавын Төр-Одыг ажил олгогчийг төлөөлсөн Нийгмийн даатгалын үндэсний зөвлөлийн гишүүнээр томилох саналыг дэмжье гэсэн саналын томьёоллоор дахин санал хураалт явуулъя.

Санал хураалт

Санал хураалтад 64 гишүүн оролцож, 33 гишүүн дэмжиж, 51,6 хувийн саналаар санал дэмжигдлээ. Төр-Одыг томилох санал дэмжигдлээ.

Нийгмийн даатгалын үндэсний зөвлөлийн гишүүнээр томилох санал хураалтад оролцсон гишүүдийн олонх бол Энхтайваны Энхжаргал, Лхагважавын Төр-Од нарыг ажил олгогчийн төлөөлсөн Нийгмийн даатгалын үндэсний зөвлөлийн гишүүнээр томилох санал дэмжигдсэн Улсын Их Хурлын тогтоолыг баталсанд тооцлоо.

Тогтоолын эцсийн найруулгыг үдээс хойш уншиж танилцуулна. Өөрчлөлтүүд орчихсон учраас өөрчлөөд, зарим нь томилогдоогүй учраас.

Дараагийн асуудалд орно.

**Гурав.Эрүүл мэндийн даатгалын үндэсний зөвлөлийн зарим гишүүнийг чөлөөлөх, томилох тухай асуудлыг хэлэлцэнэ.**

Нийгмийн бодлогын байнгын хорооны санал, дүгнэлтийг Улсын Их Хурлын гишүүн, Нийгмийн бодлогын байнгын хорооны дарга Мөнхөөгийн Оюунчимэг танилцуулна.

**М.Оюунчимэг:** Улсын Их Хурлын дарга, эрхэм гишүүд ээ,

Нийгмийн бодлогын байнгын хороо 2021 оны 3 дугаар сарын 30-ны өдрийн хуралдаанаараа Эрүүл мэндийн даатгалын үндэсний зөвлөлийн зарим гишүүнийг чөлөөлөх, томилох асуудлыг хэлэлцээд дараах санал, дүгнэлтийг Улсын Их Хурлын чуулганы нэгдсэн хуралдаанд танилцуулж байна.

Монгол Улсын Засгийн газар шинээр эмхлэн байгуулагдсантай холбогдуулан Эрүүл мэндийн даатгалын үндэсний зөвлөлд Засгийн газрыг төлөөлөх, зарим гишүүдийг чөлөөлөх, томилох тухай саналаа 2021 оны 3 дугаар сарын 29-ний өдөр Байнгын хороонд ирүүлсэн. Түүнчлэн даатгуулагчийг төлөөлсөн гишүүн Б.Мягмар нь Эрүүл мэндийн даатгалын тухай хуулийн 14-ийн 11.3 дахь заалтын дагуу бүрэн эрхийн хугацаа дуусахаас өмнө чөлөөлөгдөх хүсэлтээ ирүүлсэн болно.

Байнгын хорооны хуралдааны үеэр Улсын Их Хурлын гишүүн Ч.Ундрам Эрүүл мэндийн даатгалын үндэсний зөвлөлд томилогдож байгаа гишүүд эрүүл мэндийн даатгалын сангийн зарцуулалтыг авлига, ашиг сонирхлоос ангид ямар зарчим барьж ажиллах талаар, даатгуулагчид нрүүл мэндийн даатгалд итгэл үнэмшил буурсан байгаа тул эрүүл мэндийн тусламж үйлчилгээг сайжруулах талаар, Улсын Их Хурлын гишүүн С.Чинзориг тус зөвлөлийг зөвлөлийн Засгийн газрыг төлөөлөх гишүүдийг албан тушаалаар нь оруулах, Улсын Их Хурлын гишүүн Ц.Сандаг-Очир эрүүл мэндийн даатгалын сангийн хөрөнгийн хүү, аюулгүй байдлын талаар мөн өртөг өндөрт мэс засал, эрүүл мэндийн даатгалд хамрагдаж байгаа эсэх талаар асуулт асууж, хариулт авсан болно.

Улсын Их Хурлын гишүүн М.Оюунчимэг Улсын Их Хурлаас эрүүл мэндийн салбарын хууль эрх зүйн орчныг шинэчлэн сайжруулсантай холбоотой Эрүүл мэндийн даатгалын үндэсний зөвлөлийн гишүүд үүрэгт ажлаа хариуцлагатай сайн хийх талаар санал хэллээ.

Байнгын хорооны хуралдаанаар Тогтмолын Мөнхсайханыг үүрэгт ажлаас чөлөөлж, Эрүүл мэндийн даатгалын үндэсний зөвлөлийн даргаар Эрүүл мэндийн сайд Сэрээжавын Энхболдыг даатгуулагчийг төлөөлсөн гишүүн Бямбасүрэнгийн Мягмарыг чөлөөлж, Монголын Үйлдвэрчний эвлэлийн холбооноос нэр дэвшүүлсэн Хаянхярваагийн Амгаланбаатарыг томилох саналыг хуралдаанд оролцсон гишүүд санал нэгтэйгээр дэмжсэн болно. Түүнчлэн Эрүүл мэндийн даатгалын үндэсний зөвлөлийн Засгийн газрыг төлөөлсөн гишүүнийг томилохдоо нэрээр нь биш албан тушаалаар томилох саналыг Байнгын хорооны гишүүд санал нэгтэйгээр дэмжлээ.

Монгол Улсын Их Хурлын чуулганы хуралдааны дэгийн тухай хуулийн 108 дугаар зүйлийн 108.1 дэх хэсэг, Эрүүл мэндийн даатгалын тухай хуулийн 143 дахь хэсгийг тус тус үндэслэн Улсын Их Хурлын тогтоолын төслийг боловсрууллаа.

Улсын Их Хурлын эрхэм гишүүд ээ,

Нийгмийн бодлогын байнгын хорооны санал, дүгнэлтийг хэлэлцэн Эрүүл мэндийн даатгалын үндэсний зөвлөлийн зарим гишүүнийг чөлөөлөх, томилох тухай Улсын Их Хурлын тогтоолын төслийг баталж өгөхийг та бүхнээсээ хүсье. Анхаарал хандуулсанд баярлалаа.

**Г.Занданшатар:** Чуулганы нэгдсэн хуралдааны танхимд нэр дэвшигч Сэрээжавын Энхболд, Хаянхярваагийн Амгаланбаатар нар хүрэлцэн ирсэн байна.

Байнгын хорооны санал, дүгнэлт, эрх бүхий албан тушаалтны санал болон нэр дэвшигчдээс асуулт асууж, үг хэлэх Улсын Их Хурлын гишүүд байна уу? Аюурсайхан гишүүн, Оюунчимэг гишүүнээр тасаллаа. Цахимаар Хүрэлбаатарын Булгантуяа гишүүн цахимаар асуулт асууна. Ингээд гурав асуулт асууж, асуулт өгөх хоёр нэг байгаа. Энэ гурван хүнээр асуулт үг тасаллаа.

Эрхэм гишүүн, Улсын Их Хурлын дэд дарга Төмөрбаатарын Аюурсайхан асуулт асууж, үг хэлнэ.

**Т.Аюурсайхан:** Баярлалаа. Энэ нэр дэвшигчдийг бол дэмжиж байгаа. Тэгээд яах вэ, Эрүүл мэндийн сайд гэдэг утгаараа, Амгаланбаатар бол Монголын Үйлдвэрчний эвлэлийн холбоог төлөөлөөд тэргүүн нь нэр дэвшиж байгаа.

Улсын Их Хурлын дарга Занданшатар бас түрүүхэн тодорхой хэлсэн. Нийгмийн даатгалын сан, үүн дотор бас Эрүүл мэндийн даатгалын сан тусдаа болсон, тийм ээ? Тэгээд маш их асуудалтай байгаа. Эрүүл мэндийн даатгалын сангийн удирдлагаар ажиллаж байсан хүмүүс ингээд хууль хяналтын байгууллага дээр шалгагдаад зарим зүйл тогтоогдоод бас хүнд нөхцөлтэй, ийм нөхцөл байдлууд болсон. Эрүүл мэндийн даатгал төлөгчид ард иргэдийн мөнгө байгаа. 700 зуу гаруй тэрбум төгрөг байх шүү.

Хүн ингээд насаараа эрүүл мэндийн даатгалд мөнгөө төлдөг. Тэгээд тэрэндээ таарсан, Үндсэн хуульд заасан эрхээ эдэлж эрүүл мэндийн үйлчилгээг зохисоор авч чаддаггүй. Тэр мөнгө нь өөр тийшээгээ урсдаг, бодлого нь оновчтой биш. Энэ бол маш олон жил эрүүл мэндийн салбарт, Энхболд сайд ямар ч байсан, одоо энэ салбар дээр байчна. Манай сүүлийн хоёр сайд энийг маш сайн ойлгож байгаа байх аа. Мөнхсайхан сайд, Энхболд сайд бол энэ салбар үндсэндээ ялзарчихсан маш их хөл, толгойгоо алдсан, хариуцлага алдсан ард иргэдийг ихээр хохироож байдаг, төрийг ихээр хохироож байдаг. Тийм учраас энэ дээр одоо дэмжигдэх юм бол маш сайн анхаарч энэ даатгалын тогтолцоог сайжруулах. Энд Эрүүл мэндийн сайд нь байгаа учраас энэ бодлогын асуудал шүү дээ. Тэгээд Үндэсний зөвлөл дээрээ энэ даатгуулагчдынхаа мөнгөн хөрөнгийг зүй зохистой ашиглах, ил тод байдлыг хангах гэдэг дээр Улсын Их Хурлын дарга бас удаа дараа хэлж байна шүү дээ. Хариуцлагыг чангатгах энэ чиглэл дээр маш бодитой ажил хийгээрэй. Тэгээд дэмжигдчих юм бол бас араас чинь хариуцлага, ил тод байдлыг бас нэхэж ажиллана шүү. Тэгээд амжилт хүсье.

**Г.Занданшатар:** Үг хэллээ. Цахимаар эрхэм гишүүн Хүрэлбаатарын Булгантуяа.

**Х.Булгантуяа:** Эрүүл мэндийн даатгалын үндэсний зөвлөлийг Эрүүл мэндийн даатгалын санг 2018 оноос тусад нь гаргасан. Эрүүл мэндийн даатгалын үндэсний зөвлөлийг бас бий болгосон. Ингэснээр эрүүл мэндийн салбар, хуучин нийгмийн даатгалтай хамтдаа Хөдөлмөр нийгмийн хамгааллын сайдаасаа хамааралтай байдаг байсан. Энийг бол бид нар бас тусад нь гаргаж чадсан. 2019 онтой харьцуулах юм бол 2021 онд эрүүл мэндийн салбар хагас их наяд төгрөгийн илүү санхүүжилт, төсөв мөнгө бас авч байгаа. Тэгээд би сая 2020 оны төсвийн тодотгол, 2021 оноос бид нар ялангуяа хувийн эрүүл мэндийн байгууллагууд эрүүл мэндийн даатгалаас санхүүжилт авдагтай болсонтой холбоотойгоор Эрүүл мэндийн даатгалын үндэсний зөвлөлд хувийн байгууллагуудын төлөөллөөс орж байгаа юу гэдэг ийм асуултыг асуух гэсэн юм. Тэгвэл бас уялдаа холбоо нь илүү хангагдаж хангалттай байж бас магадгүй ээ, нэгдүгээрт. Хоёрдугаарт нь, хамгийн сүүлд Эрүүл мэндийн даатгалын үндэсний зөвлөлд хэдийд аудит орсон бэ? Үндэсний аудитын газраас орж байгаа юу, хаанаас орж байгаа вэ гэдэг бас нэг ийм асуултыг асуух гэсэн юм байна.

Иргэд олон нийтэд мэдээлэл болох үүднээс 2021 онд оны төсөвт хэдэн төгрөг байна вэ? Үүн дээр, ялангуяа энэ КОВИД-ын үед хүмүүс бид нараас зарцуулалт байхгүй юм уу? Хүүхдүүд, иргэд олон нэр тэртээ тэргүй бараг өвдлөө ч эмнэлэг рүү бараг явж чадахгүй байна. Тэгэхээр эрүүл мэндийн даатгал дээр даатгалын сан дээр бас нэлээд мөнгө байгаа юм биш үү гэдэг энэ асуултыг бас ярьж байна. Тэгэхээр энд КОВИД-той холбоотой төсөв санхүүжилт эндээс зарцуулж байгаа юу гэдэг ийм асуултуудыг асуух гэсэн юм.

**Г.Занданшатар:** Мөнхөөгийн Оюунчимэг, Нийгмийн бодлогын байнгын хорооны дарга асуултад хариулна.

**М.Оюунчимэг:** Нийгмийн даатгалын сангаас эрүүл мэндийн даатгалыг бид нар тусад нь гаргаж 2018 оноос ажиллуулж байгаа. Дээрээс нь ер нь эрүүл мэндийн салбар, сая Улс Их Хурлын дэд дарга Аюурсайхан гишүүн бас хэлээд байна. Энд бугшсан, үнэхээр болохоо байчихсан гэдгийг жишээ нь сая КОВИД-ын энэ үе ч харуулсан. Бид нар нийгмийн даатгалаас эрүүл мэндийн даатгалын санг тусад нь гаргаад, дээрээс нь Улсын Их Хурал 2019 он, сая 2020 онд төсөв батлахдаа бараг 1 их наяд хүрэх хэмжээнд санхүүжилтийг нь хүртэл нэмж өгсөн. Одоо харин бид нар яриад байгаа нь яг энэ Эрүүл мэндийн даатгалын үндэсний зөвлөл өөрөө энэ санхүүжилт яг иргэн рүүгээ чиглэсэн, бидний нөгөө зориод байгаа сая гаргасан шинэ хуулиуд, нэмэлт, өөрчлөлтүүдийг хэрэгжүүлэх хэмжээний өөр түвшинд ажиллах зайлшгүй шаардлага байгаа юм.

Сая Булгантуяа гишүүний асууж байгаа хувийн хэвшлийн төлөөлөл бол орж байгаа. Энэ дээр Засгийн газрын төлөөлөл салбарын сайд, Сангийн сайд, Хөдөлмөр, нийгмийн хамгааллын сайд, Эрүүл мэндийн сайд даатгуулагчийг төлөөлсөн гэж орж байгаа. Нөгөө талаасаа ажил олгогчийг төлөөлөл гэдгээр нь яг хувийн хэвшлийн төлөөллөөс нэг хүн орж ингэж гурван талт механизмаар бол ажиллахын хувьд ажиллаж байгаа. Гэхдээ түрүүний хэлээд байгаа энэ гурван талт механизмаа өөрөө чанаржуулах, босгыг нь өндөр болгох, саяын тэр шүүгчид Хүний эрхийн Комиссынхныг сонгодог шиг энэ сонгодог болох асуудал бол үнэхээр бас хэрэгтэй байгаа нь харагдаад байгаа юм.

Аудитын дүгнэлт хэд хэдэн шалгалтууд бол орж байгаа, тийм ээ? Эрүүл мэндийн сайд мэдэж байгаа. Сая бид нарт бол тайлангаа өчигдөр, уржигдар ирүүлж байгаа. Асуудал бол бас байгаа нь харагдаад байгаа. Одоо жишээлбэл Эрүүл мэндийн яам, Сангийн яам Азийн хөгжлийн банкны эд нарыг хянадаг төсөл, дээр нь ажилладаг хүн, тэгээд хувийн хэвшлийн импортлогч компанийн сүлжээ үүссэн, бизнесийн төлөөллүүд хүртэл энд ингээд бие биенээ дэмжээд сууж байгаа юмнууд хүртэл байгаа.

Тийм учраас бид нар Энхболд сайдад өмнө нь Мөнхсайхан сайд нэлээн сайн тэмцэж эхэлж байсан. Одоо та, Энхболд сайд үргэлжлүүлээд энийг ингээд аваад явах гэж байна. Тэгээд энэ Амгаланбаатар нэр дэвшигч бас хэлээд байгаа, тийм ээ? Хариуцлагатай байгаад, очоод энэ бүхнийг өөрчлөх.

**Г.Занданшатар:** Сандагийн Бямбацогт, Хууль зүйн байнгын хорооны дарга.

**С.Бямбацогт:** Сая Булгантуяа гишүүний асуултад нэмээд хариулчхаарай, Энхболд сайд. Энийг Мөнхсайхан сайд нэлээн ярьсан л даа. Эрүүл мэндийн даатгалын сан, үүнээсээ өвчтөн иргэдийг аптекаар үйлчлүүлэх үед, эмнэлэгт хэвтэхэд, эмнэлгийн шинжилгээ тусламж авах, шинжилгээ хийлгэхэд иргэдээс бараг л зардал гарахгүй бочлихсон. Маш том шинэчлэлт хийсэн гэж нэлээн ярьсан. Ард иргэд чинь хүлээлттэй байгаа. Энэ тал дээр та юу гэж бодож байгаа вэ? Хэр зэрэг ажлууд хийгдсэн бэ, бодитой байсан уу? Энэ нь зөв байна уу, үр дүнгээ өгөх нь үү? Эсхүл өмнөх сайдын бодлого буруу байна, тийм болохоор би бас өөр бодлого явуулна гэдэг байдлаар ажиллах гэж байгаа юу? Энэ тал дээр Эрүүл мэндийн даатгалын зөвлөлийн гишүүн болох гэж байна. Мөн цаашлаад сайдын хувьд энэ өмнөх сайдын явуулж байсан бодлого хэр зөв байсан бэ? Үнэхээр хүлээлт үүссэн байгаа юм. Иргэд хараад л байгаа. Гэхдээ үр дүнгээ өгч байна уу, өгөхгүй байна уу? Үр дүнгээ өгнө гэж бодож байна уу? Энэ дээр та тодорхой хариулт өгөөч.

**Г.Занданшатар:** 81, Сэрээжавын Энхболд.

**С.Энхболд:** Бямбацогт гишүүний асуултад хариулъя. Өмнөх сайдын маань хийсэн хуулийн шинэчлэлийн асуудлыг оруулсан. Энэ батлагдсан юм маань үр дүнтэй болсон. Энэ эхнээсээ үр дүнгээ өгч эхэлсэн. 2020 оы 11 сарын 1-нээс хөнгөлөлттэй эмийг олгох, энэ бол маш үр дүнтэй, ард иргэддээ ямар нэгэн чирэгдэлгүй, бүх шатны эмнэлэгүүд жор бичиж, сарын аль ч өдрүүдэд эмээ авдаг бололцоо нээгдсэн. Энэ бол маш үр дүнгээ өгсөн хэрэгжилт болсон гэж үзэж байгаа юм. Тэгээд 2021 оны 3 сарын 1-нээс гүйцэтгэлийн санхүүжилт эхлүүлсэн байгаа. Энэ гүйцэтгэлийн санхүүжилтээр эхлүүлснээс хойш хавдар, харвалт, шигдээс, төрөлхийн гажгийг төрөөс 100 хувь даадаг болсон. Энэ нь даатгуулагчид маань ямар нэгэн санхүүгийн эрсдэлээс сэргийлж чадсан томоохон өөрчлөлтүүд болсон гэж үзэж байгаа юм. Энэ, өмнөх сайдын маань хэрэгжүүлж байсан ажлууд үр дүнгээ өгөөд явж байгаа. Энийг ч гэсэн миний хувьд цааш үргэлжлүүлээд явна гэж бодож байгаа.

Оношилгоо, шинжилгээн дээр бол амбулаторийн 55 мянган төгрөгийн тариф сая Эрүүл мэндийн даатгалын үндэсний зөвлөл,1 сарын 29-нд хуралдаад 03 дугаар тогтоол гарсан байгаа. Энэ дээр тарифууд батлагдсан. Тусламж, үйлчилгээний тарифууд батлагдаад одоо энэ үйл ажиллагаа хэрэгжээд явж байгаа юм. Амбулаторууд 55 мянган төгрөгийн оношилгоо, шинжилгээ авахаар тийм тариф тогтоод энэ хэрэгжээд явж байгаа.

**Г.Занданшатар:** Оюунчимэг, Байнгын хорооны дарга нэмж хариулъя.

**М.Оюунчимэг:** Улсын Их Хурлын намрын чуулганаар баталсан Эрүүл мэндийн тухай, Эрүүл мэндийн даатгалын тухай, Эм, эмнэлгийн хэрэгслийн тухай, Хөнгөлөлттэй эмийн тухай хуулиуд өөрөө энийг хэрэгжих эрх зүйн орчныг бүрдүүлж өгсний буянд 571 нэр төрлийн эм одоо 30-70 хувийн хөнгөлөлтөд хамрагдаад явж байгаа. Тэр дотор нь иргэдээс эхний үед шүүмжлэл гараад байсан давхар найрлагатай эм хүртэл орсон. Даралтын эм, хүн их хэрэглэдэг эмүүд орж байгаа. Гэхдээ чанарын асуудал нэлээд тавигдаж байгаа учраас, одоо Эмнэлгийн том агентлаг бий болчихсон, бүтэц бүрэлдэхүүн, мөнгөтэй нь Их Хурал, Засгийн газраас батлаад өгсөн. Одоо ажилдаа ороод явж байгаа. Бүх төрлийн хавдар, өндөр зардалтай хагалгаанууд, чөмөг солиулах ч гэдэг юм уу, энэ бүгд, дээрээс нь хүүхдийн өндөр өртөгтэй мэс заслууд бүгд эрүүл мэндийн даатгалаас 100 хувь санхүүждэг болж байгаа. Одоо энэ хувь, хувьсгалын эмнэлгүүд, аптекуудтай гэрээ хийгдэх ажил явагдаад байгаа юм.

Энэ дээр манай үндэсний зөвлөл хяналт сайн тавихгүй бол энэ сайхан эрх зүйн орчныг эргээд хуулийн буруу замаар ашиглачих явдал гарч магадгүй гэсэн шүүмжлэлүүд манай Байнгын хороон дээр бас орж ирээд байгаа юм. Төрийн эмнэлэгт сая хагалгаа хийх гэж байгаа хүнийг танил, эсхүл хувийн эмнэлэг өөр эмнэлэг рүү шилжүүлэх гэсэн ийм зөрчил, гомдлууд гараад байна гэж хэлсэн учраас бид нар бас салбарын сайдад анхааруулж байгаа иймэрхүү зүйлийг бид нар хатуу хяналттай явна шүү гээд. Тэгээд, Их Хурлаасаа хяналтын үүргээ бид маш сайн гүйцэтгэх шаардлага бас байгаа гэж харж байгаа.

Одоо тэр иргэн эмч, эмнэлгээ өөрөө сонгох хууль эрх зүйн орчин үйлчлээд эхэлчихсэн байгаа. Одоо жирэмсэн ээж л гэхэд заавал харьяаллаараа биш өөрөө хүсвэл Эх, нялхаст очиж төрж болно, эсхүл нэгдүгээр төрөх гэдэг юм уу, энэ бол хуульчлаад хуульчлаад хэрэгжээд эхэлчихсэн явж байгаа.

**Г.Занданшатар:** Гишүүд асуулт асууж, үг хэлж дууслаа.

Ер нь энэ нийгмийн даатгалын сан, эрүүл мэндийн даатгалын сан бол даатгуулагчдын хөрөнгө энэнийг үр ашиггүй зарцуулалт хяналтгүй байдлын улмаас гаарсан. Үүнээсээ болж олон ч хүн шоронгийн хаалга татлаа. Олон ч хүн асуудалд нэр холбогдлоо. Тэгээд цаашдаа энэ байдлыг эцэслэж ил тод байдал, үр ашигтай байдал, хариуцлагатай байдлыг дээшлүүлэх шаардлагатай. Нэн ялангуяа нэг хөндлөнгийн хяналт тавих гэж үйлдвэрчний эвлэл, даатгуулагчийг төлөөлж орж байгаа аа төлөөллүүд, ажил олгогчийг орж олж байгаа төлөөллүүд энэ хяналтаа жинхэнэ утгаар нь тавьж, найз нь дундаа найран дундаа байдаг биш энэ сангийн хөрөнгийг үр ашигтай байршуулж, эргэлдүүлдэг байхад нь анхаармаар байгаа юм.

2017 онд энэ асуудлыг хэлэлцэж байх үед яригдаж байх үед 473.4 тэрбум төгрөгийн аа зарлагаасаа давсан орлоготой буюу сангийн үлдэгдэл ашиг гэж хэлэх нь хаашаа юм, зарлагаа давсан орлоготой байсан. Тэрний 442.2 тэрбум нь банкны харилцах хадгаламжинд байршиж байсан байгаа юм. Энэнийг хүүгийн зөрүүгээс нь одоо 1 хувийн хүүгийн зөрүү авахад тэнд сарын 1 хувийн хүүгийн зөрүү гэж бичээд, 0.5 хувийн хүүгийн зөрүү гэж бичээд тэгээд энэ 440 тэрбум төгрөгийн үнэ дээр зөвхөн энэ үлдэгдлээс нь тооцоод шүү дээ. Тэрэн дээр 206 30 тэрбум төгрөгийн мөнгө хүү завшиж байсан байна гэсэн тооцоог ярьдаг.

Одоо оны эхний байдлаар эрүүл мэндийн даатгалын сангийн орлого 2.7 хувиар буурсан мөртөө зарцуулалт нь 2.7 хувиар өссөн байна. Эхний хоёр сарын байдлаар 53.6 тэрбум төгрөгийн орлого олоод зардал 125.2 тэрбум төгрөгт хүрсэн байна. Арилжааны банкнуудад 2 дугаар сарын байдлаар 530 тэрбум төгрөгийн үлдэгдэл дээр ингээд харилцан адилгүй хүү тооцогдоод явж байна. Ингээд энэ нийгмийн даатгалын сан, эрүүл мэндийн даатгалын сан даатгуулагчдын мөнгөн хөрөнгийг хүү багатай, тэгээд янз бүрийн нэр хугацаатай, хугацаагүй хадгаламж, янз бүрийн арга чаргаар байршуулаад л дундаас нь мөнгө цохидог ийм байдал эрүүл мэндийн даатгал, нийгмийн даатгалд хавтгайрсан.

Энийг Авлигатай тэмцэх газар тогтоосон. Дахиад ийм хэрэг төвөгт орохгүйн тулд энэ даатгалын сангуудын ил тод байдлыг хангаж, өөрсдөө ч хэрэг төвөгт орохгүйн тулд энийг их бодитой, үр ашигтай болгох шаардлагатай шүү. Та бүхэн бол одоо шинээр томилогдож байгаа залуу сайд. Эрч хүчтэй ийм сайн сайдууд, эхнээсээ зөв жишиг тогтоогоод явбал та нарын бас салбартаа үлдээж байгаа том жишиг болно оо. Үйлдвэрчний эвлэл ч гэсэн одоо жагсаад, цуглаад байдаг. Тэгсэн мөртөө ийм юман дээр өнгөрсөн хугацаанд шаардлага тавихгүй юу хийж байсан юм бэ? Эндээ анхаарал дүгнэлт хийх цаг болсон шүү, үйлдвэрчний эвлэл. Төр, засгийг л шахаад байдаг. Өөрсдөө хариуцлагатай бас ажиллах хэрэгтэй.

Ингээд гишүүд асуулт асууж, үг хэлж дууслаа. Энийг гишүүдийн хэлж байгаа санал, Байнгын хороодын саналыг анхаарч эрүүл мэндийн даатгалын сангийн ил тод байдал, олон улсын жишигт нь ойртуулаад нэг жишиг болгохыг гишүүд, Улсын Их Хурал бас үүрэг чиглэл болгож байна.

**Г.Занданшатар:** Байнгын хорооны саналаар Сэрээжавын Энхболдыг Эрүүл мэндийн даатгалын үндэсний зөвлөлийн даргаар томилох саналыг дэмжье гэсэн саналын томьёоллоор санал хураалт явуулна. Сэрээжавын. Энхболд бол Засгийн газрыг төлөөлж байгаа. Сайд солигдсон учраас, Монгол Улсын Засгийн газрын гишүүн, Эрүүл мэндийн сайд Тогтмолын Мөнхсайхан солигдсон учраас албан тушаалаар ингээд Сэрээжавын Энхболд сайд томилогдоно.

Гишүүд санал хураалтдаа бэлтгээрэй.

Эрүүл мэндийн даатгалын үндэсний зөвлөлийн даргаар Сэрээжавын Энхболдыг дэмжье гэсэн саналын томьёоллоор санал хураалт явуулъя. Кнопоо сайн дарцгаагаарай.

Санал хураалтад 65 гишүүн оролцож, 38 гишүүн дэмжиж 58.5хувиар энэ санал дэмжигдлээ.

Хаянхярваагийн Амгаланбаатарыг даатгуулагчийг төлөөлсөн Эрүүл мэндийн даатгалын үндэсний зөвлөлийн гишүүнээр томилох саналыг дэмжье гэсэн саналын томьёоллоор санал хураалт явуулъя. Үйлдвэрчний эвлэлийн холбооны ерөнхийлөгч.

Санал хураалтад 65 гишүүн оролцож, 36 гишүүн дэмжиж 55.4 хувийн саналаар санал бичигдлээ.

Эрүүл мэндийн даатгалын үндэсний зөвлөлийн гишүүнээр томилох саналыг хуралдаанд оролцсон гишүүдийн олонх дэмжсэн тул Эрүүл мэндийн даатгалын үндэсний зөвлөлийн зарим гишүүнийг чөлөөлөх, томилох тухай Улсын Их Хурлын тогтоол батлагдсанд тооцлоо. Тогтоолыг уншиж танилцуулъя.

Эрүүл мэндийн даатгалын үндэсний зөвлөлийн зарим гишүүнийг чөлөөлөх, томилох тухай

Монгол Улсын Их Хурлын чуулганы хуралдааны дэгийн тухай хуулийн 108 дугаар зүйлийн 108.2 дахь хэсэг, Эрүүл мэндийн даатгалын тухай хуулийн 141 дүгээр зүйлийн 141-ийн 2.2 дахь заалт, 143 дахь хэсгийг үндэслэн Монгол Улсын Их Хурлаас ТОГТООХ нь:

1.Тогтмолын Мөнхсайханыг Эрүүл мэндийн даатгалын үндэсний зөвлөлийн даргын үүрэгт ажлаас чөлөөлж, Монгол Улсын Засгийн газрын гишүүн, Эрүүл мэндийн сайд Сэрээжавын Энхболдыг томилсугай.

2.Бямбасүрэнгийн Мягмар нь Эрүүл мэндийн даатгалын үндэсний зөвлөлийн даатгуулагчийг төлөөлсөн гишүүнээс чөлөөлөгдөх хүсэлтээ ирүүлсэн тул түүнийг чөлөөлж, Хаянхярваагийн Амгаланбаатарыг Эрүүл мэндийн даатгалын үндэсний зөвлөлийн даатгуулагчийг төлөөлсөн гишүүнээр томилсугай.

3.Энэ тогтоол баталсантай холбогдуулан Эрүүл мэндийн даатгалын үндэсний зөвлөл байгуулах тухай Монгол Улсын Их Хурлын 2017 оны 6 дугаар сарын 2-ны өдрийн 40 дүгээр тогтоолын 2 дахь заалтын “Хөдөлмөр нийгмийн хамгааллын сайд Н.Номтойбаяр” гэснийг “Эрүүл мэндийн сайдыг” гэж өөрчилсүгэй.

4.Энэ тогтоол баталсантай холбогдуулан Эрүүл мэндийн даатгалын үндэсний зөвлөл байгуулах тухай 2017 оны 6 дугаар сарын 2-ны өдрийн 40 дүгээр тогтоолын 1 дэх заалтын 1 дэх дэд заалтын “Б.Чойжилсүрэн, Н.Номтойбаяр, А.Цогцэцэг” гэснийг хассугай.

5.Энэ тогтоолыг 2021 оны 4 дүгээр сарын 2-ны өдрөөс эхлэн дагаж мөрдсүгэй.

Тогтоолын эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо. Баярлалаа. Амжилт хүсье.

Ингээд эрхэм гишүүд ээ, үдээс өмнөх чуулганы нэгдсэн хуралдаанаар хэлэлцэх асуудлууд дууссан тул чуулган завсарлах гэж байна. Одоо Хууль зүйн байнгын хороо “Жанжин Д.Сүхбаатар” танхимд хуралдана. Ингэж байж үдээс хойш хуралдах хоёр асуудал хэлэлцэж дуусах учраас Хууль зүйн байнгын хорооны хуралдаан идэвхтэй оролцоорой.

Үдээс хойших хуралдаанаар 14 цагт Эрчим хүчний салбарын өнөөгийн байдл, эрчим хүчний найдвартай, аюулгүй байдлыг хангах чиглэлээр хэрэгжүүлж байгаа ажлын талаар Монгол Улсын Ерөнхий сайдын мэдээллийг Эрчим хүчний сайд Нансалын Тавинбэх танилцуулна. Үдээс өмнөх хуралдаан завсарлалаа.

ЗАВСАРЛАГА

**Г.Занданшатар:** Хэлэлцэх асуудалдаа орно оо.

Улсын Их Хурлын хаврын нэгдсэн нэгдсэн чуулганы 4 дүгээр сарын 2-ны өдрийн үдээс хойших нэгдсэн хуралдаан нээснийг мэдэгдье. Үдээс хойших хуралдаанаар Ерөнхий сайдын мэдээлэл сонсоно.

**Дөрөв.“Эрчим хүчний салбарын өнөөгийн байдал, эрчим хүчний найдвартай, аюулгүй байдлыг хангах чиглэлээр хэрэгжүүлж байгаа ажлын талаар” Монгол Улсын Ерөнхий сайдын мэдээлэл**

Монгол Улсын Ерөнхий сайдын мэдээллийг Эрчим хүчний сайд Нансалын Тавинбэх танилцуулна. Тавинбэх сайдыг индэрт урьж байна.

**Н.Тавинбэх:** Их Хурлын дарга, эрхэм гишүүд ээ,

Улсын Их Хуралдаанд Улсын Их Хурлын хуралдааны дэгийн тухай хуульд заасны дагуу Засгийн газраас Улсын Их Хурлын чуулганы хуралдаанд хийх ээлжит мэдээллийг “Эрчим хүчний салбарын өнөөгийн байдлаар эрчим хүчний найдвартай, аюулгүй байдлыг хангах чиглэлээр хэрэгжүүлж байгаа ажлын талаар” мэдээлэл хийхээр бэлтгэж, холбогдох мэдээллийг гишүүд та бүхэнд урьдчилан хүргүүлсэн.

Эрчим хүчний салбар нь Монгол Улсын үндэсний аюулгүй, бие даасан байдлыг хангах, стратегийн ач холбогдолтой холбогдол бүхий хөгжлийн тэргүүлэх салбар билээ. Улс орны эдийн засагт өндөр ач холбогдол бүхий уул уурхай, зам тээвэр, үйлдвэрлэл, технологийн бүтээн байгуулалтын томоохон төслүүдийг эхлүүлэх, жижиг дунд үйлдвэрлэлийг хөгжүүлэх, цаашдаа төв суурин газар болон хотуудын шинэ суурьшлын бүсийг бий болгох, өргөжин тэлэхэд эрчим хүчний салбарыг тэргүүлэн хөгжүүлэх нь нэн чухал асуудал бөгөөд энэхүү зорилтууд Монгол Улсын урт, дунд хугацааны хөгжлийн бодлогуудад тусгагдсан. Монгол Улсын зах зээлийн эдийн засагт шилжиж байсан эхний жилүүдэд эрчим хүчний салбар материал, тоног төхөөрөмжийн хангалт санхүүжилтийн хувьд хүнд байдалд байсан ба төрөөс гадаад, дотоодын боломжит эх үүсвэрээр хөрөнгө оруулалт хийж ирсний үр дүнд эрчим хүчний өнөөгийн эрэлт хэрэгцээг найдвартай ханган ажиллаж байна.

Өнөөдрийн байдлаар эрчим хүчний нэгдсэн систем нь төвийн, өмнөд, баруун, Дорнод, Алтай, Улиастайн гэсэн таван хэсгээс бүрдэж, Монгол Улсын засаг захиргааны нэгж бүрийг цахилгаан эрчим хүчээр ханган ажиллаж байна. Эрчим хүчний салбар 2020-2021 оны өвлийн их ачаалалд системийн нийт суурилагдсан хүчин чадлыг бүрэн ашиглаж, 2020 оны 12 дугаар сард хамгийн их өндөр ачааллыг авсан ба төвийн эрчим хүчний системийн оргил ачаалал 1308 МВт хүрсэн болно. Энэ нь өнгөрсөн үеийн их ачааллаас 150 МВт-аар, дөрвөн жилийн өмнөх мөн үеэс 292 МВт-аар тус тус нэмэгдсэн байна.

Өөрөөр хэлбэл, дөрвөн жилийн хугацаанд Дулааны цахилгаан станц III, Дарханы дулааны цахилгаан станцуудын суурь эрчим хүчин чадлын нийлбэрээс давсан хэмжээгээр хэрэглэгчийн ачаалал нэмэгдсэн байна. Монгол Улсын хэмжээнд 2020 онд дотоодын үйлдвэрлэлээс 7.1 тэрбум кВт/цаг цахилгаан эрчим хүч, 12.5 сая Ккал/цаг дулааны эрчим хүч тус тус үйлдвэрлэсэн байна. Эрчим хүчний нийт үйлдвэрлэлийн хэрэглээний 80.7 хувийг дотоодын үйлдвэрлэлээс, 19.3 хувийг импортын цахилгаан эрчим хүчээр хангасан байна. Эрчим хүчний хэрэглээ өмнөх оноос 1.5 хувиар нэмэгдэж, 8.8 тэрбум кВт/цаг болсон.

Монгол Улсын хэмжээнд цахилгаан эрчим хүч хэрэглэгчдийн тоо сүүлийн жилүүдэд дунджаар 7-8 хувиар өсөж, дотоодын үйлдвэрлэлийн хэмжээ дунджаар 6-7 хувийн өсөлттэй байна. Эрчим хүчний дотоодын үйлдвэрлэлийг эх үүсвэрийн бүтцээр нь авч үзвэл 90.9 хувийг нь Дулааны цахилгаан станцууд, 9.07 хувийг нар, салхи, усны эх үүсвэрүүд, 0.003 хувийг дизель станцууд үйлдвэрлэж байна.

Эрхэм Улсын Их Хурлын эрхэм гишүүд ээ,

Хэдийгээр КОВИД-19 цар тахлын үед улсын хэмжээнд үйлдвэрлэл, үйлчилгээний цар хүрээ багассан боловч эрчим хүчний хэрэгцээ өссөөр байна. Монгол Улсын Засгийн газраас хэрэглэгчдийн цахилгаан, дулааны эрчим хүч, уурын хэрэглээг хэрэглээний төлбөрийг төрөөс хариуцахаар шийдвэрлэсэнтэй холбоотойгоор цахилгааны хэрэглээ, оргил ачааллын цагуудад огцом нэмэгдэж, хэрэглэгээ эх үүсвэрүүдийн боломжит хүчин чадлын хязгаар тулсан импортын цахилгаан эрчим хүчний хэмжээ авч болох дээд хэмжээнд хүрсэн боловч шаардлагатай техникийн арга хэмжээг шуурхай авч, диспитчерийн зохицуулалтыг тухай бүр хийснээр Засгийн газрын тогтоолоос шалтгаалан бий болсон хэрэглээний өсөлт болон 2020-2021 оны өвлийн их ачааллыг салбарын хэмжээнд амжилттай давлаа. Энэхүү өсөлтийг хангахад Дулааны IV цахилгаан станцын турбогенератор 1, 2, 3, 4 дүгээр шинэчлэлийн төсөл үр дүнгээ өгсөн болно.

Улаанбаатар хотын дулаан хангамжийн дулааны эрчим хүчний тухайд онцлон хэлэхэд Улаанбаатар хотын дулаан хангамжийн системд шинээр дулааны үйлдвэрлэлийн эх үүсвэр бий болгох зайлшгүй шаардлагатай байна. Төвлөрсөн дулаан хангамжийн систем нь жилд дунджаар 150-230 Гкал/цаг хэрэглэгээ бүхий 250-300 барилга, объект шинээр холбогдож байна. Сүүлийн жилүүдэд Амгалангийн дулааны станцыг шинээр ашиглалтад оруулж, дулааны цахилгаан станц III, IV-ийн турбоенераторуудын шинэчлэлээр дулааны үйлдвэрлэлийн хүчин чадал нэмэгдсэн боловч хэрэглээний өсөлтийг хангаж чадахгүй байна. Эрчим хүчний салбарын хэмжээнд 2020 онд үйл ажиллагааны 67.9 тэрбум төгрөгийн. татварын дараах дүнгээр 82.2 тэрбум төгрөгийн алдагдалтай ажиллалаа.

Хэрэглэгчдийн цахилгаан, дулааны тариф бодит өртгөөс доогуур байгаатай холбоотойгоор эрчим хүчний компаниудын нүүрсний уурхай болон бэлтгэн нийлүүлэгчидээ өглөг, банкны богино хугацаат зээл, зээлийн хүүгийн өглөг нэмэгдэж байна. Мөн түүнчлэн дулааны цахилгаан станц, дулаан, цахилгаан дамжуулах түгээх, хангах, компаниудын хөрөнгийн дутагдлаас шалтгаалан техникийн засвар үйлчилгээг цаг тухайд нь хийж чадахгүй байх нь хэрэглэгчдийн эрчим хүчний юм тасралтгүй, найдвартай байдлыг хангахад хүндрэл үүсэж байна. Өнөөгийн байдлаар 1 кВт/цаг цахилгаан эрчим хүчний өртөг 183.65 таван төгрөг байхад борлуулалтын тариф энгийн тоолууртай айл өрхөд 134.28 -аас 154.08 төгрөг кВт/цаг буюу нэгжийн өртгөөс 19-37 хувиар доогуур, цагийн тарифтай тоолууртай айл өрхөд өдөр, шөнийн хэрэглээнээс хамааран 140.8-аас 112.98 төгрөг кВт/цаг буюу бодит өртгөөс 31-63 хувиар доогуур түвшинд байна. Манай улсын цахилгаан эрчим хүчний үнийг бусад орнуудын үнэ үнэтэй харьцуулахад хөрш орнууд болох ОХУлс, БНХАУ-ын цахилгааны үнээс 1.3-1.5 дахин, бусад хөгжилтэй орнууд орнуудаас 4-5 дахин хямд байна.

Эрхэм гишүүд ээ,

Эрчим хүчний салбарт хийгдэж буй шинэ бүтээн байгуулалтын ажлын талаар товч мэдээлье. Монгол Улсын эдийн засгийн хөгжлийг дэмжих, эрчим хүчний өсөн нэмэгдэж буй хэрэглээг хангах, дотоодын үйлдвэрлэлийг нэмэгдүүлэх зорилгоор одоо ашиглаж буй ажиллаж буй дулаан, цахилгааны станцуудын сурилагдсан хүчин чадлыг нэмэгдүүлэх болон шинэ эх үүсвэрүүдийг барих ажлыг эхлүүлээд байна. Эрдэнэтийн дулааны цахилгаан станцын хүчин чадлыг 35 МВт-аар, Чойбалсангийн дулааны цахилгаан станцын хүчин чадлыг 50 МВт-аар тус тус нэмэгдүүлэх төслийг эхлүүлсэн ба эдгээр төслүүд нь 2021-2022 онд төслийн барилга угсалтын ажил дуусаж, ашиглалтад орно.

Одоо тэргүүн ээлжид Тавантолгой дулааны 450 МВт-ын хүчин чадалтай дулааны цахилгаан станц, Эрдэнэбүрэнгийн 90 МВт-ын хүчин чадалтай усан цахилгаан станц, Чойр, Сайншандын хоорондох 220 кВ-ын өндөр хүчдэлийн цахилгаан дамжуулах агаарын шугам, дэд станцыг барих нэгдсэн сүлжээний хувьд нэн тэргүүний ач холбогдол бүхий системийн горим тохируулгын 160 цагийн багтаамжтай цэнэгт хураагуурын станцыг барих төслийн санхүүжилтийг бүрэн шийдвэрлэж, гүйцэтгэлийг сонгон шалгаруулах ажлыг зохион байгуулж эхлээд байна. Түүнчлэн Дулааны цахилгаан станц III-ын хүчин чадлыг 325 МВт- аар нэмэгдүүлэх төслийг ОХУ-тай хамтран хэрэгжүүлэхээр яриа хэлцлийг эхлүүлж цахилгаан, дулаан дамжуулах шугам сүлжээг шинээр барих, өргөтгөх зэрэг стратегийн ач холбогдол бүхий томоохон төсөл арга хэмжээнүүдийг энэ Засгийн газрын бүтээн байгуулалтын тэргүүлэх 100 төслийн жагсаалтад оруулан хэрэгжилтийг зохион байгуулж байна. Мөн нийслэл хотын өргөжилт, тэлэлт хөгжлийн төлөвлөлттэй уялдуулан Улаанбаатар хотын эрчим хүчний тав дахь эх үүсвэрийн суурь судалгааны ажлыг эхлүүлэхээр төлөвлөж байна.

Эдгээр бүтээн байгуулалтын ажлуудаар Монгол Улсын эрчим хүчний системийн нийт үрэгдсэн хүчин чадал 1896 МВт-аар нэмэгдэх ба уламжлалт болон сэргээгдэх эрчим хүчний төслүүдийг эхлүүлж байгаа бөгөөд 2024 оны түвшинд цахилгаанаар 181 МВт-ын дулаанаар 504 Ккал/цагийн хүчин чадал бүхий эх үүсвэр ашиглалтад орно. Мөн Монгол Улсын эрчим хүчний нэгдсэн систем үүсгэх, цахилгаан дамжуулах өндөр хүчдэлийн 1363 километр шугамуудын төслийг эхлүүлснээс 2024 он гэхэд 355 километр шугам ашиглалтад бүрэн орох юм. Үр дүнд нь эрчим хүчний системийн суурь эрчим хүчин чадал 1.3 дахин нэмэгдэж, улсын хэмжээнд эрчим хүчний чанар хүртээмж сайжирснаар бүс нутгийн стратегийн ач холбогдол бүхий хөгжилд бодит түлхэц болох юм.

Улсын Их Хурлын гишүүд ээ,

Эрчим хүчний салбарт одоо хэрэгжүүлж буй хэрэгжүүлэх төслүүдийн талаарх мэдээллийг гишүүд та бүхэнд урьдчилан хүргүүлсэн бөгөөд нэмж тодруулах асуудал байвал манай ажлын хэсэг хариулахад бэлэн байна, баярлалаа.

**Г.Занданшатар:** Тавинбэх сайдад баярлалаа. Одоо ажлын хэсгийн гишүүдийг танилцуулъя. Эрчим хүчний сайд Нансалын Тавинбэх, Эрчим хүчний яамны Төрийн нарийн бичгийн дарга Батмөнхийн Насантогтох, Эрчим хүчний яамны Бодлого, төлөвлөлтийн газрын дарга Батмөнхийн Ерэн-Өлзий, Эрчим хүчний зохицуулах хорооны үнэ тариф, зах зээлийн газрын дарга Басбаярын Болор-Эрдэнэ, Эрчим хүчний яамны Эрчим хүчний бодлогын хэрэгжилтийг зохицуулах газрын дарга Дамдинпүрэвийн Батзориг.

Мэдээлэлтэй холбогдуулж Эрчим хүчний сайд, ажлын хэсгийн гишүүдээс асуулт асууж үг хэлэх цөөнхийн гишүүд байна уу? Ганбат гишүүнээр тасаллаа. Цахимаар байна уу? Цахимаар дөрвөн гишүүнээр тасаллаа. Эрхэм гишүүн Салдангийн Одонтуяа.

 **С.Одонтуяа:** Ирсэн танилцуулгыг нэлээд анхааралтай үзлээ. Ер нь бол би энэ эрчим хүчний асуудлыг бас нэлээд урт хугацааны эдийн засгийн чухал асуудал учраас “Алсын хараа” гээд хөтөлбөртэй бас нэлээд тулгаж үзлээ. “Алсын хараа” хөтөлбөр дээрээ баахан юм биччихсэн хэрнээ яг одоо эрчим хүчний хийж байгаа зүйл дээр ерөөсөө тэр талаар дурдаагүй ийм бас зүйлүүд байна. Тэгээд би Тавинбэх сайд мэргэжлийн хүн учраас би яг таны хувь хүний нэг бодлыг сонсмоор байна. Энэ шахмал түлш, утаагүй түлш гээд одоо маш их улсын мөнгө үрж байгаа шүү дээ. Хэчнээн зуун тэрбумаар. Үр дүн ер нь гарахгүй л байна. Хүнээр зодсон, зардлаар зодсон, ерөөсөө энэ шахмал түлшийг хийж байгаа үед би дүүрэгт ажиллаж байхад ерөөсөө дүүрэг тэр чигээрээ, нийслэл тэр чигээрээ энэ шахмал түлшийг л түгээхэд ажилладаг юм. Мэргэжлийн хяналт, цагдаа, хороо, тэгээд цэргийн анги сүүлдээ ирлээ. Тэгэхээр орчин үед ингэж их болхи муйхар ийм аргаар энэ түлшийг хийгээд байх хэрэг байдаг юм уу? Одоо аймгууд хийгээд эхэлж байх шиг байна. Энэ дээр таны хувь хүний бодлыг сонсмоор байна. Энэ чинь одоо олон улс, дэлхийн чиг хандлага бол шал өөр болчхоод байгаа юм.

Хоёрдугаар асуудал бол, Азийн эрчим хүчний системд холбогдох эрчим хүч экспортлох талаар үг үсэг алга. Энд ер нь юм хийх юм уу?

Гуравдугаар асуудал бол, сэргээгдэх эрчим хүчийг огцом нэмэгдүүлнэ гээд “Алсын хараа” дээр байгаа хэрнээ энд бол ерөөсөө тэр сэргээх эрчим хүчний талаар юм алга. Тэгээд өртөг нь ер нь яаж хямдарч байгаа юм бэ? Манай энэ айл өрхүүдэд энэ үр дүнгээ үзүүлж байгаа юм уу, эсхүл айл өрхүүдэд энэ нэмэлт зардал болоод байна уу? Энийг сонсмоор байна.

Дөрөв дэх асуудал бол, Монгол Улс хүлэмжийн хий ялгарлыг бууруулах талаар ер нь яг ямар үүрэг хүлээсэн юм бэ? Киотогийн хэлэлцээр. Энийг хэрэгжүүлэх ямар ажлууд хийгдэж байна вэ?

Тав дахь асуудал бол, эрчим хүчний үр ашиггүй зарцуулалт их өндөр байна гэж байгаа юм л даа, энэ статистикийн мэдээнд.

**Г.Занданшатар:** Одонтуяа гишүүнд 1 минут өгье.

**С.Одонтуяа:** Тэгэхээр үр ашиггүй зарцуулалт өндөр байгаа юм бол ухаалаг зарцуулалтыг дэмжих талаар яг ямар ажил хийж байгаа юм бэ? Энэ айл өрхүүдэд бас энэ дээр ийм сайн жишгүүд байна уу?

Хамгийн сүүлчийн асуулт бол, маш олон дулааны цахилгаан станцуудын барих өртөг гарсан байна. Тэгээд энийг 1 МВт-д нь хуваагаад үзэхээр маш олон янз гарч байгаа юм. Зарим нь 1 сая доллар, зарим нь 1.5, 1.8. Мэдээж яах вэ, онцлог бол байна, нутаг орны. Тэгэхдээ яагаад ийм их зөрөөтэй байдаг юм бэ гэсэн энэ зүйлийг та ер нь хувь хүнийхээ сайдын хувьд дэмжиж байгаа юм уу? Хэтэрхий өндөр өртөгтэй, үйл ажиллагааны зардал нь өндөр. Тэгээд энэ чинь одоо хэдийд үр ашгаа нөхнө гэж үзэж байгаа юм бол оо? Энэ зүйлүүдийг асуух гэсэн юм. Зургаан асуулт, тодорхой хариулаарай.

**Г.Занданшатар:** 81, Тавинбэх сайд асуултад хариулна.

**Н.Тавинбэх:** Одонтуяа гишүүний асуултад хариулъя. Нэр цохож асуусан асуултуудыг би хариулаад, манай яамны холбогдох ажилтнууд тодруулна. Сайжруулсан шахмал түлш бол зөвхөн Монгол Улсад биш дэлхий нийтэд байдаг жишиг. Нүүрсийг угаадаг байгаль орчинд сөрөг нөлөө үзүүлдэг органик бус нэгдлүүдийг салгадаг. Ингээд хэрэглэгчид үйлдвэрлэлд ашиглахад тохиромжтой хэлбэр, байгаль орчинд хүргэх, үзүүлэх сөрөг нөлөөллийг арилгаад ашигладаг ийм технологи байгаа. Монгол Улсад ашиглаж байгаа сайжруулсан шахмал түлш ялангуяа одоо нийслэлийн ахуйн хэрэглэгчдийн халаалтын зориулалтаар ашиг ашиглаж байгаа сайжруулсан шахмал түлш бол үр дүнгээ өгч байгаа. Үр дүнгээ өгч байгаа гэдэг нь тодорхой тоо баримтаар батлагдаж байгаа. Та энийг мэднэ. Тийм учраас би бол үр дүнтэй, зөв арга. Цаашдаа энийг үргэлжлүүлнэ.

Цаашдаа энэ арга хэмжээг үргэлжлүүлэхдээ одоо гарч байгаа алдааг засаж залруулах юмнууд засаж оруулах шаардлагатай байгаа. Жишээлбэл бид өртгийг хямдруулах шаардлагатай байгаа, зарим нэгэн үйлчилгээг хэрэглэгчдэд хувийн хэвшилд шилжүүлэх, төрийн өмнөөс гүйцэтгүүлэх ийм шаардлага байгааг үгүйсгэхгүй байна.

**Г.Занданшатар:** Бусад асуултуудад хариулах уу? 82 дээр, Ерэн-Өлзий дарга.

**Б.Болор-Эрдэнэ:** Kдонтуяа гишүүний асуултад хариулъя. Монгол Улс бол Уур амьсгалын өөрчлөлтийн тухай НҮБ-ын суурь конвенцын Киотогийн протоколд 1997 онд элссэн. Мөн Эрчим хүчний гэрээ, протокол мөн Парисын гэрээнд 2015 онд бол нэгдэж орсон. Үүгээр хүлэмжийн хийг бууруулах Монгол Улсын сэргээгдэх эрчим хүчний үйлдвэрлэлийг 2020 онд суурилагдсан хүчин чадлыг 20 хувьд хүргэх, 2030 онд 30 хувьд хүргэж үүргээ биелүүлнэ гэж бас тусгасан байдаг. Үүний хүрээнд “Төрөөс эрчим хүчний талаар баримтлах бодлогын баримт бичиг”-т бас 20 хувьд хүргэнэ, 2030 онд 30 хувь дөрвөн гэж тусгасан. Ингээд өнөөдрийн байдлаар бол нийт цэвэрлэх хүчин чадлын 18 хувь нь сэргээгдэх эрчим хүчний эх үүсвэрээс хангагдаад байна.

**Г.Занданшатар:** 86, Ерэн-Өлзий дарга.

**Б.Ерэн-Өлзий:** Одонтуяа гишүүний асуултад хариулъя. “Азийн супер сүлжээ” экспорттой холбоотой дараах мэдээллийг өгч байна. Ерөнхийдөө “Алсын хараа 2050”, “Төрөөс эрчим хүчний талаар баримтлах бодлого”-ын гол үндсэн зорилтууд нь бол эрчим хүч экспортлогч орон болох ийм зорилго байгаа. Энэ хүрээнд ер нь 2010 оноос эхлээд Азийн хөгжлийн банктай болон бүс нутгийн эрчим хүчний чиглэлийн олон улсын институтүүдтэй хамтарч ажиллаж байна. Азийн хөгжлийн банктай өнгөрсөн хугацаанд “Азийн супер сүлжээ” олон улсын санаачилгын суурь судалгааны бичиг баримтыг хийж дуусгасан. Энэнийхээ хоёрдугаар шат буюу бүр нарийвчилсан коридорууд судлах ийм ажлуудыг хоёрдугаар шатанд хийхээр ажиллаж байна.

Энэ “Азийн супер сүлжээ” санаачилга нь бол Монгол Улсын сэргээгдэх эрчим хүчний нар салхины нөөц дээр тулгуурлах юм. Монгол Улс бол үйлдвэрлэгч байдлаар оролцох ийм концепцтой байгаа. Нүүрсний энэ баялаг нөөц дээр тулгуурласан бас тодорхой төслүүд яригдаж байна. Тухайлбал, Шивээ-Овоогийн хүрэн нүүрсний ордыг түшиглэн 5280 МВт-ын станц барих энэ төсөл хоёр Хятадын Стэйд Грийд төрийн өмчит компанитай хамтран судалсан. Одоо бол техникийн судалгааны шатанд байна.

**Г.Занданшатар:** Батмөнхийн Насантогтох 85 дээр.

**Б.Насантогтох:** Одонтуяа гишүүний асуултад хариулъя. Дулааны цахилгаан станцуудын, ялангуяа шинэ станцын нэгжийн өртөг өндөр байна гэж. Үндсэндээ тухайн станцын хүчин чадал, тоноглолын блокийн нэгж хүчин чадал гэсэн үндсэн хоёр зүйлээс их хамаардаг. Гуравт нь, нүүрс, ус гээд үндсэн хэрэглээнээс хамаарсан тооцооллууд гардаг. Одоо цагт бол хамгийн гол нэгж өртөгт нөлөөлж байгаа хүчин зүйл бол нүүрсний дулааны цахилгаан станцуудын байгаль орчинд ээлтэй байдал буюу хамгийн сүүлийн үеийн тоноглолуудыг хосолсон тоноглолуудыг сонгохоос хамаараад энэ өртөг зардлууд хөдөлж байдаг. Саяын таны хэлдэг бол 1 саяас 1500 гэдэг бол яг энэ дөрвөн шалтгаанаар сонголтоос хамаараад 20-30 хувийн ийм ялгаатай савлагаатай байдаг юм.

**Г.Занданшатар:** Тавинбэх сайд.

**Н.Тавинбэх:** 2020-2024 оны Засгийн газрын үйл ажиллагааны хөтөлбөрт бид нар өсөн нэмэгдэх хэрэгцээг хангах, импортын эрчим хүчний хэмжээг бууруулах зорилгоор 16 эх үүсвэрийг барьж ашиглалтад оруулахаар төлөвлөсөн байгаа. Энэ 16 эх үүсвэр гурван чиглэлээр хийгдэнэ. Нэгдүгээрт нь, одоо байгаа эх үүсвэрүүдийг өргөтгөх, шинэчлэх ажил байгаа. Хоёр дахь нь бол, уламжлалт аргаар хатуу түлш ашиглаж цахилгаан, дулааны эрчим хүч үйлдвэрлэдэг технологийг ашиглаж шинээр 300-400 МВт-ын станц барина. Тавантолгой дулааны цахилгаан станц 450 МВт хүчин чадалтай. Хувийн хэвшил, төрийн төрийн түншлэлээр Бөөрөлжүүт, Багануурын уурхайг түшиглэн 300-400 МВт-ын тус тус хоёр дулааны цахилгаан станцыг барих ёстой. Үлдсэн нь бол бага, дунд чадлын сэргээгдэх эрчим хүчний эх үүсвэрүүд байгаа. Энэ бага, дунд чадлын шинээр баригдах сэргэгдэх эрчим хүчний эх үүсвэрүүд бол дийлэнх нь баруун бүсэд баригдана. Зургаан аймгийн зургаан суманд 5-10 МВт-ын хүчин чадалтай нар, салхины ийм зургаан станц байгаа. Эрдэнэбүрэнгийн усан цахилгаан станцыг би оруулсангүй.

Хатуу түлш ашиглаж барих дулааны цахилгаан станцуудын хөрөнгө оруулалтын нэгж агрегатд ноогдох өртөг бол ер нь дэлхийн жишгээр бол нийт хүчин чадлаас хамаардаг юм. Хүчин чадал нэмэгдэх тусам нэгж аргатад ногдох өртгийн хэмжээ буурч байгаа. Манай улсын хямд хэмжээнд суурилагдсан хүчин чадал хэрэглээ бага учраас одоо энэ шинээр баригдах гурван станц бол хамгийн анхан шатны энгийн зардал өндөртэй байдаг “саб критикал” гэдэг ийм технологи ашиглаж байгаа. Энэ технологийн 1 МВт-ын үнэ нь бол олон улсад 2.2-2.8 сая доллароор бүтэж байгаа. Манай улсад хэрэгжүүлэхээр ярьж байгаа гурван станцын хувьд бол 1.6-1.7 сая доллароор.

**Г.Занданшатар:** Бөхчулууны Пүрэвдорж гишүүн.

**Б.Пүрэвдорж:** Тэгэхээр ер нь бол хямд эрчим хүч гэдэг бол ямар ч чөлөөт бүсээс илүүтэй, ямар ч татварын хөнгөлөлт үзүүлэхээс илүүтэйгээр хамгийн үйлдвэрлэл хөгжих, хөгжил авчрах хамгийн чухал зүйл байдаг. Ер нь бол Ховд аймагт байгуулагдах Эрдэнэбүрэнгийн цахилгаан станц бол үнэхээр энэ баруун бүсэд маш том өөрчлөлтийг авчрах ийм том бүтээн байгуулалт болж байгаа. Энэ бүтээн байгуулалтын хувьд бол манай Ховдын ард түмэн бас нэлээн их ашиг хүртэх ийм боломжтой. Тэгэхээр энэ дээр зөвхөн хэдхэн Хятадын компани, хэдхэн Монголын компани ашиг хүртэх биш илүү Ховдын ард түмэн тэнд ажиллаж тодорхой хэмжээгээр энэ төслийн үр дүнг хүртэх ёстой гэж үзэж байгаа.

Энэ төслийг удирдаж байгаа удирдах хүмүүс нэг нам чинь, цүнх барьдаг ийм нөхдүүд яваад байгаа сураг байгаа шүү, Тавинбэх сайд аа. Ер нь бол нутаг орноо мэддэг, тэндхийн амьдрал ахуйг бас тодорхой хэмжээгээр мэддэг тэр хүмүүс энэ бүтээн байгуулалтын явцыг чи илүү сайн урагшлуулж чадна шүү гэдгийг хэлье. Манай Ховд аймгийн Дөргөний усан цахилгаан станц, энэ Эрдэнэбүрэнгийн усан цахилгаан станц баригдахад энд амьдарч байгаа тэр сумын иргэд хамгийн хямд үнээр тэр цахилгаанаа хэрэглэх ийм боломжийг л одоо гаргаж гаргаж ирэх ёстой. Энэ дээр ялангуяа анхнаасаа энэ сумын иргэд нь илүү хямдхан цахилгаан хэрэглэх юм бид нарт хэрэгтэй юм гэдэг ийм мэдээлэлтэй байх юм бол энэ төслийг явуулахад их тустай болно гэдгийг бас та бүхэнд хэлье. Тэгээд энэ Эрдэнэбүрэнгийн усан цахилгаан станцын энэ үйл ажиллагаан дээр.

**Г.Занданшатар:** 1 минут, Пүрэвдорж гишүүн.

**Б.Пүрэвдорж:** Энэ Эрдэнэбүрэнгийн цахилгаан станц дээр цөөн хэдэн хүмүүс ашгаа хүртдэг биш, энэ бүс нутагт амьдарч байгаа нутгийн иргэд энэ хямд эрчим хүчний хэрэглээний хүрээнд нутгийнхан нь тэр Эрдэнэбүрэнгийн яг үйлдвэрлэж байгаа бүтээгдэхүүний үнээр цахилгаанаа хэрэглэдэг, тэндхийн байгаль орчинд сөрөг нөлөөтэй бүх зүйлүүдийг тэр үйлдвэрлэлийн үр ашгаас зохицуулж чаддаг, тэгээд энэ баруун бүсийн ард иргэд хямдхан эрчим хүчийг хэрэглэх нь одоо хамгийн чухал, хөгжилд тустай зүйл болох юм. Тийм учраас энэ ажлыг хийх тэр менежментийн баг дээрээ бас тодорхой хэмжээгээр бодлоготой байгаарай гэж танд анхааруулж байна. Баярлалаа.

**Г.Занданшатар:** 81, Тавинбэх сайд асуултад хариулна.

**Н.Тавинбэх:** Эрдэнэбүрэнгийн усан цахилгаан станц Монгол Улсын хэмжээнд, Монгол Улсын эрчим хүчний салбарт хөгжилд түлхэц үзүүлэхүйц ийм төсөл хөтөлбөр байгаа. Эрдэнэбүрэнгийн усан цахилгаан станцтай холбоотой би нэг тодруулга хиймээр байна. Эрдэнэбүрэнгийн усан цахилгаан станцыг барьж ашиглалтад оруулахад улсын тусгай хэрэгцээнд 28 мянган га газрыг авсан. Үүний 9500 га газар нь бол усан сан байгуулах байгаа. Яг одоо энэ усан сан байгуулагдах газарт амьдарч байгаа мал бүхий, газар тариалан эрхэлдэг 528 мянган өрх байна. Бид төслөө хэрэгжүүлнэ. Бас энэ 528 мянган өрхийнхөө амьжиргааг одоо байгаа түвшнээс нь дордуулахгүйгээр, одоо байгаа түвшинд нь хадгалах хэмжээнд нөхөн олговор нүүлгэн шилжүүлэлтийг хийнэ. Бас нутгийн иргэдэд буруу ойлголт төрсөн учраас төслийн талаар нийгмээс янз бүрийн бас реакцууд гарч байгаа. Тэгээд энэ дээр бол тус тойргоос сонгогдсон гишүүд, орон нутгийн удирдлагууд хамтарч дэмжиж ажиллахыг би хүсье.

**Г.Занданшатар:** Одоо эрхэм гишүүн Дашдондогийн Ганбат.

**Д.Ганбат:** Ер нь бол энэ өвөл бас нэлээн хүнд өвөл байлаа. Өвчин зовлонтой нэлээн хүйтэн ч өвөл байлаа. Бас энэ өвлийг ямар ч байсан ингээд ямар ч байсан амжилттай ингээд даван тууллаа. Одоо ингээд 4 сарын 1. Энэ эрчим хүчний салбарт ажилладаг инженер техникийн ажилтнуудад энийг бас цохон тэмдэглэх нь зүйтэй байх. Үүнээс гадна тэр Эрдэнэт үйлдвэрийг 100 хувь болгож авчирсан нөхдүүд, тэнд ажиллаж байгаа олон ажилчиддаа Монголын ард түмэнд бас баярласан талархсанаа илэрхийлэх нь зүйтэй байх.

Талаар болж байгаа, бүтэж байгаа хэдхэн салбар байна, манай хувийн хэвшил байна. Өөрөө өөрийнхөө амьдралыг аваад явж байгаа хувиараа хөдөлмөр эрхэлж байгаа энэ улсууд л байна. Бусад салбарууд бол үндсэндээ бараг л хүнд байна шүү. Хийж байгаа ажил, явуулж байгаа арга хэмжээ үнэхээр өнөөдрийн хүсэн хүлээсэн тэр хэмжээнд бол алга байна. Тэрний нэг нь манай энэ эрчим хүчний салбар. Энэ нөөц боломжийг нь аваад үзэх юм бол маш их боломжтой салбар шүү дээ. Юун бид нар гаднаас импортлох, гадагшаа экспортолж байх ёстой шүү дээ. Бид нар бол алтан байрлалтай, Орос, Хятад хоёрын дунд. Нөгөө талаар нарны, салхины, ураны маш их нөөцтэй газар байхгүй юу. Энийгээ ашиглаад гадагшаа экспортолж байхын оронд өнөөдөр одоо импортлоод л сууж байна. Энэ юутай холбоотой гэж үзэж байна? Энэ талаар бас Эрчим хүчний сайдын бодлыг нь сонсчихъё.

Нөгөө талаар бол энэ усан цахилгаан станц маш чухал. Гэтэл одоо энийгээ хэчнээн олон жил ярьдаг юм бэ? Ерөөсөө хийж хэрэгжүүлж чадсангүй. Яагаад чухал вэ гэхээр усан цахилгаан станц бол шөнө нь хэлүүлээд байгаа цахилгааныг голдрилыг нь тааруулдаг. Гэтэл одоо энэ хил гараад Оросын Холбооны нутаг дэвсгэрт бол өчнөөн олон усан цахилгаан стан байж байдаг. Манай улсад өчнөөн жил ярьдаг, ерөөсөө болдоггүй. Энэ одоо ямар учиртай юм? Нөгөө талаар одоо удахгүй бүгд цахилгаан машинд орж байна, цахилгаан хөдөлгүүрт шилжиж байна. Цахилгааны хэрэгцээ асар их болно. Өнөөдөр монголчуудын амьдрал ядуу ядруу байгаа болохоор бид нарын хэрэглээ ийм бага байгаа юм. Жинхэнэ хүн шиг амьдраад энэ эрчим хүчээ хэрэглэсэн шиг хэрэглээд ингэх юм бол, үйлдвэрүүд байгуулаад ажиллуулаад эхлэх юм бол эрчим хүчний хэрэгцээ асар их ээ. Энийг одоо төлөвлөөд л яриад байгаагаас биш яг тооцоод ингэсэн шинж шинжилгээ судалгаа байна уу?

Нөгөө талаар бол Рио Тинто, Оюу толгой дээр эрчим хүчний станц байгуулчихаар байлаа, 100, 200 МВт-ын. Тэрийг өмнүүр нь ороод чадна, мэднэ гээд л та нар авсан. Одоо хаана байгаа юм бэ? Тэр ахиад л нэг цаасан дээр үлдэх юм шиг байна. Яагаад ийм болчихоо вэ? Бас л авлига авах гээд байдаг юм уу, яах гээд байдаг юм бэ?

**Г.Занданшатар:** Тавинбэх сайд.

**Н.Тавинбэх:** Ганбат гишүүний асуултад хариулъя. Оюу толгой төслийн цахилгаан хангамжтай асуултаас эхэлье. Оюу толгой төслийг үйл ажиллагаа явуулж эхэлснээс хойш дөрвөн жилийн дотор Оюу толгой төслийн цахилгаан эрчим хүчний хэрэглээг дотоодоос хангах талаар хөрөнгө оруулалтын гэрээн дээр нарийвчлан тохирсон. Гэрээгээр гурван хэлбэрээр дотоодоос цахилгаан эрчим хүчээр Оюу толгойн хэрэглээг хангах учиртай. 7.3 дугаар заалтад тодорхой заасан байгаа, хөрөнгө оруулалтын гэрээний.

Нэг дэх хувилбар нь бол хөрөнгө оруулагч. Оюу толгойг хэлж байна. Өөрөө санхүүжүүлээд, эсвэл бариад ингээд нүүрсээр ажилладаг станцаар хэрэгцээгээ хангах ёстой юм. Хоёр дахь хувилбар нь бол гуравдагч этгээдийн санхүүжүүлсэн, эсвэл барьсан, нүүрсээр ажилладаг станцаар Оюу толгойн хэрэгцээг хангах ёстой. Гурав дахь нь бол эрчим хүчний системээс хангах ёстой. Эхний хоёр хувилбараар өнөөдрийг хүртэл ажилласан билээ. Оюу толгой бол өөрөө барих гэсэн. Оюу толгойг ямар шалтгаанаар өөрөө станц, бар, цахилгаан эрчим хүчээ хангах шалт үүргээсээ татгалзсан бэ гэхээр хөрөнгө оруулалтын хэмжээ нэмэгдэх учраас одоо бид чадахгүй нь ээ гэсэн. Дараа нь засгаас, төрөөс хувийн хэвшлийнхнээр бариулж, 2 дахь заалтаар гэсэн үг, Оюу толгойн хэрэгцээг хангая гэсэн.

Энэ төсөл бас амжилтгүй болсон учраас төр өөрөө станц барьж Монгол Улсын эрчим хүчний системээс хангахаар ажиллаж байна. Өнөөдрийн байдлаар Оюу толгойг хангах Тавантолгой дулааны цахилгаан станцын хувьд санхүүжилтийнхээ 30 хувийг Эрдэнэс Тавантолгойгоос хувьцаа эзэмшүүлэхээр босгочихсон. Үлдсэн 70 хувийг санхүүжүүлэхээр Хөгжлийн банкнаас санхүүжилт авахаар ярилцаж байна. Засгийн газар, бас Сангийн сайд шаардлагатай бол засгийн баталгаа гаргах дээр ажиллая гэсэн. Энэ төсөл өөрөө ашигтай учраас Монгол Улс өөрөө барих нь зөв хувилбар гэж би сайдын хувьд харж байгаа. Хэрвээ Оюу толгой станцаа баривал Оюу толгой зардлаа өсгөнө.

**Г.Занданшатар:** Тавинбэх сайдад хугацаа нэмж өгье. Дуустал хариулъя.

**Н.Тавинбэх:** Говийн бүсэд байгаа бусад хэрэглэгч нар, уул уурхайн томоохон оюу толгойгоос бусад төслүүд бүгд импортоор эрчим хүч авч байгаа. Бусад хэрэглэгчийг Оюу толгой өөрөө станцаа баривал хангахгүй ээ. Мөн өндөр өртөгтэй станц барьж зардлаа өсгөхөөс гадна элэгдлийн зардал байгуулна. Бусад хөрөнгө оруулалтын ажил дээр хэрэглэж байгаа, Монгол Улсад ашиггүй энэ хувилбар луу явах учраас бид нар төр өөрөө бариад Оюу толгойг хангаад, говийн бүсэд байгаа бусад хэрэглэгчдийг хангаад, шаардлагатай бол одоо өнөөдрийг хүртэл бий болгосон дэд бүтцээрээ төвийн эрчим хүчний нэгдсэн системд бий болсон хэрэглээний өсөлтийг хангах боломжтой болно.

Ер нь шинээр баригдах станц ганц станц бол нэг ийм уул уурхайн өндөр шаардлага тавьдаг цахилгаан хангамжид төслийг дангаар хангах боломж байдаггүй юм. Тэгэхээр Оюу толгой станц баривал энэ найдвартай ажиллагааг хангахын тулд аль нэгэн систем дээр аваачиж уяна. Би бол одоо байгаа Өвөр Монголын эрчим хүчний систем дээр аваачиж уях байх. Энэ нь бас Монгол Улсад ашиггүй гэж ингэж үзэж байгаа. Тийм учраас монголчууд өөрсдөө бариад бусад хэрэглэгчдийг хангах, эрчим хүчний салбартаа орлого олох энэ боломжийг бүрдүүлэх хувилбар бол хамгийн зөв хувилбар гэж ингэж харж байгаа. Бид энэ 5 сард багтаагаад Оюу толгой, Тавантолгой дулааны цахилгаан станцын барилга угсалтын ажлыг гүйцэтгэх гүйцэтгэгчийг сонгон шалгаруулах нээлттэй тендерийг зарлана.

**Г.Занданшатар:** Тавинбэх сайд болчихсон уу?

**Н.Тавинбэх:** Хэрэглэгээг бид нарийн тооцож чадаж байгаа. Энэ чиглэлээр ажилладаг манайд мэргэжлийн байгууллага бий. Ер нь өнгөрсөн жилүүдийн дунджийг үзвэл цахилгаан, дулааны эрчим хүчний хэрэглээ дунджаар 5-7 хувиар өсөж байгаа. Дээр нь энэ хэрэглээний дундаж дээр нэмэх нь томоохон төсөл хөтөлбөрүүдийг нэмж байгаа. Тэгэхээр 2024 он гэхэд бид нар түрүүн би танилцуулгадаа хэлсэн. Өнөөх Засгийн газрын үйл ажиллагааны хөтөлбөрт тусгагдсан 16 эх үүсвэрийг барьчихвал одоо байгаа 1520 МВт-ын суурилагдсан хүчин чадал дээр нэмэх нь 1896 МВт-аар Монгол Улсын эрчим хүчний эх үүсвэрүүдийн хүчин чадал нэмэгдэх юм. Энэ бүх томоохон төслүүдийг хэрэглэгээг оруулаад хангах, хангаж хүрэлцэхээр, цаана нь хэрэглээнээс илүү олон улсын стандартаар тавигддаг 20 хувийн илүү нөөцтэй болох боломжтой болно гэж ингэж ойлгож болно.

**Г.Занданшатар:** Ганбат гишүүнд 1 минут өгчихье.

**Д.Ганбат:** Энэ уул нь Засгийн газар цаг дээр цөөнхөд ердийн горимоор тэр 4, 5 минутыг нь өгчихмөөр юм шиг байгаа юм. Би одоо авлигад эдэгдсэн энэ төр засаг өнөөдрийн нөхцөл байдалд бол тэр төлөвлөж байгаа юмаа хугацаанд нь оруулаад өртөг нь бага байна гэдэгт бол итгэхгүй байна. Нэг чанаргүй л юм оруулах байлгүй дээ. Нөгөө талаар бол энэ эрчим хүчний систем чинь суурь систем ээ. Энийг хэзээ зах зээлийн горимд орох, оруулах юм бэ? Тэгэхгүй бол одоо удахгүй тэгээд баахан өр, авлага хооронд нь үүсдэг. Төр, засгийн мөнгө гэж байхгүй шүү дээ. Хэн нэгнээс нь нөгөөд нь авч төлнө. Нэг хэсгийг нь хохироогоод ингэж л яваа. Энэ дээр одоо ямар бодолтой байна вэ? Жинхэнэ зах зээлийн горимд нь оруулаад ингээд яг хэрэгцээтэй, шаардлагатай улсад нь тэр хөнгөлөлтийг нь өгөөд ингээд явбал хувийн хэвшил орж ирнэ. Хувийн хэвшил орж ирэхээр энэ салбар чинь хөгжинө, өснө.

**Г.Занданшатар:** Тавинбэх сайд

**Н.Тавинбэх:** Оюу толгой 350 МВт-ын хүчин чадалтай дулааны цахилгаан станцыг өөрийнхөө цахилгаан хэрэглээнд зориулж барихдаа 1.2 сая долларын санал ирүүлж байсан. Өнөөдөр бид төр барих станцын техник, эдийн засгийн үндэслэлээр 450 МВт-ын хүчин чадалтай станцыг 808 сая америк доллароор барина гэсэн ийм төсөл хөтөлбөр гарч байгаа. Бид энэ үнийг хэдийгээр одоо хүчин чадал нэмэгдсэн ч үнэ буурч байгаа нь энэ станцын барилга угсралтын чанарт огт нөлөөлөхгүй ээ. Бид евро стандартын тоног төхөөрөмж сонгож үнийг тавьсан байгаа. Та энд эргэлзэхгүй байж болно. Зөвхөн бидэнд одоо 70 хувийн санхүүжилт дээр цаг хугацаа шаардлагатай байгаа. Гэхдээ одоо Засгийн газар дээр бид тохирчихсон учраас 70 хувийн санхүүжилтийн асуудал удахгүй шийдэгдэж байна. Ингээд би түрүүн хэлсэн. Энэ 5 сард багтаагаад тендерийг зарлана, гүйцэтгэх засгийг сонгон шалгаруулах. Бид олон улсын зөвлөх компани авч ажиллана. Холбогдох хууль тогтоомжийн дагуу бас хяналт тавьж ажиллаж чадна.

Хувийн хэвшлийн хоёр станц барих тухай би танд түрүүн хэлсэн. Энэ станцуудын хувьд бол бидэнд нэг хүндрэл гардаг. Энэ хувийн хэвшлийнхний барих станц бол дандаа бас зээлээр явж байгаа. Энэ бол өртгийн хөрөнгө оруулалтын зардлыг өсгөдөг. Хөрөнгө оруулалтын зардал өндөр болох тусам уг станцаас гарах эцсийн бүтээгдэхүүн, цахилгаан, дулааны нэгжийн үнэ өндөр болж байгаа. Бидний хувьд бол удаан хугацаанд төрөөс цахилгаан, дулааны эрчим хүчний нэгжийн үнийг тогтвортой барьснаас болоод, бас хөрөнгө оруулалт нь саад болж байгаа хүндрэл гаргаж байгааг би ний нуугүй хэлмээр байна.

**Г.Занданшатар:** Тавинбэх сайд гүйцээж хариулъя, 81.

**Н.Тавинбэх:** Монгол Улс ил гадаргуун ус багатай, тэрэн дотроо одоо усан цахилгаан станц барих боломжтой гол мөр нь цөөхөн. Тэрний нэг нь бол Эрдэнэбүрэнгийн усан цахилгаан станц байгаа. Ер нь усан цахилгаан станц барих гол юу бол өөрөө байгалийн өгөгдөлтэй байх ёстой. Урсац, өндөржилтийн зөрүүтэй, урсацын хэмжээ шаардлага хангасан хэмжээнд, өндөржилт заавал зөрүүтэй байдаг ийм байгалийн өгөгдөл байвал барихад хялбар болдог. Тэрнээс одоо тийм зөрүү багатай, өгөгдөл багатай бол нэгжид оруулах хөрөнгө оруулалтын зардал эдийн засгийн хувьд ашиггүй байдаг учраас гол болгон дээр усан цахилгаан станц бариад ч байж болдоггүй юм.

Эгийн голын хил дамжин урсдаг, улс дамжин урсдаг улсуудын хувьд олон улсын гэрээ хэлэлцээрээр заавал дамжин урсаж байгаа улсуудтай ойлголцох ёстой. Эгийн голын усан цахилгаан станцын хувьд бол ОХУ бол байгаль орчинд сөрөг нөлөөлөлгүй үйл ажиллагаа явуулах, байгаль орчинд голын урсацад бусад зүйлд нөлөөлөл үзүүлж байна гэж үздэг учраас бид нар одоо судалгааны ажил дээр явж байгаа. Хамгийн сүүлд бидэнд биологийн олон зүйлд нөлөөлөх нөлөөллийн үнэлгээг хийлгэж ир гэсэн шаардлага тавьсан. Бид олон улсын тендер зарлаад мэргэжлийн компанийг оруулчихсан. Үнэлгээний ажил үндсэндээ дуусах шатандаа явж байгаа. Үнэлгээ гарвал бид дэлхийн өв, дэлхийн өвийн сан, ОХУ-д хүргүүлнэ. Бас нөлөөллийг арилгатал хэрвээ үнэлгээгээр ямар нэгэн нөлөөлөлтэй гэж гарвал нөлөөллийг арилгах арга хэмжээг үе шаттайгаар авч тохиролцоонд хүрэх боломжтой гэж ингэж харж байгаа.

Эрдэнэбүрэнгийн хувьд бол эх оронч гол учраас бусад улсуудаас ямар нэгэн хориг саад, үл ойлголцол үүсээгүй. Ганцхан би түрүүн хэлсэн, усан сан байгуулагдах тусгай хамгаалалтад авсан усан станц, усан сан, боомт байгуулах газарт ажиллаж амьдарч байгаа нутгийн иргэдийн асуудлыг шийдэх асуудал онгорхой байгаа. Тэгэхдээ би энэ ойлголцолд хүрнэ гэдэгт огт эргэлзэхгүй байгаа. Энийг зохицуулсан эрх зүйн зохицуулалт Монгол Улсад бий. Харамсалтай нь одоо зохион байгуулалттайгаар энэ том төслийн талаар буруу мэдээлэл иргэдэд хүрүүлж бидний ажилд бас хүндрэл учруулж байгааг хэлье.

**Г.Занданшатар:** Ингээд мэдээлэлтэй холбогдуулж цөөнхөөс асуулт асууж, үг хэлж дууслаа. Булгантуяа гишүүн нэрээ ирүүлсэн юм байна, цахимаар. Булгантуяа гишүүн цөөнхийн гишүүн биш учраас асуулт асууж, үг хэлэхгүй.

Ингээд үдээс хойших нэгдсэн хуралдаанаар “Эрчим хүчний салбарын өнөөгийн байдал, эрчим хүчний найдвартай, аюулгүй байдлыг хангах чиглэлээр хэрэгжүүлж байгаа ажлын талаар” Ерөнхий сайдын мэдээллийг сонслоо.

Ер нь эрчим хүчний хангамж, тогтвортой үйлдвэрлэл, цаашдын төлөв байдлын талаар нэгдсэн бодлогыг Улсын Их Хурлаар батлуулж тууштай хэрэгжүүлэх шаардлагатай. Одоо V цахилгаан станц барья гээд тав, арван жил боллоо. Тавантолгойн цахилгаан станцыг барья гээд тав, арван жил боллоо. Дандаа нэгийг нь нөгөөгөөр нь тээглүүлээд зогсоочихдог. 1988 онд Төлөвлөгөөний комиссоос Багануур дээр V цахилгаан станц байгуулах төлөвлөгөө, ТЭЗҮ батлагдаад ажил нь эхлээд явж байгаад 1991 онд зах зээлийн шилжилтэд ороод V цахилгаан станц барих асуудал зогссон юм байна лээ. Тэрнээс хойш үндсэндээ гучин жил, одоо байгаа III, IV цахилгаан станцаа л хүчин чадлыг нь тултал нэмэгдүүлээд л ингээд яваад байдаг. Энэ бол манай эрчим хүчний цаашдын төлөв байдал, хэрэглээний өсөн нэмэгдэж байгаа хэрэгцээ, үйлдвэрлэл, эдийн засгийн байдалтай тохирохгүй болчихсон. Энийг бол Засгийн газар Тавантолгойн болон V цахилгаан станцын асуудлыг нэг мөр, нэг дүгнэлт гаргаад тууштай хэрэгжүүлэхийг. Бодлого гэдэг бол алийг нь нэгдүгээрт хийх юм бэ гэдгийг л тавих хэрэгтэй байгаа юм. Тэгэхгүй бол дандаа энэ Тавантолгойг барина гээд л V цахилгаан станц барина гээд Тавантолгойг зогсоогоод л, бусад цахилгаан станцууд бараг баригдаж байгаад л зогсоод байдаг бол Монголын эрх ашигт нийцэхгүй. Эрчим хүчний яамыг Улсын Их Хурал, Засгийн газар тууштай дэмжиж ажиллах бололцоогоор нь хангаж өгөх шаардлага байгаа. Энийгээ бол өнөөдөр бас ярилаа.

Оргил ачааллын үеийг Засгийн газрын тогтоолын хөнгөлөлт чөлөөлөлтийн үеийн бас давхар ачаалалтай хамт давж гарлаа. Тэгэхээр Эрчим хүчний сайд, салбарын хамт олонд ажлын амжилт хүсье.

Дараагийн асуудалд орно.

**Тав.Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийг явуулна.**

Төслийг эцсийн хэлэлцүүлэгт бэлтгэсэн талаарх Хууль зүйн байнгын хорооны танилцуулгыг Улсын Их Хурлын гишүүн Цэрэнжамцын Мөнхцэцэг танилцуулна.

**Ц.Мөнхцэцэг:** Улсын Их Хурлын дарга, эрхэм гишүүд ээ,

Улсын Их Хурлын гишүүн Цогтбаатараас 2020 оны 5 дугаар сарын 7-ны өдөр Улсын Их Хуралд өргөн мэдүүлсэн Хүний эрх, хамгаалагч эрх зүйн байдлын тухай хуулийн төсөл болон хамт өргөн мэдүүлсэн хуулийн төсөлтэй холбогдуулан боловсруулсан Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг Улсын Их Хурал 2021 оны 4 дүгээр сарын 1-ний өдрийн нэгдсэн хуралдаанаараа хэлэлцэж, ирцийн хэлэлцүүлэгт бэлтгүүлэхээр Хууль зүйн байнгын хороонд шилжүүлсэн.

Хууль зүйн байнгын хороо 2021 оны 4 дүгээр сарын 2-ны өдрийн хуралдаанаараа хуулийн төслийн эцсийн хэлэлцүүлэг явуулсан бөгөөд эцсийн хэлэлцүүлэгт бэлтгэсэн төсөл, Байнгын хорооны танилцуулгыг та бүхэнд хүргүүлсэн болно.

Улсын Их Хурлын эрхэм гишүүд ээ,

Хүний эрх, хамгаалагч эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүдтэй холбогдуулан боловсруулсан Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгэсэн талаарх Хууль зүйн байнгын хорооны танилцуулгыг хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

**Г.Занданшатар:** Ажлын хэсгийн гишүүдийг оролцуулаарай. Байнгын хорооны танилцуулгатай холбогдуулан асуулт асуух Улсын Их Хурлын гишүүн байна уу? Аюурсайхан гишүүнээр тасаллаа. Төмөрбаатарын Аюурсайхан гишүүн асуулт асууна. Цахимаар асуулт байна уу? Алга байна. Цахим асуулт тасаллаа.

**Т.Аюурсайхан:** Хүний эрх хамгаалагчийн тухай хууль шинэ хууль баталсан байгаа. Хүний эрхийн Үндэсний Комиссын тухай хуульд үүнтэй холбогдуулаад нэмэлт, өөрчлөлт оруулаад ингээд эцсийн хэлэлцүүлгийг нь хийж байна. Дахин сануулахад бол Хүний эрхийн Үндэсний Комиссынхон ажлаа сайжруулах хэрэгтэй. Энэ чинь одоо удаан жил иймэрхүү байдлаар явлаа. Тэгээд тодорхой өөрчлөлт шинэчлэлт гаргахын тулд сонгон шалгаруулж нэр бүхий хүмүүсээс ажилд нь томилоод удаагүй байгаа. Тэгээд алхам тутамд хүний эрх зөрчигдөж байгаа. Хүний эрхийн Үндэсний Комиссын тайланг Улсын Их Хурал хүлээж авсан байгаа. Удахгүй хэлэлцэнэ.

Өнөөдөр даргын дэргэдэх зөвлөл дээр Улсын Их Хурлын даргаас бас санал гаргаж Одонтуяа дэд дарга бас саналаа дэвшүүлж, Занданшатар дарга тодорхой чиглэл өгөөд, ирэх долоо хоногт Хүний эрхийн дэд хороог хуралдуулахаар болж байна. Энхийн цагт цэргийн албан хаагчийн амь нас одоо хохирно гэж байж болшгүй зүйл. Бид нар энийг удаа дараа хэлж байгаа, удаа дараа хэлж сануулж байгаа. Энэ бол дэндүү харамсалтай ийм явдал болж байна. Тэгээд энэ дээр бас тодорхой үйл ажиллагаа явуулж дүгнэлт гаргаж, тэр цэргийн анги нэгтгэлүүд дээр одоо ажиллаж Хүний эрхийн Үндэсний Комиссынхон тодорхой нөхцөл байдлыг судалж тогтоож ингэж явахгүй бол одоо тохиолдол болгон дээр дугуй уугаад байдаг. Ер нь хүний эрх хаана зөрчигдөж байна? Үндсэн хуульд заасан нэгдүгээр эрх нь мөн шүү дээ, хүний эрхийн. Хүн амьд явах эрхтэй. Энэнд нь ноцтой хэрцгийгээр халдаж байхад нь дуугүй байж байдаг. Тэгээд хараад л одоо ингээд л ийм байдлаар Хүний эрхийн Үндэсний Комисс бол цаашдаа ажиллахгүй ээ. Тэгээд хууль тогтоомжийг нь одоо сайжруулж байна.

**Г.Занданшатар:** Санал юм даа. Үг хэллээ.

Одоо санал хураалт явуулна. Үдээс хойших туршилтын санал хураалт, бүртгэлийн санал хураалт явуулаагүй байгаа. Улсын Их Хурлын гишүүдийг цахим санал хураалтдаа бэлтгэж, онцгой нөхцөлд цахимаар хуралдаж байгаа учраас MyParliament программыг ашиглаж саналаа өгөх бүртгэлд орно уу гэж бүртгэлийн санал хураалт. Туршилтын санал хураалт явуулна. Түрүүн бүртгэл хийсэн.

 Бүртгэлд орохгүй байгаа Анадбазар Аубакир, Баатарбилэг, Баделхан, Бат-Амгалан, Батлут, Батсуурь, Баттөмөр, Баярсайхан, Бейсен, Болорчулуун, Жамбалын Ганбаатар, Н.Ганибал, Хассуурийн Ганхуяг, Цэрэнпилийн Даваасүрэн, Гонгорын Дамдинням сая байсан, Тогмидын Доржханд, Болдын Жавхлан, Цэндийн Мөнх-Оргил, Лхагвын Мөнхбаатар, Жамъянгийн Мөнхбат, Нанзадын Наранбаатар, Бөхчулууны Пүрэвдорж, Шатарбалын Раднаасэд, Даваажанцангийн Сарангэрэл, Батсүхийн Саранчимэг, Цэдэвийн Сэргэлэн, Цэвэгдоржийн Туваан, Чинбатын Ундрам, Одонгийн Цогтгэрэл, Жигжидсүрэнгийн Чинбүрэн, Содномын Чинзориг, Баттогтохын Чойжилсүрэн, Бямбасүрэнгийн Энх-Амгалан, Баттөмөрийн Энхбаяр, Нямаагийн Энхболд, Дамдинсүрэнгийн Өнөрболор нар бүртгэлд орохгүй байна. Энэ улсуудад туслахууд нь хэлээрэй. Энэ улсууд бүртгэлдээ ор. Бүртгэлд орохгүй бол ирцнээс хасагд. Тасалсанд тооц.

Гишүүд асуулт асууж, хариулт авч дууссан.

Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төслийг эцэслэн батлах бэлтгэл хангуулахаар Хууль зүйн байнгын хороонд шилжүүлж байна. Энийг бас санал хураалт хийхгүй шилжүүлэх ёстой юм. Одоо тэгээд хууль эцэслэн батлах санал хураалтыг Улсын Их Хурлын дарга, мэдээлнэ. Тав дахь өдөр эцэслэн баталжуулна гэж заасан байгаа.

Нийгмийн даатгалын үндэсний зөвлөлийн зарим гишүүдийг чөлөөлөх, томилох тухай тогтоолыг баталсны дараа эцсийн хэлэлцүүлэг явуулна. 39-өөс дээш, нийт гишүүдийн олонхоор хууль эцэслэн батлах тул гишүүд цахим санал хураалтын тоног төхөөрөмжид орж бүртгэгдэнэ үү.

Ингээд Байнгын хороонд шилжүүлчихсэн тул одоо Улсын Их Хурлын тогтоолоо баталъя. Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай үдээс өмнөх чуулганы нэгдсэн хуралдаанаар хэлэлцээд санал хураалт явуулсан. Санал хураалтаар Энхтайваны Энхжаргал, Лхагважавын Төр-Од нар дэмжигдэж, бусад нь нэр дэвшээгүй учраас тогтоолын төсөлд өөрчлөлт орсон. Тогтоолын эцсийн найруулгыг уншиж танилцуулъя.

Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай, Монгол Улсын Их Хурлын чуулганы хуралдааны дэгийн тухай хуулийн 108 дугаар зүйлийн 108.2 дахь хэсэг, Нийгмийн даатгалын тухай хуулийн 27 дугаар зүйлийн 27.2 дахь хэсгийг үндэслэн Монгол Улсын Их Хурлаас ТОГТООХ нь:

1.Энэбишийн Оюунтэгш, Намгарын Алгаа нарыг чөлөөлөгдөх хүсэлтээ ирүүлсэн тул Нийгмийн даатгалын үндэсний зөвлөлийн ажил олгогчийг төлөөлсөн гишүүнээс чөлөөлсүгэй.

2.Энхтайваны Энхжаргал, Лхагважавын Төр-Од нарыг Нийгмийн даатгалын үндэсний зөвлөлийн ажил олгогчийг төлөөлсөн гишүүнээр томилсугай.

3.Энэ тогтоолыг 2021 оны 4 дүгээр сарын 2-ны өдрөөс эхлэн дагаж мөрдсүгэй.

Тогтоолын эцсийн найруулга дээр санал гишүүн байна уу? Алга байна. Эцсийн найруулгыг сонсонд тооцлоо.

Одоо санал хураалт явуулна. Эцэслэн батлах санал хураалт явуулна, тийм ээ. Ахиад бүртгэлийн санал хураалт явъя. Хууль эцэслэн батлах санал хураалт явуулна. Энэ гишүүдийн тоног төхөөрөмж MyParliament программын гацалтыг дахиж нэг удаа шалгаад, тэгээд санал хураалт явуулна. Шалгалтын санал хураалт. Дамдины Цогтбаатар, Мөнхбат хоёр эсрэг гарсан байна. Дэмжсэн тооцоорой гэсэн юм байна. Тэгэхдээ 39 санал дэмжигдсэн.

Ингээд санал хураалтад 54 гишүүн оролцож, 39 гишүүн дэмжиж нийт гишүүдийн олонхын саналаар хууль эцэслэн батлагдлаа.

Одоо эцэслэн батлах санал хураалт явуулъя.

Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийг эцэслэн батлах санал хураалтыг явуулъя. Санал хураалт явуулна.

Саяын санал хураалтыг хүчингүйд тооцох санал хураалт явуулъя. Цэрэнжамцын Мөнхцэцэг гишүүн үг хэлнэ.

**Ц.Мөнхцэцэг:** Сая төхөөрөмж гацаад энэ санал хураалтаас хоцорчихлоо. Тийм учраас саяын санал хураалтыг хүчингүйд тооцох санал гаргаж байна.

**Г.Занданшатар:** Мөнхцэцэг гишүүний гаргасан горимын саналаар хүчингүйд тооцох санал хураалт явуулъя.

Санал хураалтад 54 гишүүн оролцож, 40 гишүүн дэмжиж Мөнхцэцэг гишүүний горимын санал дэмжигдлээ.

Ингээд одоо хуулийн төслүүдийг эцэслэн батлах санал хураалт явуулна.

Монгол Улсын Их Хурлын чуулганы хуралдааны дэгийн тухай хуулийн 44.2-т “Нэгдсэн хуралдаанд хуулийн төслийг эцэслэн батлах санал хураалт явуулах бөгөөд Улсын Их Хурлын нийт гишүүний олонх дэмжсэн бол хууль эцэслэн баталсанд тооцно.” гэж заасан.

Ингээд Хүний эрх, хамгаалагчийн эрх зүйн байдлын тухай хуулийн төслийг эцэслэн баталъя гэсэн саналын томьёоллоор санал хураалт явуулъя.

Санал хураалт.

Санал хураалтад 54 гишүүн оролцож 43 гишүүн дэмжиж, Хүний эрх хамгаалагчийн эрх зүйн байдлын тухай хууль эцэслэн батлагдлаа.

Дагалдсан хуулиудыг батална.

1.Гэрч, хохирогчийг хамгаалах тухай хуульд нэмэлт, өөрчлөлт оруулах тухай хуулийн төслийг эцэслэн баталъя гэсэн саналын томьёоллоор санал хураалт явуулъя.

Санал хураалтад 54 гишүүн оролцож, 42 гишүүн дэмжиж, хууль эцэслэн батлагдлаа.

2.Зөрчлийн тухай хуульд нэмэлт оруулах тухай хуулийн төслийг эцэслэн баталъя гэсэн томьёоллоор санал хураалт явуулъя.

40 гишүүн дэмжиж, хууль эцэс нь батлагдлаа.

3.Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төслийг эцэслэн баталъя гэсэн томьёоллоор санал хураалт явуулъя.

39 гишүүн дэмжиж, хууль эцэслэн батлагдлаа.

Баталсан хуулийн эцсийн найруулгыг сонсъё.

Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найрлагыг сонссонд тооцлоо.

Хүний эрх хамгаалагчийн эрх зүйн байдлын тухай хуулийн эцсийн найруулга дараа нь уу?

Ингээд өнөөдрийн чуулганы нэгдсэн хуралдаанаар хэлэлцэх асуудал дууссан тул хуралдаан өндөрлөснийг мэдэгдье.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ